
PREFAŢA 


c 


în lucrarea Teoria argumentării, autorul urmăreşte să optimizeze 
capacitatea de cunoaştere, comunicare şi acţiune (discurs, dialog, dez¬ 
batere, dispută, negociere), prin reabilitarea argumentării şi argumen- 
tativităţii, acut resimţită de profesioniştii oricărui domeniu (publicişti, 
politicieni, analişti, manageri, medici, lingvişti, profesori, cercetători, 
experţi etc.) 

Nu este întâmplător faptul că marea majoritate a facultăţilor din Europa 
Occidentală şi din Statele Unite ale Americii au inclus în programele lor 
teoria argumentării, sau că perfecţionarea profesională prin departamentul 
masterat sau prin sistemul educării permanente nu neglijează modulul 
argumentare. Fenomene extrem de importante din viaţa oricărei societăţi 
sau colectivităţi umane — precum dezbaterea politică (parlamentară sau 
electorală), discursul mediatic, ştiinţific, educativ sau negocierea — nu 
pot fi concepute în afara cadrului metodologic şi al tehnicilor furnizate 
de teoria argumentării. 

Numai teoria argumentării este susceptibilă să conceptualizeze 
diferite tipuri de argumentare şi înlănţuirea lor într-un discurs captivant, 
convingător, persuasiv; numai teoria argumentării are virtuţi accentuat 
educative orientate spre ameliorarea deprinderilor greşite de gândire. 
Corolarul acestor conceptualizări este formarea priceperii de a formula 
ideile, de a le oferi justificări, de a le comunica altora, de a le evalua critic 
competenţa, de a le utiliza cu acurateţe şi eficienţă în variatele contexte 
de cunoaştere, comunicare şi în luarea deciziilor. 

Prin intermediul acestei lucrări oferim legitimare cunoaşterii şi 
comunicării performative. 


Autorul 



I. REPERE CLASICE ŞI CONTEMPORANE 
ÎN DETERMINAREA ARGUMENTĂRII 


Ce este argumentarea? Dicţionarele explicative mai vechi sau mai noi 
identifică argumentarea cu acţiunea de „a purta o discuţie" (cu cineva 
despre ceva) sau cu acţiunea de „a dezbate" sau „a discuta în contra¬ 
dictoriu" („a disputa"). Aşadar, la modul cel mai general, actul de 
argumentare implică următoarele sensuri majore: 

a) totalitatea mijloacelor pe care le folosim în fundamentarea 
diverselor opinii, cu scopul de a le împărtăşi şi altora; 

b) maniera de rezolvare constructivă a diverselor conflicte de opinii; 

c) mijloacele specifice folosite în diferite domenii de activitate de către 
indivizi şi grupuri umane pentru a ajunge să acceadă la cunoaştere. 

O investigare, chiar succintă, asupra argumentării relevă importanţa 
unor conexiuni cu alte domenii: 

- relaţia cu teoria comunicării, deoarece orice argumentare este un 
instrument şi un act de comunicare; 

- relaţia cu retorica (teoria elocinţei), evocată magistral de Platon în 
dialogurile Euthydemos, Phaidros, Sofistul, Republica ş.a., deoarece 
argumentarea intervine şi în oratorie, în construirea şi producerea unor 
discursuri cu intenţie persuasivă. 

- relaţia cu psihologia, deoarece orice argumentare este şi un fapt de 
intervenţie individuală sau socială; 

- relaţia cu teoria acţiunii eficiente (praxiologia), deoarece orice argu¬ 
mentare urmăreşte şi convingerea interlocutorului (sau auditoriului); 

- relaţia cu logica întrebării (erotetica), deoarece orice argumentare 
se prezintă, explicit sau implicit, ca un schimb de întrebări şi răspunsuri 
în marginea unei teze care trebuie dovedită; 

- relaţia cu etica, deoarece orice argumentare poate produce efecte 
asupra individului sau grupului, iar aceste efecte pot sta sub semnul binelui 
sau al răului. 

însă, sub aspect structural, cea mai semnificativă relaţie este cu logica, 
întrucât argumentarea, ca „practică logică 11 sau „logică în acţiune", este 
un demers aplicativ integrat imperativelor raţionalităţii. 

Ce investighează logica? Raţionamentul în sine (inferenţaîn termino¬ 
logia modernă), ca expresie a raţionalităţii pure. 

Ce investighează argumentarea? Tot raţionamentul, însă aflat în 
condiţii concrete de funcţionare şi corectitudine: 

- nivel corect sau incorect de utilizare a raţionamentului sub aspect 
logic; 

- valoarea lui în raport cu teza ce trebuie argumentată; 

- auditoriul pentru care se argumentează; 

- finalitatea urmărită prin argumentare; 

- gradul de eficienţă în justificarea unei propoziţii ş.a. 

Istoria logicii consemnează şi similitudini de sens pentru termenul de 
„raţionament", atât pentru investigaţia logică, cât şi pentru cel de argu¬ 
mentare, fapt datorat tipului de definiţie (fie mai îngust sau tehnic fie mai 
larg) dat logicii de către autorii semnificativi, sau modului cum aceştia 
înţelegeau menirea şi interesul logicii pentru educaţie. 

Reamintim că în epoca modernă, până către sfârşitul secolului al 
XlX-lea, a dominat o viziune mentalistă despre logică, amestecul pro¬ 
blematicii propriu-zis logice cu cele ale psihologiei (logica ar avea meni¬ 
rea de a studia „formele gândirii" considerate independent de obiectele 
sau conţinuturile la care se aplică) şi, ca derivat al acestei viziuni, ames¬ 
tecul cu problematica specifică epistemologiei şi metodologiei. De aici 
şi lărgirea nepermisă a statutului logicii, de a formula reguli pentru buna 
întrebuinţare a minţii, deci cu efecte pedagogice benefice pentru gândire. 

în logica contemporană însă, prin „raţionament" se înţelege o 
mulţime de propoziţii în cadrul căreia una dintre ele este desemnată drept 
concluzie, iar toate celelalte drept premise. Sub aspectul validităţii formale 
a raţionamentului accentul cade pe decurgerea necesară, care se traduce 
prin imposibilitatea ca propoziţia desemnată drept concluzie să fie falsă 
când toate premisele sunt adevărate. 

Mai mult, în sens restrâns (tehnic), logica formală contemporană nici 
nu are ca obiect de studiu raţionamentul, ci relaţia de consecinţă logică, 
adică o propoziţie ce decurge necesar dintr-o mulţime dată de alte 
propoziţii. 

în argumentările reale, premisele unui raţionament trebuie să fie 
acceptabile, iar în sprijinirea unei concluzii se pot invoca şi alte propo¬ 
ziţii atunci când ea nu decurge în mod necesar (în sensul logicii formale). 

Decurgerea în sens logic-foţmal nu este o condiţie nici suficientă şi 
nici necesară pentru folosirea unor propoziţii ca argumente în sprijinul 
altora. în argumentare legăturile logice dintre propoziţii trebuie să fie 
simple şi evidente, astfel încât recunoaşterea lor să nu presupună apelul 
la cunoştinţe speciale de logică. 

O primă concluzie poate fi degajată: problematica teoriei argumentării 
este diferită de cea a logicii în sens restrâns (a logicii formale sau deduc¬ 
tive), iar pentru practica argumentării — orientată spre ameliorarea 
deprinderilor greşite de gândire (priceperea de a formula ideile, de a le 
oferi justificări, de le comunica altora, de a le evalua şi critica ş.a.), 
acurateţe şi eficienţă în procesele de cunoaştere şi în luarea deciziilor — 
relevanţa logicii formale este doar indirectă sau în plan secund. 

în argumentare, ca practică a raţionamentului, se apelează la exemple 
reale, luate din practica gândirii istorice, juridice, politice, filosofice, jurna¬ 
listice, din viaţa cotidiană, publică sau privată. 

Despre conexiunile dintre argumentare şi elocinţă (retorica), dialogu¬ 
rile lui Platon reprezintă un reper esenţial, deoarece ambele — spre 
deosebire de logică şi dincolo de o serie de diferenţe notabile — urmăresc 
să eficientizeze comunicarea ideilor şi să influenţeze comportamentul, 
atitudinile şi credinţele auditoriului. 

Printre precursorii antici ai teoriei argumentării nu poate fi uitat stră¬ 
lucitul elev al lui Platon, Aristotel, creatorul logicii. 

Dintre cele şase tratate reunite sub titlul de Organon, doar două — 
Analiticele prime şi Despre interpretare — corespund cu ceea ce se înţe¬ 
lege astăzi prin logică în sens restrâns (logica formală sau deductivă). 

Alte două tratate — Topica şi Respingerile sofistice — se ocupă de 
raţionamentele „probabile" (sau „dialectice"), iar împreună cu tratatul de 



Retorică, ele reprezintă precursoarele antice ale teoriei modeme a argu¬ 
mentării. 

Distincţia pe care o face Aristotel însuşi între technai (iscusinţe prac¬ 
tice) şi episteme se regăseşte în tratatele aristotelice sub forma deosebirii 
dintre raţionamentele „probabile" sau „dialectice" (alături de cele speci¬ 
fice retoricii) şi raţionamentele ştiinţifice sau demonstrative. 

II. REVIGORAREA TEORIEI ARGUMENTĂRI 
LA MIJLOCUL SECOLULUI XX 


Teoria modernă a argumentării îşi are începuturile în deceniul şase al 
secolului XX. în acelaşi an, 1958, au apărut două lucrări, ambele orientate 
spre ameliorarea competenţei argumentative şi critice, însă vehiculând 
viziuni diferite despre relaţia cu logica formală. Este vorba despre Trăite 
de Targumentation. La nouvelle rhetorique (Universite de Bruxelles, 
1958), scris de Chaîm Perelman împreună cu asistenta sa Lucie 
Olbrechts-Tyteca, respectiv The Uses of Argument (Cambridge University 
Press, Cambridge, 1958) a lui Stephen Toulmin. 

în prima lucrare, care marchează apogeul Şcolii de la Bruxelles, teoria 
argumentării (numită „neoretorică") este văzută ca o întregire necesară 
a logicii şi relevantă pentru practica raţionamentului în sfera ştiinţelor 
umane, a practicii juridice, istorice, politice, filosofice, jurnalistice şi în 
viaţa de fiecare zi; în a doua lucrare, Stephen Toulmin preconizează o 
reorientare a logicii spre criterii de validare a raţionamentelor recunoscute 
în practică. 


2.1. NEORETORICA LA CHAÎM PERELMAN 
ŞI LUCIE OLBRECHT-TYTECA 

Reluând legătura cu tradiţia aristotelică a retoricii şi dialecticii 
(raţionamentele probabile), lucrarea lui Chaîm Perelman şi Lucie 
Olbrechts-Tyteca marchează naşterea unei logici juridice, a unei logici 
a comunicării şi a unei logici sociale, cotitură decisivă în studierea 
discursului, retoricii şi logicii naturale. 

Pentru Chai'm Perelman „situaţia argumentativă“ este la origine 
conflictuală. Noţiunea de „just" înseamnă ceea ce este „justificat", deci 
„rezonabil", altfel spus, un enunţ sau o decizie care vizează doar justi¬ 
ficarea adevărului. Este deci o deschidere către alte tipuri de logică (logica 
sentimentelor, logica socială, logica valorilor, logica epistemică, logica 
deontică etc.) care absoarbe întreaga vigoare din tezele şi ipotezele altor 
ştiinţe (psihologie, sociologie, teoria discursului ş.a.). 

„Domeniul argumentării" este cel al verosimilului, plauzibilului, 
probabilului, în măsura în care acesta evadează din certitudinea calculelor. 
Chaim Perelman repune în drepturi distincţia clasică dintre logică şi 
argumentare, în contextul mai larg al revalorizării distincţiilor ade- 
văr-adeziune, necesar-plauzibil, evidenţă-aparenţă, iar conceptele de 
persuasiune şi convingere deschid drumul asumării şi a datelor specifice 
sociologiei şi psihologiei. 

Tratatul lui Chai'm Perelman şi Lucie Olbrechts-Tyteca se ocupă de 
„mijloacele discursive" angajate pentru obţinerea adeziunii raţiunilor, iar 
prin examinarea „tehnicilor de persuasiune şi de convingere" a auditorului 
se obţine o acţiune eficientă asupra raţiunilor. Argumentarea apare astfel 
ca o acţiune care tinde să modifice o stare preexistentă a lucrurilor sau 
dispoziţiile epistemice ale auditoriului. 

Orice argumentaţie se organizează în jurul unui „auditoriu" pe care 
încearcă să-l influenţeze. Pentru autorii „neoretoricii" există trei categorii 
de auditoriu: 

1) „Auditoriul universal" constituit din întreaga omenire. în acest caz, 
adeziunea raţiunii pare agăţată de un adevăr constrângător, deoarece 
fiecare individ are propria sa concepţie despre auditoriul universal, iar 
o abordare istorică a acestor variaţii implică o reexaminare a noţiunilor 
de „real", „adevărat", „în mod obiectiv valabile" etc. La limită, argumen¬ 
tarea pentru un auditoriu universal ar fi aceea care nu manevrează decât 
dovada logică şi, în acelaşi timp, rămâne resursa de descalificare a 
recalcitrantului, considerându-1 drept stupid sau anormal. Altfel spus, 
atunci când îndeplineşte condiţiile de succes în faţa auditoriului universal, 
argumentarea se apropie de evidenţa raţională a demonstraţiei, iar per¬ 
suadarea de convingerea prin adevăr pe care o realizează demonstraţia. 

2) Un „interlocutor* 1 sau auditoriul format în cursul dialogului, a 
discuţiei, dezbaterii, controversei. Adeziunea interlocutorului rezuhi 
dintr-o confruntare dintre propria lui gândire şi cea a oratorului şi pre¬ 
supune a-1 învinge pe interlocutor prin argumente puternice sau Ca 
propriile sale argumente, a-1 determina să se încline în faţa evidenţei mo¬ 
tivelor pe care i le-a expus argumentatorul. Desigur, statutul interlocu¬ 
torului îşi va pune amprenta, uneori decisiv, asupra strategiilor 
argumentative. 

3) „Subiectul însuşi** aflat într-o stare de autodeliberare. Pentru 
Perelman subiectul care deliberează este considerat drept o încarnare a 
auditoriului universal. 

Autorii Tratatului construiesc progresiv o teorie a „raţionamentului 
argumentativ** prin analizarea mijloacelor de justificare utilizate de ştiin¬ 
ţele juridice şi de filosofie. 

Premisele explicite ale argumentaţiei sunt asigurate prin intermediul 
conceptului de „acord**, care se referă la ceea ce este considerat admis 
de către auditori. „Obiectivele acordului** sunt diferite: 

- unele aparţin realului (fapte, adevăruri şi prezumţii); 

- altele aparţin posibilului (valori, ierarhii, locuri). 

Prin„fapte“ sunt desemnate obiective ale acordului precis, limitat; prin 
„adevăruri** se urmăresc obiective ale acordului care se regăsesc în teoriile 
şi ipotezele ştiinţifice sau în concepţiile filosofice; „prezumţiile** pot fi 
impuse auditoriului prin convenţii. Faptele, adevărurile şi prezumţiile se 
folosesc în egală măsură de acordul auditoriului universal. 

în calitate de obiecte ale acordului, valorile, ierarhiile şi locurile nu 
pretind decât adeziunea grupurilor particulare. 

„Valorile** (concrete sau abstracte, precise sau vagi) intervin în do¬ 
meniul juridic, politic, filosofic, ca bază a argumentaţiei. Când sunt vagi, 
anumite valori se prezintă drept universale şi pretind un statut asemănător 
cu cel al faptelor; când sunt precise anumite valori se prezintă ca fiind 
conforme aspiraţiilor anumitor grupuri particulare. 

„Ierarhiile**, când se referă la valori, sunt considerate mai importante 
în structura argumentaţiei decât valorile însele. Astfel valoarea numită 
„fină** (altfel spus, „fineţe**) este considerată superioară ierarhic celei care 

este ,,medie“, iar valoarea care reprezintă o „cauză", superioară celei care 
reprezintă un „efect". 

„Locurile" sau „spaţiile" reprezintă noua configuraţie a „toposului" 
pe care Aristotel l-a descris în Topice şi le-a clasificat în Retorica. „Locu¬ 
rile" sunt argumentele însele, cadre sau forme generale ale gândirii care 
accesează raportul limbaj-logică. Nu întâmplător Perelman defineşte 
„locurile" („spaţiile") ca fiind „magazine de argumente" care conţin 
următoarele categorii: 

a) Spaţii ale cantităţii; de pildă, preferinţe pentru „probabil" faţă de 
„improbabil", pentru „uşor" faţă de „dificil", iar majoritatea spaţiilor tind 
să demonstreze eficacitatea unei medii („obişnuitul", „normalul"). 

b) Spaţii ale calităţii, care intervin în discursul polemic. La limită, el 
conduce la valorizarea „unicului", considerat ca pilon al argumentaţiei. 

c) Spaţiile ordinii afirmă superioritatea „anteriorului" faţă de „poste¬ 
rior", „cauzei" în raport cu „efectul", „principiilor" şi „legilor" asupra 
„faptelor" ş.a. 

d) Spaţiile existentului afirmă superioritatea a ceea ce „există", a ceea 
ce este „actual", „real" în raport cu „posibilul", „eventualul", „imposi¬ 
bilul". 

e) Spaţiile persoanei sunt legate de valoare, demnitate, merite, auto¬ 
nomia persoanei. 

f) Spaţiile esenţei se fundamentează pe competiţia între indivizi con¬ 
creţi; cel care întruchipează mai bine un anumit tip, o esenţă, o funcţie, 
este valorizat prin faptul însuşi. 


2.2. MODELUL ARGUMENT ATI V 
LA STEPHEN TOULMIN 

Spre deosebire de Chaîm Perelman, pentru englezul Stephen Toulmin 
(născut la Londra, cu studii de doctorat în etică la Cambridge), dar acum 
cetăţean american, profesor de filosofie la Center for Multiethnic and 
Transnaţional Studies de la University of Southern — California (Los 
Angeles), teoria argumentării se caracterizează prin deschiderea faţă de 
acţiune şi comunicare dintr-o perspectivă epistemică. 

Contribuţia sa fundamentală la o teorie generală a argumer.-_L-.; 
reprezentată prin lucrarea The Uses of Argument (Cambridge Ur.:'. er>r> 
Press, Cambridge, 1958). 

Stephen Toulmin consideră că logica formală nu are capacitatea de 
a clarifica problemele referitoare la forma, eficienţa şi valabilitatea argu¬ 
mentelor, precum şi a contextelor de argumentare. De regulă, contextele 
de argumentare sunt prea complicate pentru a putea fi reprezentate cu 
ajutorul modelului silogismului de tip aristotelic. De aceea el respinge 
silogismul deductiv ca model al raţionamentului concret. Iată o simplă 
înlănţuire logică: 

Premisa majoră: Unde este fum, acolo este şi foc. 

Premisa minoră: Văd fum. 

Concluzie: Prin urmare, arde ceva. 

Conform silogismului aristotelic, dacă primele două afirmaţii sunt 
adevărate, cu necesitate şi concluzia este adevărată, iar concluzia este 
falsă, dacă cel puţin o premisă este falsă. Dar Stephen Toulmin susţine 
că premisele conţin o lacună care nu este evidentă. Premisa majoră este 
o afirmaţie care este considerată ca fiind valabilă în orice condiţii, iar 
premisa minoră reprezintă doar o singură dovadă. Mai mult, ambele 
premise pot fi neadevărate deoarece fumul poate să rezulte de la o maşină 
de ceaţă folosită la turnarea unor secvenţe cinematografice. Silogismul 
aristotelic, ca formă de raţionament, nu este chiar atât de obiectiv pe cât 
pare, întrucât există riscul să se strecoare presupuneri neverificate. 

Prin urmare, chiar argumentele simple sunt mult mai complexe decât 
un silogism clasic. Problema provine de la utilizarea termenilor neutri 
creaţi de Aristotel. Aceşti termeni neutri sunt „premisă majoră 11 şi 
„premisă minoră 11 . în realitate, premisele nu sunt afirmaţii obiective, de 
netăgăduit, ci se cer demonstrate. 

La prima vedere, exemplul de silogism oferit anterior pare de neatins. 
Cu toate acestea, Stephen Toulmin susţine că atât termenii, cât şi 
desfăşurarea silogismului clasic nu reflectă cu acurateţe situaţia reală. 
Ultimul element al silogismului („Arde ceva“) este de fapt o afirmaţie, 
un punct de plecare, şi nu o concluzie, întrucât reprezintă ceva ce trebuie 

dovedit. Pentru a dovedi este nevoie de un sprijin, de o justificare, adică 
de un principiu de bază: „Unde este fum, acolo este şi foc“. Justificarea 
reprezintă ideea care face legătura între concluzie şi sprijinul pentru 
aceasta, adică temeiurile argumentului. Dar justificarea se cere demon¬ 
strată şi nu înţeleasă de la sine. Deci în modelul lui Stephen Toulmin, 
concluzia nu poate fi dovedită decât numai dacă şi justificarea şi 
temeiurile au fost dovedite. 

Modelul propus de Toulmin, reprezentat mai jos, este cunoscut sub 
numele de „argumentare analitică": 



Termenii modelului propus de Stephen Toulmin (concluzie, justificare, 
temeiuri) sunt interdependenţi ca în silogismul clasic, dar meniţi să scoată 
în evidenţă faptul că într-un raţionament, chiar simplu, este mult de 
dovedit: concluzia nu poate fi dovedită, decât dacă şi justificarea şi te¬ 
meiurile sunt dovedite. 

Părţile unei argumentări se articulează în modelul argumentului 
analitic astfel: 

1) Concluzia (teza) este o aserţiune care trebuie dovedită. 

2) Justificarea (garanţia, întemeierea) reprezintă principiul sau legea 
care se află la baza argumentului (uneori exprimată într-o formă enti- 
mematică) şi care trebuie şi ea dovedită. 

3) Temeiurile (date, informaţii) reprezintă afirmaţii relevante pentru 
concluzie prin intermediul formulării justificării, şi care trebuie şi ele 
dovedite. 

De obicei justificarea nu este menţionată în mod explicit în argu¬ 
mentări (majoritatea argumentărilor sunt entimematice), astfel încât se 
creează falsa impresie că în argumentări s-ar infera nemijlocit de la o 
informaţie la cealaltă. 

Dar dacă se pune la îndoială trecerea de la temeiuri la concluzie, atunci 
justificarea apare îndreptăţită. în asemenea situaţii justificarea trebuie 






făcută explicit pentru a se putea reda argumentul în inirer_—j£i ail. _Vas 
ceva, pentru că văd fum, întrucât unde este fum acolo este si 

Există pentru Stephen Toulmin şi un alt tip de argumentare. rS 
„substanţială 11 , care completează modelul analitic. El consideră că i - , 
puţine cazuri concluzia urmează cu necesitate din temeiuri pe baza 
justificării. în cele mai multe cazuri de argumentare, concluziei trebuie 
să i se ataşeze un operator modal M (probabil, presupunând, aproape 
sigur) care poate fi anulat numai prin condiţii de exceptare R (cu condiţia, 
dacă nu cumva), reprezentând respingerea sau contraargumentul. 

Chiar şi legitimitatea justificării J (întrucât), care face posibilă 
concluzia din temeiuri D (date, informaţii), deci care joacă rol de regulă 
de derivare, trebuie să fie susţinută cu argumente suport B (pe baza). 

Iată modelul „argumentului substanţial" în viziunea lui Stephen 
Toulmin: 

Prin urmare modelul „argumentării substanţiale" cuprinde următoarele 
componente: 

1) Concluzia sau teza de argumentat; 

2) Temeiurile D (date, informaţii), numite şi mijloace de întemeiere; 

3) Justificarea J (întrucât), adică propoziţii generale care garantează 
derivarea concluziei din temeiuri după reguli de inferenţă; 

4) Garanţii suplimentare B (pebaza) care susţin propoziţiile generale J; 

5) Propoziţii cu operatorul modal M (probabil, presupunând, aproape 
sigur, cu destulă certitudine etc.), care, adăugând un calificativ, arată în 
ce măsură concluzia îşi menţine valabilitatea; 

6) Condiţiile de rezervare sau de exceptare R (dacă nu cumva, cu con¬ 
diţia, cu excepţia etc.) legate de operatorul modal M. 

Care este diferenţa dintre cele două modele? Argumentarea este ana¬ 
litică numai atunci când propoziţia suport B (pe baza) al justificării J 
(întrucât) conţine deja, explicit sau implicit, informaţie dată în concluzie, 
în caz contrar, argumentarea este substanţială. 

Modelul lui Stephen Toulmin permite să se distingă şi între „de¬ 
monstraţii" şi „argumentări". Atunci când concluzia rezultă cu necesitate 
din temeiuri D (date, informaţii) şi justificarea J (întrucât), se atinge o 
garanţie raţională sinonimă cu o demonstraţie. De multe ori nu se poate 
realiza o astfel de derivare, deoarece ne lipseşte justificarea J (întrucât) 
care să joace rolul de regulă de derivare. în aceste cazuri avem o argu¬ 
mentare. 

în ce situaţii întâlnim „argumentări substanţiale"? Prin excelenţă în 
discursul privat şi public şi în majoritatea cazurilor în ştiinţele sociale, 
în ştiinţele factuale şi în filosofie. în ultimul caz, argumentele sunt utilizate 
pentru a susţine sau a infirma aserţiuni, ori în scop euristic. 

Satisfacerea condiţiilor de valabilitate trebuie urmărită şi în cazul 
argumentărilor. Pentru atingerea acestui obiectiv unii cercetători ai dome¬ 
niului apelează la regulile demonstraţiei, cu excepţia regulii care cere ca 
teza de întemeiat (concluzia) să derive cu necesitate din fundament. Deşi 
condiţia necesităţii nu poate fi satisfăcută în totalitate, se consideră că în 
argumentare trebuie mereu ţintit spre satisfacerea ei, ca un ideal de com¬ 
pletitudine şi rigurozitate. Argumentarea poate fi chiar concludentă atunci 

când, pe baza temeiurilor D şi justificării J, adevărul sau justeţea con¬ 
cluziei devine plauzibilă. 

Aşadar, Stephen Toulmin utilizează raţionamentul neformal, bazat pe 
noţiunea de „probabilitate 11 şi pe care îl numeşte „logică substanţială". 
El avansează o teorie subtilă (de pildă, noţiunea de „câmp argumentativ" 
este o redescoperire a noţiunii de „topos“, teoretizată încă din antichitate 
de Aristotel) şi o analiză a semnificaţiei conceptului de probabilitate, 
ajungând la un model de „argumentare substanţială" care nu urmăreşte 
doar persuadarea în sine, ci şi producerea cunoaşterii. 

Desprinzându-se de logică ca disciplină axiomatizată, dar favorizând 
modelul silogistic al argumentaţiei pe traseul implicit al entimemei, 
desprinzându-se şi de teoria aristotelică a „auditoriului", modelul argu- 
mentativ al lui Stephen Toulmin propune o extindere a câmpului logicii 
până la asimilarea unui nou „discurs al metodei"; nu doar al metodei 
ştiinţifice, ci şi al metodei raţionale, capabilă să exprime procesul prin 
care se înmulţesc cunoştinţele noastre în general. Acest model al raţio¬ 
nalităţii propune o analiză epistemologică care fusese abandonată de 
logicieni. 

III. DIRECŢII CONTEMPORANE 
DE INTEGRARE ŞI ANALIZĂ 
A DISCURSULUI ARGUMENTATIV 


3.1. LOGICA INFORMALĂ 

Teoria argumentării beneficiază astăzi şi de o perspectivă logică, 
cunoscută sub numele de „logică informală" („Informai logic"), nume 
adoptat de o mişcare pedagogică şi teoretică de reformă în domeniul 
logicii, dezvoltată în principal în America de Nord anglofonă (Statele 
Unite şi Canada). Restructurarea învăţământului logic în spaţiul american, 
ancorarea lui la necesităţile practicii curente ale individului, alături de 
determinarea instrumentelor prin intermediul cărora se asigură evaluarea 
argumentelor şi a argumentării în genere, au reprezentat imperativele care 
au condus la dezvoltarea logicii informale. 

Logica informală este o reacţie la construcţiile axiomatico-deductive 
ale logicii din zilele noastre, mai exact la pretenţia acesteia de a fi studiată 
ca bază pentru analiza practicii argumentative. Există o diversitate de 
orientări, de opţiuni tematice şi explicative, de metode, obiective, conţi¬ 
nuturi şi justificări filosofice care se presupun sub titulatura de „logică 
informală": 

a) „analiza sofismelor", instrument pentru o critică pertinentă a argu¬ 
mentelor prin descoperirea erorilor în argumentare; 

b) „cultivarea gândirii critice" („Criticai Thinking"), adică deprinderea 
de a evalua argumentele, dar şi de pregătire pentru viaţa publică, unde 
disputele de idei sunt omniprezente; 

c) „evaluarea argumentelor", formarea competenţelor pentru utilizarea 
unor metode de analiză critică a argumentelor proprii sau ale celorlalţi; 

d) „logica aplicată* 1 , adică analiza argumentelor prin prisma unor tipuri 
de logică modeme ş.a. 

Promotorul ideii de logică informală este J. Anthony Blair, profesor 
la Universitatea din Windsor. în accepţia sa, logica informală trebuie 
înţeleasă ca o „critică logică a argumentelor**. Problema esenţială pentru 
Anthony Blair este aceea a „forţei unui argument** în raport cu cel pentru 
care se argumentează, iar pentru a descoperi condiţiile generale ale forţei 
unui argument, punctul de plecare este „analiza structurii argumentului**. 
Dacă un argument invocă o serie de premise pentru a susţine o concluzie, 
critica logică a argumentului fie analizează justeţea premiselor (probe, 
raţiuni, fundamente etc.), fie analizează relaţia lor cu concluzia (afirmaţie, 
opinie etc.). Dacă aceste două teste sunt trecute, atunci argumentul 
beneficiază de forţă. 

Dacă pentru logica formală deductivă criteriile asumate sunt condiţia 
de adevăr (premisele să fie adevărate) şi condiţia de corectitudine 
(deducţia să fie validă), pentru construirea unei teorii a criticii logice a 
argumentelor ele nu sunt satisfăcătoare. Forţa unui argument este dată, 
după Anthony Blair, de următoarele criterii: 

1) Premisele, dacă nu sunt necesar adevărate, să fie cel puţin posibil 
de susţinut. Pentru acest criteriu, Anthony Blair invocă norme specifice 
ale susţinerii, printre care: invocarea majorităţii („toată lumea ştie 
aceasta**), mărturia credibilă („persoana X a depus mărturie în acest 
sens**), şi autoritatea legitimă („X, care spune aceasta, este o autoritate 
recunoscută în domeniu**). 

2) Legătura dintre premise şi concluzie (deci raţionamentul) implică 
alte două criterii: 

a) Proba pertinenţei interlocutorului, care permite identificarea şi 
cunoaşterea propoziţiilor acceptate, a celor care fac obiectul contro¬ 
verselor, a metodelor de investigaţie utilizate; 

b) Proba suficienţei interlocutorului pentru impunerea unei concluzii, 
valabilă atunci când interlocutorul sau comunitatea de interlocutori nu are 
niciun temei să se opună. 

Trebuie să recunoaştem că setul de criterii sau de probe care urmă¬ 
resc să evidenţieze forţa unui argument sunt ori prea vagi, ori implică o 

serie de variaţii în funcţie de domeniul argumentării, de comunitatea căreia 
i se adresează şi chiar de localizarea temporală. 

Există şi o altă orientare în cadrul logicii informale, care aparţine lui 
John Woods şi Douglas Walton, numită „critica non-standard a 
sofismelor". Pentru aceşti autori, aplicarea tehnicilor formale în analiza 
argumentării este mai puţin fructuoasă, deşi anumite construcţii ale logicii 
formale modeme şi-au găsit utilitatea în demersul argumentativ. Cer¬ 
cetarea lor are drept obiect analiza paralogismelor, identificarea tipurilor 
de erori dintr-o argumentare, care implică şi critica gândirii şi logica 
aplicată şi evaluarea argumentelor, orientări sub care se derulează 
cercetările de logică informală. Totuşi, critica non-standard a sofismelor 
beneficiază de un „echilibru dinamic" între atracţia spre tehnicitate, rigu¬ 
rozitatea şi exactitatea metodelor logicii modeme şi cea spre concre- 
titudine, aplicabilitate şi legătura cu realul. 


3.2. LOGICA DISCURSIVĂ 

O direcţie promiţătoare de cercetare în domeniul argumentării este 
logica discursivă. A fost iniţiată de Jean-Blaise Grize şi dezvoltată de 
colaboratorii săi, printre care şi Georges Vignaux, în cadrul Centrului de 
Cercetări Semiologice al Universităţii din Neuchatel (Elveţia). Pentru 
cercetătorii acestei orientări, logica formală (cu diversele ei forme de 
raţionare) nu reprezintă un instrument în sine. Logica formală îşi 
demonstrează utilitatea doar atunci când este integrată discursivităţii, iar 
una dintre formele cele mai interesate ale ei este şi argumentarea. 

Logica discursivă porneşte de la premisa că argumentarea este o 
„activitate discursivă", în cadrul căreia ideea de „intervenţie discursivă" 
este esenţială. Pentru Jean-Blaise Grize argumentarea înseamnă dez¬ 
voltarea unei activităţi care vizează intervenţia asupra ideilor, opiniilor, 
atitudinilor, sentimentelor sau comportamentelor unei persoane sau a unui 
grup de persoane. Rezultă de aici că argumentarea este un discurs sche¬ 
matizat, construit întotdeauna pentru cineva anume, spre deosebire de o 
demonstraţie care este destinată „indiferent cui". Cel puţin în mod virtual, 
aici este vorba de un proces dialogic. 

Grize a denumit „logică-proces" această formă de logică (raţiona¬ 
mentele formale în acţiune), distingând-o astfel de logica formală mo¬ 
dernă, instrument în sine, denumită „logică-sistem“. 

„Logica-proces“ serveşte acţiunii, mai precis actelor noastre de dis¬ 
curs (discursul în general, cel argumentativ cu deosebire), prin intermediul 
cărora transmitem şi celorlalţi forma noastră de raţionare, dar şi rezultatul 
(sub aspectul cunoaşterii) la care am ajuns. 

Aşadar, raţionamentele sunt utilizate doar în construcţiile discursive 
şi tot în acest cadru ele sunt supuse analizei pentru a identifica formele 
pe ca® le îmbracă. Există o diversitate de întruchipări discursive în care 
raţionalitatea este asumată sub forma unor structuri bine determinate. 

Logica discursivă are menirea să investigheze toate formele discursi¬ 
vităţii pentru a putea identifica ceea ce este comun acestor tipuri de 
intervenţie discursivă (deci nucleul ideii de logică discursivă), precum 
şi ceea ce înseamnă diferenţă în manifestările lor concrete. 

în investigaţiile de logică discursivă, conceptul de „operaţie logico-dis- 
cursivă“ este central în ceea ce priveşte actul construcţiei discursive. 
Aceste operaţii sunt logice pentru că ele sunt operaţii de gândire şi, în acelaşi 
timp discursive, în măsura în care gândirea se manifestă prin intermediul 
unui discurs. De pildă,în situaţia de argumentare într-un domeniu oarecare 
cu un interlocutor obişnuit se poate utiliza „operaţia de selecţie 11 . 

Această operaţie este autentică dacă se aplică unui dat (ansamblul 
cunoştinţelor pe care le avem în domeniul vizat), iar punerea ei în mişcare 
conduce la un rezultat (ansamblul de cunoştinţe care pot fi de folos pentru 
a susţine teza şi pentru a-1 convinge pe interlocutor de adevărul lor). 

Conceptul de „operaţie logico-discursivă“ este ordonat şi sistematizat 
în funcţie de relaţia discursivă dintre „limbajul-obiect“ (element al raţiona¬ 
lităţii noastre) şi „subiect" (cel care construieşte un anumit discurs). 

Categoriile de operaţii logico-discursive care vizează „limbajul-obiect" 
(discursul sau secvenţa de discurs) sunt: 

- „noţiunile primitive" (preconstructe culturale care, printr-o serie de 
operaţii, sunt transformate în obiecte ale gândirii: proprietăţi, relaţii, 
acţiuni); 

- „predicatele" (determinări pozitive sau negative, mai puţin pro¬ 
ductive sau mai puţin eficiente pentru cunoaştere şi raţionare, funcţie de 
aplicaţiile lor la un obiect); 

- „determinaţiile“ (diferenţiate în funcţie de aplicaţiile pozitive). 

Categoriile de operaţii logico-discursive care vizează „subiectul" care 

construieşte un anumit discurs sau secvenţă de discurs sunt: 

- „enunţurile" (transformarea unui conţinut de gând într-un enunţ); 

- „configuraţiile" (operaţia de ordonare a enunţurilor în diferite tipuri 
de raţionamente şi relaţionarea raţionamentelor pentru a susţine sau 
respinge o teză). 

Se observă că „schematizarea discursivă" reprezintă elementul cen¬ 
tral al construcţiei logicii discursive. 

Orice schematizare discursivă stă sub semnul subiectivităţii şi al 
intenţionalităţii. Intenţia de a crea o reprezentare în conştiinţa receptorului 
(cu dublă semnificaţie: descriptivă şi atitudinală) cu privire la tema supusă 
argumentării este numită „schematizare discursivă". 

în sfârşit, ansamblul relaţiilor între obiecte, operaţii şi schematizări, 
identificate pe traseul constructiv de la argumentator la receptor, poartă 
numele de „situaţie interlocuţionară". Această relaţie este bidirecţională, 
id est argumentatorul (locutorul) urmăreşte să construiască o reprezentare 
(schematizare discursivă) în funcţie de finalitatea pe care o urmăreşte, iar 
interlocutorul (receptorul sau opozantul) reconstruieşte şi el o schema¬ 
tizare discursivă asupra aceleiaşi teme, în funcţie de ceea ce i se propune 
în cadrul relaţiei dialogale. 

Această schematizare este deci în funcţie de imaginea argumen¬ 
tatorului (locutorului), a interlocutorului (receptor sau opozant) şi a temei. 


3.3. PROBLEMATOLOGIE 

Un demers argumentativ poate fi analizat şi din perspectiva tensiunii 
ideatice pe care o dezvoltă. 

Conceptul de „problemă" exprimă cel mai bine această tensiune ideati¬ 
că, iar investigaţiile privind aceste aspecte au generat o interpretare a 
argumentării prin prisma unui „model problematologic" de analiză a dis¬ 
cursivităţii. Termenul de „problematologie" şi modelul teoretic adiacent 
a fost creat de Michel Meyer, profesor la Universitatea Liberă din Bruxelles. 

Conceptele esenţiale ale modelului problematologic sunt: 

a) „situaţie problematologică"; 

b) „diferenţă problematologică“; 

c) „interogativitate radicală"; 

d) „criterii ale problematologicului". 

în acelaşi timp, ele sunt grile de analiză a argumentării din această 
perspectivă. 

Conform concepţiei lui Meyer, care este relaţia dintre argumentare şi 
modelul problematologic? 

1) Finalitatea utilizării limbajului este aceea a rezolvării de probleme. 
Cadrul cel mai adecvat al soluţionării problemelor este dialogul polemic 
cu ceilalţi, dialog în care se confruntă argumentele în favoarea sau îm¬ 
potriva tezei în discuţie. Din această confruntare („situaţie problema- 
tologică") ar trebui să rezulte adevărul. 

2) Câmpul manifestării „diferenţiate" a întrebărilor în raport cu răs¬ 
punsurile este argumentarea. în relaţia dialogică, participanţii pot inter¬ 
veni cu întrebări suplimentare dacă problema nu este bine individualizată 
şi argumentată, dar au şi obligativitatea de a răspunde la fiecare întrebare. 
Argumentarea, în calitatea ei de confruntare polemică cu privire la ade¬ 
vărul sau falsitatea tezei, asigură, prin chiar forma sa de manifestare, 
caracterul problematologic al ideii disputate. în acest cadru raţionalitatea 
nu se simte ameninţată de iminenţa unei contradicţii, deoarece ideea aflată 
în dispută nu are o soluţie unică. 

3) în argumentare intervin şi „criteriile" problematologicului: „crite¬ 
riul formei" şi „criteriul contextului". Sub aspectul formei, argumentarea 
apare ca o relaţie dialogică, deci de natură problematologică. Sub aspectul 
contextului, teza (ideea supusă dezbaterii polemice) este interpretabilă, 
argumentată şi pro şi contra, cu aproximativ aceeaşi forţă argumentativă. 


3.4. PRAGMATICA DIALECTICĂ 

Interpretarea argumentării prin prisma modelului „pragmatico-dia- 
lectic" de soluţionare a conflictelor de opinii aparţine lui Frans H. van 
Eemeren şi Rob Grootendorst, profesori la Universitatea din Amsterdam. 

Orice interacţiune argumentativă implică atât „dimensiunea raţio¬ 
nalităţii" (forma de întemeiere a ideilor ca rezultat al confruntării), cât 
şi „dimensiunea discursivităţii" (forma de exprimare a întemeierii). Când 

se pune accentul pe dimensiunea discursivităţii, analizele sunt prepon¬ 
derent de ordin lingvistic şi cu un caracter descriptiv. Conform autorilor 
Şcolii din Amsterdam, majoritatea logicienilor contemporani se 
înregimentează uneia sau alteia dintre aceste două direcţii. 

încercarea de pragmatică dialectică îşi propune să îmbine idealul 
normativităţii cu cel al descriptivităţii, astfel încât analiza argumentării 
să vizeze integralitatea modelului. Pe acest temei, investigarea argumen¬ 
tării se desfăşoară pe cinci niveluri: filosofic, teoretic, analitic şi practic. 

Analiza argumentării, prin prisma modelului pragmatico-dialectic 
presupune şi caracteristica „intenţionalităţii dialectice 11 . Dacă unii logi¬ 
cieni contemporani reduc intenţionalitatea oricărui discurs argumentativ 
la persuasiune, convingere, asentiment, în noul model intenţionalitatea 
este integrată practicii dialectice: rezolvarea pe cale negociată a 
conflictelor de opinie. Conflictul de opinie apare în momentul în care între 
indivizi cu opinii opuse se instalează relaţia de comunicare care are drept 
obiect chiar opiniile opuse. în acest cadru se vehiculează argumente în 
favoarea opiniilor proprii, se pun în mişcare tehnici de argumentare, se 
îmbracă discursurile într-o formă retorică care asigură expresivitate şi 
seducţie argumentării. 

Scopul este impunerea opiniei proprii în faţa interlocutorului. în mo¬ 
mentul când unul dintre parteneri reuşeşte să-şi impună opinia, atunci 
conflictul de opinie se consideră soluţionat pe cale negociată. în cadrul 
acestei finalităţi se regăsesc toate cele cinci „nivele“ ale modelului prag¬ 
matico- dialectic: 

1) Un tip de raţionalitate în numele căreia demarează o argumentare 
(nivelul filosofic); 

2) Un model ideal care prefigurează acest tip de raţionalitate (nivelul 
teoretic); 

3) O confruntare a modelului cu ceea ce se manifestă în practică 
(nivelul analitic); 

4) O identificare a elementelor pentru derularea argumentării (nivelul 
empiric); 

5) O perfecţionare practică a argumentării pe direcţia persuasiunii şi 
a eficienţei negocierii (nivelul practic). 

Modelul pragmatico-dialectic al rezolvării negociate a conflictelor de 
opinie cuprinde patru etape: 

a) Etapa „confruntării 11 , când interlocutorii trebuie să conştientizeze 
existenţa conflictului de opinie, existenţa disputei critice şi posibilitatea 
soluţionării pe aceste baze. 

b) Etapa de „deschidere", când se distribuie cu stricteţe rolurile (de 
„propunător" şi de „opozant") în demersul critic. 

c) Etapa „argumentativă", când se desfăşoară efectiv disputa critică 
în vederea soluţionării conflictului de opinie. 

d) Etapa „concluziei", când are loc închiderea disputei critice (cel puţin 
o închidere parţială) şi soluţionarea conflictului de opinie (prin renunţarea 
la punctul de vedere propus, prin asumarea lui sau prin orientarea 
interlocutorilor spre un nou punct de vedere). 

în fiecare dintre aceste etape se pun în valoare acte de limbaj de diferite 
tipuri, sau aceleaşi tipuri se implică împreună în una şi aceeaşi etapă a 
rezolvării unui conflict de opinie. Actele de limbaj care intervin într-o 
dispută critică au menirea de a construi structuri argumentative, de la cele 
mai simple până la cele mai complexe. 

Modelul pragmatico-dialectic de analiză a argumentării atrage atenţia 
şi asupra situaţiilor în care nu se rezolvă un conflict de opinie pe calea 
disputei critice. Dacă nu sunt respectate o serie de reguli ale unei comu¬ 
nicări prin care se poartă o dispută critică, atunci conflictul de opinie nu 
se rezolvă. Pentru a rezolva disputa, autorii Şcolii de la Amsterdam 
propun zece reguli pentru o argumentaţie ideală. 

Prescripţiile caracterizează mai ales argumentaţiile aflate în con¬ 
fruntare, în dispută: 

- părţile implicate nu trebuie să îşi creeze reciproc impedimente în 
posibilitatea de a-şi exprima dubiile sau de a avansa rezerve; 

- cel care exprimă o opinie trebuie să fie dispus, la nevoie, să o apere; 

- contracararea unei argumentaţii trebuie să se axeze pe teza 
realmente enunţată de către antagonist, fără a devia discuţia, fără a 
prezenta teza deformat şi fără a proceda astfel încât antagonistului să îi 
fie atribuită o teză diferită de cea susţinută de el; 

- o teză trebuie să fie apărată numai cu argumente pertinente, care să 
nu aibă legătură cu altceva; 

- oricine trebuie să accepte existenţa şi consecinţele premiselor impli¬ 
cate şi prin urmare, trebuie să accepte să fie atacat pe acest teren; 

- putem considera că o teză este susţinută în mod adecvat dacă se 
bazează pe argumente ce decurg dintr-un punct de plecare comun; 

- putem considera că o teză este susţinută în mod adecvat dacă apă¬ 
rarea foloseşte argumente care reflectă şi respectă practici şi scheme 
argumentative general acceptate; 

- argumentele folosite trebuie să fie valide sau validate, explicitînd 
una sau mai multe din premisele lăsate implicite; 

- drept consecinţă a unei apărări perdante, subiectul argumentant 
trebuie să accepte să îşi revizuiască poziţia, tot astfel cum consecinţa unei 
apărări învingătoare este că antagonistul trebuie să îşi modifice propria 
poziţie şi să renunţe la dubiile avute în legătură cu teza apărată de subiectul 
argumentant; 

- formularea tezelor, a poziţiilor reciproce şi a argumentelor trebuie 
să fie cât mai clară posibil şi uşor de interpretat. 

După cum ne putem închipui cu uşurinţă, acest „decalog" argu- 
mentativ, care asigură dimensiunea normativă a modelului pragma- 
tico-dialectic de rezolvare a conflictelor de opinie, este constant încălcat. 
Ar fi fost poate mai utilă construirea unui „ghid argumentaţiv“ pentru o 
bună, onestă şi eficientă argumentare. 


3.5. PRACTICA LINGVISTICĂ 

Direcţia preponderent descriptivistă, criticată de Şcoala din Amsterdam, 
este radical utilizată de către francezii Oswald Ducrot şi Jean-Claude 
Anscombre, chiar multiplicată de numeroşi adepţi în spaţiul francofon. 
Aşadar, argumentarea poate fi analizată şi după semnele ei exterioare, 
după forma ei discursiv-lingvistică. 

Cum le putem identifica sau deosebi unele de altele ? Prin „mărcile 
lingvistice ale argumentării", cuvinte sau sintagme care ne atenţionează 
asupra posibilităţii existenţei unei argumentări. Unele „mărci lingvistice" 
sunt la vedere, altele nu, deci ne obligă să le căutăm. 

Autorii francezi se centrează pe analiza funcţiilor argumentative ale 
„conectorilor pragmatici" (ex: fiindcă, pentru că, dar, totuşi, cu toate 
acestea, şi, iar, de vreme ce etc.) care îndeplinesc în limbajul natural un 
rol asemănător conectorilor logici din limbajul formalizat. Această 
analiză, denumită adesea „pragmatică integrată" sau „semantică inten¬ 
ţională", urmăreşte să precizeze sensul unui enunţ cu referire la intenţiile 
afişate din punct de vedere lingvistic de către locutor (argumentator). 
Intenţionalitatea este pusă în evidenţă prin intermediul conectorilor 
pragmatici, mărci lingvistice ale argumentării. 

Totuşi, autorii observă că o analiză temeinică a argumentării presupune 
atât o investigare a construcţiei lingvistice în care apare o argumentare 
(conectori, tipuri de enunţuri, tipuri de intenţii vehiculate lingvistic etc.), 
cât şi o relaţionare a expresiei lingvistice a argumentării cu structura ei 
profundă de raţionalitate care rămâne, indiscutabil, criteriul cel mai puter¬ 
nic de probare a argumentării. De aceea, Oswald Ducrot şi Jean-Claude 
Anscombre propun aplicarea aşa-numitei „metode de analiză logică", dar 
cu semnalarea anumitor precauţii: 

1) Să nu existe o corespondenţă biunivocă între structurile argumen¬ 
tative şi schemele valide de raţionament pe care logica le pune la 
dispoziţie, deoarece logica nu este şi nici nu poate fi depozitara tuturor 
categoriilor de adevăruri, iar argumentarea nu este şi nu poate fi iden¬ 
tificată cu logica formală. Nu întotdeauna lipsa suprapunerii între sche¬ 
mele argumentative şi cele ale logicii formale conduc la consecinţe 
falacioase (sofisme); există numeroase situaţii discursive în care gândirea 
depăşeşte cadrele prea strâmte ale logicii formale. 

2) Orice text argumentativ să fie supus „biciului lui Occam", adică 
se înlătură ce nu ţine de raţionament şi poate împiedica descoperirea 
corespondenţelor între schemele de argumentare şi raţionamentele valide. 
Aici autorii se referă la înlăturarea din textul argumentativ a figurilor 
retorice, subînţelesurilor, abaterilor descriptive etc. 

Prin aplicarea celor două precauţii, raţionamentele logice valide sunt 
scoase la suprafaţă şi explicitate, ceea ce asigură argumentării o anumită 
intuitivitate. 

Trebuie să precizăm că la dezvoltarea teoriei argumentării în epoca 
contemporană au contribuit şi alte orientări: logica dialogală dezvoltată 

de Şcoala de la Erlangen, condusă de Paul Lorenzen; extinderea logicii 
formale până la includerea studiului contextelor dialectice în care se poate 
argumenta, prin cercetările lui Charles L. Hamblin; dialectica formală a 
argumentării de către Else Barth , care reia dialogica lui Lorenzen şi 
cercetează baza regulilor dialogului; logica interogativă şi teoria jocurilor 
la Jaakko Hintikka; întemeierea unei teorii a logicii dialogului şi a logicii 
dialecticii formale de către americanii Douglas Walton şi Erik Krabbe, 
proiect numit „Interpersonal Reasoning“ care prevede aplicarea unei 
paradigme intersubiective la toate nivelurile unei teorii a argumentării; 
studiile lui Jiirgen Habermas despre raţionalitatea discursivă ca pragmatică 
universală; pragmatica normativă la Robert B. Brandom; pragmatica 
transcedentală la Karl O. Apel. 

Cu siguranţă lista este incompletă, iar cercetările actuale pot aduce 
completări orientărilor anterioare sau răsturnări spectaculoase. 

IV. SPECIFICITATEA DISCURSULUI 
ARGUMENTATIV 


4.1. RAŢIONAMENT ŞI ARGUMENTARE 

Argumentarea este, în anumite privinţe, o formă de raţionament pentru 
că orice argumentare este şi un exerciţiu de raţionalitate. Reciproca nu 
mai este valabilă: nu toate raţionamentele au caracter argumentativ. Deci 
sfera noţiunii de raţionament este mai largă, iar prin adiţionarea unor 
specificări se conturează şi acela al argumentării. 

Prin intermediul acestor specificări putem caracteriza argumentarea 
în context cu demonstraţia şi explicaţia, ca forme de raţionament. 


4.2. ARGUMENTARE ŞI DEMONSTRAŢIE 

1) — Demonstraţiile sunt raţionamente riguroase, constrângătoare, în 
sensul decurgerii necesare a concluziilor din premise. Ele garantează 
transferul adevărului (anterior demonstrat sau postulat) al premiselor 
asupra concluziei trase din ele. în caz contrar, demonstraţia este nevalidă 
sau logic defectuoasă. Deci demonstraţiile nu pot fi decât corecte sau 
incorecte, cazuri intermediare nu pot exista. 

— Legătura logică dintre ceea ce susţine argumentatorul şi premi¬ 
sele la care apelează poate avea grade de tărie diferite, în funcţie de: do¬ 
meniul argumentaţiei, scopul urmărit, contextul şi mijloacele de justificare 
disponibile. Argumentările pot fi solide (tari) sau mai puţin solide (slabe) 
din punct de vedere logic, iar situaţiile care se apropie de caracteristica 

demonstraţiilor (de dovedire concludentă sau total defectuoasă) sunt 
cazuri extreme. 

2) — într-o demonstraţie premisele nu sunt controlabile, ci fie postu¬ 
late, fie concludent dovedite anterior. Aici ne interesează numai dacă 
deducţia construită din premisele sale este corectă. 

— O argumentare poate fi supusă analizei critice şi eventual găsită 
nesatisfăcătoare sub aspectul adevărului sau al acceptabilităţii premiselor 
folosite. Concluzia unei argumentări într-o situaţie disputabilă poate să 
depindă de atitudinile diferite ale interlocurorilor faţă de una sau mai multe 
dintre premisele folosite în susţinerea ei, şi nu din părerile lor opuse despre 
legătura dintre premise şi concluzie. La argumentări se recurge numai 
când există deosebiri de opinie, care nu se identifică întotdeauna cu marca 
erorii. Teritoriul argumentării este cel al opinabilului, care se întinde de 
la cunoaşterea ştiinţifică până la judecăţile şi evaluările din viaţa 
cotidiană. 

3) — într-o demonstraţie, propoziţiile, cu rol de premise sau concluzii, 
sunt exprimate într-un limbaj care asigură univocitatea înţelesului lor. 
Această cerinţă afectează termenii, asamblarea lor logică în propoziţii şi 
compunerea acestora din urmă în enunţuri complexe. De regulă însă, 
demonstraţiile dezvoltă limbaje formalizate în care forma lingvistică a 
propoziţiilor reflectă cu fidelitate forma lor logică. 

— Argumentele sunt construite de regulă în limbaj natural, iar în 
câmpul comunicării lingvistice pot interveni fenomene distorsionante: 
ambiguitatea, imprecizia, dependenţa înţelesului de context ş.a. 

4) — O demonstraţie corectă este un rezultat definitiv în raport cu 
cadrul teoretic în care se plasează. 

— întrucât argumentarea foloseşte premise în principiu contestabile 
şi mijloace logice de rigoare inegală, ea poate fi reluată şi rediscutată 
practic la nesfârşit, modificată şi îmbogăţită cu noi argumente sau 
perspective. 

Câteva exemple sunt suficiente: controversele juridice, politice, 
istorice, filosofice, jurnalistice şi chiar literare referitoare la pedeapsa 
capitală, eutanasie, avort, tezele diferitelor ideologii politice, religioase 
sau filosofice, judecăţile atât de diferite emise de jurnalişti, evaluările 

cotidiene făcute de oameni de vârste şi pregătiri şcolare diferite despre 
evenimente şi personalităţi contemporane lor ş.a. 

5) — Două demonstraţii alternative care privesc aceeaşi situaţie sunt 
complete, suficiente şi la fel de riguroase. Este eronată ideea că ele se 
întregesc sau se întăresc una pe cealaltă. 

— Argumentarea are sens şi în cazul când situaţia aflată în dispută 
este examinată sub toate aspectele relevante, sau dacă, privită dintr-o altă 
perspectivă, ceva ce părea evident nu devine cumva problematic. 

6) — Scopul demonstraţiei este stabilirea adevărului, expunerea te¬ 
meiurilor unui adevăr în faţa căruia nu rămâne loc pentru obiecţii, dubii 
sau eventuale nuanţări. 

— Scopul argumentării este obţinerea convingerii. 


4.3. EXPLICAŢIA 

4.3.1. Aspecte teoretice şi metodologice 

Alături de argumentare şi demonstraţie, ca mijloace discursive de 
comunicare, cunoaştere şi acţiune, explicaţia are un rol distinct. Dacă ceva 
se întâmplă, ne interesează nu numai ce se întâmplă, ci şi „de ce“ şi „cum“ 
se întâmplă. Iată câteva situaţii discursive de tip explicativ: 

„De ce filmul western clasic se finalizează cu o luptă cu arme, când 
ticălosul este ucis? Un astfel de apogeu al acţiunii reprezintă un fragment 
cerut şi de problematica etică a filmului, unde momentul luptei se asociază 
cu ideea că binele trebuie să triumfe asupra răului." 

Andrei şi Petre în dialog: 

Andrei: „De ce se scarpină câinele tău?‘ 

Petre: „Pentru că are purici". 

Andrei şi Petre în dialog: 

Andrei: „De ce sunt radiatoarele aşezate de obicei sub ferestre, când 
ferestrele sunt cea mai mare sursă de pierdere a căldurii?" 

Petre: „Ferestrele sunt cele mai reci părţi din cameră şi, de aceea, 
radiatoarele sunt aşezate sub ele. Aerul care vine în contact cu ferestrele 
e>te răcit şi coboară spre podea. Aceasta creează un curent, deoarece 


- 37 - 



mişcarea aerului are ca rezultat un curent de conversie. Dacă radiatorul 
ar fi fost aşezat lângă un perete interior, atunci partea cea mai rece din 
cameră, acolo unde sunt ferestrele, ar rămâne mai rece, iar partea cea mai 
caldă, spre interior, ar rămâne mai caldă. Acest amplasament nu ar fi un 
aranjament confortabil pentru locuirea camerei. Prin urmare, radiatoarele 
sunt aşezate sub ferestrele din cameră". 

Etimologic, „a explica" provine din latinescul explicare, care însemna 
iniţial „a desface", „a desfăşura", iar ulterior „a descurca", „a expune clar". 

Astăzi, în sensul cel mai general, „a explica" înseamnă „a face clar", 
„a lămuri", „a face evident" sau „a oferi o înţelegere". 

Există însă o mare varietate de lucruri, evenimente şi întâmplări (de 
la cele cotidiene, până la cele de ordin istoric, social, politic, juridic, 
filosofic, teologic, ştiinţific) care necesită explicaţii şi modele de expli¬ 
caţie, şi întrucât există mai multe tipuri şi modele de explicaţie, definiţia 
ad-hoc de mai sus (existentă de regulă în dicţionare) ne ajută prea puţin. 

La început să răspundem la o întrebare simplă. Care este testul că 
afirmaţiile sau şirurile de raţionamente reprezintă o explicaţie? 

a) Explicaţia are o funcţie de clarificare; 

b) Explicaţia reprezintă răspunsuri la întrebări „de ce?" şi „cum?“; 

c) Explicaţia poate fi o succesiune de raţionamente, care conţine şi 
cuvinte sau locuţiuni indicatoare de premise şi concluzii, dar utilizate cu 
un alt scop, cel de a explica; 

d) Explicaţia nu constituie decât indirect un mijloc de dispută; 

e) Explicaţia îşi determină caracteristicile în context discursiv. 

Dacă explicaţia se reduce doar la ceea ce nu înţelegem prin ceea ce 

ştim deja, cu siguranţă se estompează noutatea cu soluţii ştiute şi comode, 
fără a rezulta un plus pentru cunoaştere şi acţiune. 

Discuţia noastră despre explicaţie va fi mult uşurată dacă vom 
introduce un aspect de ordin structural, id est o minimă terminologie 
tehnică. Este vorba, în ultimă instanţă, de doi termeni: „explanandum" 
şi „explanans". 

„Explanandum" se referă la ceea ce trebuie explicat (concluzia expli¬ 
caţiei), iar „explanans" la ceea ce explică (premisele explicaţiei). Relaţia 
complexă dintre aceşti doi termeni formează propriu-zis explicaţia. 

Explanans 
(Fapte, evenimente, 
situaţii necunoscute) 


E.\phaii«rt—■ 

«Fapt cuiwcsi 
sau presupus a fi 
cunoscut) 


Cu adevărat, de multe ori explicaţiile sunt imperfecte sau nesatisfă¬ 
cătoare, în funcţie de un anumit ideal de raţionalitate. însă prin satisfacerea 
unor normative mai riguroase (de ordin logic) şi organizarea mai siste¬ 
matică (ideal ar fi în sisteme teoretice) a enunţurilor despre ceea ce se 
cunoaşte, se presupune şi se poate prezice cu privire la un anumit lucru, 
eveniment sau întâmplare, vom putea descoperi o serie de elemente 
explicative necesare înţelegerii şi, implicit, pentru căutarea soluţiilor. 

în sfârşit, la rândul lor, explicaţiile se supun permanent unui proces 
de evaluare critică. Dacă explicaţiile sunt încorporate în sinteze teoretice 
mai bine organizate, dar fără a se neglija echilibrul dinamic între expe¬ 
rienţă şi sistemul teoretic, ele pot deveni problematice, deschizându-se 
astfel calea spre direcţii demne de investigat. 

Numai urmând această cale — structură, sistemicitate şi evaluare 
critică — explicaţiile pot forma paradigme culturale şi ştiinţifice, rezer¬ 
voare de cunoaştere şi acţiune, care permit permanent şi dinamic refor- 
mulări, restructurări, reevaluări, răsturnări de fundamente pentru 
înţelegerea diferitelor lucruri, fapte, evenimente şi întâmplări. 


4.3.2. Tipuri şi modele de explicaţie 

Există o mare varietate de tipuri şi modele explicative, dată fiind diver¬ 
sitatea domeniilor de explicaţie şi a opiniilor în ceea ce priveşte contextul, 
natura, funcţiile, nivelul, dimensiunea, perspectiva, precizia, profunzimea, 
puterea (forţa), extensiunea, complexitatea, coerenţa, comprehensiunea, 
eficacitatea, utilitatea lor şi chiar dificultatea în a le clasifica. 

Este clar că cea mai simplă clasificare a explicaţiilor se poate face după 
gradul de complexitate a elementelor structurate în diferite contexte: 

1) Explicaţii cu structură mai puţin complexă şi sistematică; 

2) Explicaţii cu structuri înalte de complexitate şi sistemicitate. 

Din prima categorie, explicaţii cu structură mai puţin complexă şi 

sistematică, fac parte: 

a) Explicaţiile individuale conţin o mare doză de subiectivitate, dar 
nu exclud atributul obiectivităţii, o anumită încredere raţională şi 
putere de convingere. Iată doar câteva variante: 

- explicaţia unui cuvânt (pentru a fi suficient înţeles); 

- explicaţia unui text (prin clarificarea sensului unor constatări 
şi supoziţii); 

- explicaţia prin reinterpretări corectoare (prin înlăturarea neîn¬ 
ţelegerilor sau a înţelegerilor greşite, a echivocurilor şi pre¬ 
supunerilor eronate); 

- explicaţia ca justificare morală (a unei acţiuni care implică 
acordul sau dezacordul); 

- explicaţia despre „cum a fost posibil? 11 (modul reuşitei sau 
nereuşitei prin destăinuiri sau autobiografii); 

- explicaţiile orientate spre activitate (despre cum se face sau nu 
se face ceva). 

Pentru ultima variantă vă oferim următoarea situaţie. Noaptea târziu 
un şofer amator constată pe şosea că benzina din rezervor este aproape 
terminată. Ajuns la un automat de benzină constată că instrucţiunile de 
folosire sunt distruse şi nu ştie să-l mânuiască. Din fericire, soseşte un 
alt conducător auto care îi explică cum se foloseşte automatul. Explicaţia 
primită este un procedeu orientat spre realizarea unei acţiuni. 

b) Explicaţiile preştiinţifice sunt specifice cunoaşterii comune. 
Unele sunt mai puţin precise: 

- explicaţia prin reducere la familiar; 

- explicaţia datorată ambiguităţii limbajului; 

- explicaţia prin analogie (asemănătoare în multe privinţe cu 
aceea prin reducere la familiar); 

- explicaţia prin diagnoză (=determinarea identităţii unui 
fenomen) sau interpretarea faptelor; 

- explicaţia care conţine erori de informaţie ş.a. 

Altele sunt incomplete: 

- explicaţia formulată eliptic (fie datele relevante nu sunt expuse 
în totalitatea lor fie enunţurile generale sunt doar presupuse); 

- explicaţia prin recurgerea la fapte unice sau concrete; 

- explicaţia parţială, incompletă; 

- explicaţia alternativă (aparent supradeterminată, în realitate 
incompletă faţă de cerinţa exprimată) ş.a. 

Referindu-se la grupul de explicaţii incomplete, americanul Nicolas 
Rescher ne prezintă o situaţie la care a participat. Un copil îşi întreabă 
mama despre un lucru. Ea îi răspunde pe scurt şi îl îndeamnă ca, pentru 
amănunte, să-şi întrebe tatăl. Copilul i-a replicat: „Oh, dar eu nu vreau 
să ştiu atât de mult despre aceasta". 

O explicaţie parţială, incompletă o întâlnim şi la C.G. Hempel, care 
ne oferă un exemplu din psihanaliza lui S. Freud: „Cineva face o greşeală 
în scris notând în carnetul său, în loc de 10 aprilie, 10 mai; greşeala se 
datorează dorinţei sale inconştiente ca luna aprilie să fi fost deja trecută, 
deoarece aştepta un eveniment deosebit, sosirea unui prieten". 

în raport cu Aristotel, procedeul diviziunii aplicat de Platon reprezintă 
tot o explicaţie din grupul celor incomplete. Platon utiliza procedeul 
diviziunii pentru a fixa sensul unui concept S. Pornea de la un concept 
A cu o extensie mai largă care apoi era împărţit în două concepte cu 
extensii mai restrânse B şi non-B, reciproc exclusive şi împreună 
exhaustive. Introducând conceptul S în una din cele două clase şi exclu- 
zându-1 din cealaltă se delimitează sensul său. Deci Platon a raţionat astfel: 

S este A 

A se împarte în B şi non-B 

Deci, S este B sau non-B 

Reflectând asupra sensului conceptului S, Aristotel a descoperit 
silogismul (în Analitica primă) care permite o concluzie necesară. Tre¬ 
cerea de la S la B se realizează printr-un termen cu extensiune medie. 
Pentru aceasta, Aristotel inversează raportul de extensiune dintre A şi B, 
astfel că A va fi inclus în B. Aristotel a corectat procedeul diviziunii şi 
a transformat-o într-un silogism conclusiv de tipul: 

S este A 
A este B 
Deci, S este B 

în sfârşit, alte explicaţii preştiinţifice sunt nedesăvârşite: 

- explicaţia schiţată (cu valoare euristică); 

- explicaţia posibilă (necalificată încă pentru autentificare). 

Din cea de-a doua categorie, cu structuri înalte de complexitate şi 

sistemicitate, fac parte explicaţiile ştiinţifice care, de regulă, investesc 
precizie logică, completitudine, desăvârşire şi pretind atingerea unui ideal 
de cunoaştere. Explicaţiile de acest tip se configurează sub forma unor 
modele, cu mare impact în progresul cunoaşterii şi acţiunii: 

a) modele deductive (de regulă, cele nomologice); 

b) modele inductive; 

c) modele statistice. 


4.3.3. Putem accepta „cea mai bună explicaţie"? 

Să analizăm două situaţii, una care se referă la explicarea acţiunii 
(biologice, umane, sociale, istorice etc.), iar alta la explicaţia ştiinţifică. 

în cadrul primei situaţii, un tip obişnuit de explicaţii sunt cele teleo¬ 
logice întâlnite în situaţiile când acţiunile umane deliberate sunt explicate 
în termenii scopurilor conştiente. Problematica explicaţiilor teleologice 
se referă la „explanans“, asupra căruia cercetătorii nu au căzut de acord. 
Iată câteva variante divergente: 

- explanansul nu constă în realizarea unui scop din viitor, însă acest 
lucru nu ar invalida explicaţia; 

- dorinţa anterioară de a atinge scopul este cea care explică; 

- explicarea este realizată de natura scopului şi de faptul că acţiunea 
ar putea spori şansele de a-1 realiza. 

Diferă considerabil şi opiniile în ceea ce priveşte dacă explicaţiile 
teleologice trebuie reconstruite: 

-ori în termeni de cauze sau de temeiuri; 

- ori chiar în termeni de dorinţe inconştiente. 

Explicaţiile teleologice devin şi mai problematice când sunt aplicabile 
altor contexte: 

- comportamentul animalelor explicat în termini de scopuri; 

- explicaţia speciilor existente în termenii scopului divin; 

- explicaţia vitalistă a fenomenelor biologice în termenii unui 
principiu vital sau „entelehii" (termen utilizat de Aristotel: scopul lăun¬ 
tric care ar sta la baza dezvoltării materiei şi ar determina în mod finalist 
întregul proces al dezvoltării ei); 

- considerarea unui „principiu antropic 11 în explicaţiile cosmologice 
(acest principiu consideră omul opus întregii naturi, făcut după chipul şi 
asemănarea lui Dumnezeu şi constituind scopul suprem al creaţiei) etc. 

Explicaţiilor teleologice li se opun însă cele funcţionale, pe care le 
întâlnim adesea în biologia evoluţionistă, antropologie şi sociologie. 

Alţi cercetători se străduiesc să argumenteze că atât explicaţiile teleo¬ 
logice cât şi cele funcţionale pot fi analizate complet în termini de cauze 
eficiente. 

Nici în acest caz nu există unanimitate! 

Să analizăm cea de-a doua situaţie, explicaţia ştiinţifică. Pentru a evita 
intruziunea nedorită a teologiei, metafizicii sau antropomorfismului în 
ştiinţă, mulţi cercetători ai ştiinţei şi filosofi (în special din prima jumătate 
a secolului al XX-lea) au considerat că ştiinţa nu oferă explicaţii, ci doar 
descrieri şi predicţii ale fenomenelor naturii. 

Alţi cercetători, însă, au susţinut că ştiinţa empirică poate explica 
fenomenele naturii fără a apela la metafizică sau teologie. Astăzi, această 
viziune este acceptată de marea majoritate a cercetătorilor (cunoscută şi 
sub denumirea de „concepţia standard 11 ), deşi în problema naturii expli¬ 
caţiei ştiinţifice dezacordul este profund. 

Potrivit „concepţiei standard", a da o explicaţie ştiinţifică unui feno¬ 
men al naturii înseamnă a arăta cum poate fi subsumat acel fenomen unei 
legi a naturii. La rândul lor, legile universale pot fi explicate, ca şi faptele 
particulare, prin subsumare. Explicaţia se transformă deci într-un 
argument deductiv, unde premisele (propoziţii ce exprimă legi universale 
sau propoziţii care descriu condiţiile iniţiale) constituie explanansul, iar 
concluzia, explanandumul. Este de fapt modelul deductiv-nomologic 
(enunţuri care exprimă legi obiective). 

Există însă şi cercetători care deşi admit explicaţia nomologică, sunt 
adepţi ai explicaţiei prin subsumare la legi inductive sau statistice. Este 
modelul inductiv sau statistic. Aceste explicaţii sunt concepute ca argu- 

mente inductive, unde explanansul conferă o mare probabilitate inductivă 
explanandumului. 

O serie de obiecţii la adresa concepţiei standard au fost ulterior 
generate de absenţa constrângerilor cauzale. 

A apărut apoi şi o concepţie a unificării în ceea ce priveşte explicaţia, 
în ultimă instanţă, spun adepţii acestei direcţii, noi explicăm şi înţelegem 
fenomenele, în măsura în care le putem integra într-o viziune totalizantă 
dar bine fundamentată din punct de vedere ştiinţific. Este modelul 
filosofic. 

După concepţiile care pun accentul pe factori precum relaţiile logice, 
legile naturii sau cauzalitate a apărut şi convingerea că toate tipurile şi 
categoriile de explicaţii trebuie analizate în întregime în termeni prag¬ 
matici. Este deci modelul pragmatic. 

Iar semnele de întrebare cu privire la cea mai bună explicaţie nu se 
opresc aici. Trecerea în revistă a celor două cazuri nu epuizează varie¬ 
tatea explicaţiei. însă, în viaţa de zi cu zi feluritele explicaţii par să nu 
ridice dificultăţi suplimentare faţă de cele pe care le-am discutat deja. 


4.3.4. Explicaţie şi argumentare 

1) — într-un raţionament explicativ, adevărul concluziei este 
presupus, pe când premisele pot fi puse sub semnul îndoielii. 

— într-o argumentare, concluzia este cea care stă sub semnul 
îndoielii, iar intenţia este să devină acceptată sau plauzibilă, atunci când 
se apelează la premise acceptabile sau mai puţin problematice decât este 
ea. 

„( 1 )Numai persoanele care au legitimaţie de bibliotecă pot împrumuta 
cărţi, iar (2)dumneavoastră neavând, (3)nu puteţi puteţi împrumuta cărţi“. 
Aici avem o argumentare, deoarece cele trei enunţuri sunt derivabile unele 
din altele, unele servind drept suport raţional pentru un altul. 

Se dau şapte enunţuri: (1) Maestrul Comeliu Baba, pictor român, 
Membru corespondent al Academiei şi Profesor universitar la Bucureşti, 
a împlinit 90 de ani. (2) Elev al lui N. Tonitza. (3) Compoziţii şi portrete 
de o expresivitate gravă, profund umane şi puternic caracterizante. 
(4) Foloseşte clarobscurul şi o cromatică sobră. (5) Membru al unor 

academii de artă străine. (6) Artist al poporului. (7) Premiul de stat 44 . în 
acest caz cele şapte enunţuri nu formează o situaţie argumentaţi vă, întrucât 
sunt independente unele de altele, au rolul doar de a informa. 

2) — Explicaţia are drept scop clarificarea a ceea ce este neînţeles, 
obscur sau este înţeles în mod eronat, în ultimă instanţă urmăreşte 
stabilirea adevărului. 

— într-o argumentare se urmăreşte obţinerea convingerii. 

Fie celebrele enunţuri aparţinând astronomului francez Flammarion, 
prin care noţiunea de „cer“ primeşte şi o nouă semnificaţie: „( 1 )întregul 
spaţiu de deasupra orizontului este cerul. (2)Stelele sunt în acest spaţiu. 
(3)Soarele este o stea. (4)Planeta Pământ se roteşte în jurul Soarelui. Deci, 
(5)Planeta Pământ este în cer“. 

Explicând ce este funcţia de un singur argument, matematicianul şi 
logicianul german Gottlob Frege se delimitează de alt matematician, 
Czuber, căruia îi analizează opinia şi îi arată inconsistenţa, observând: 
„(l)Este imposibil să redăm printr-o singură definiţie ce este o funcţie, 
întrucât (2)aici este vorba despre ceva simplu şi indecompozabil....(3)în 
locul unei definiţii trebuie să intre în joc o explicaţie care, de bună seamă, 
trebuie să se bizuie pe o înţelegere venită în întâmpinare 14 . 

în ambele situaţii enunţurile formează argumente bine articulate şi 
convingătoare, iar delimitarea realizată de Frege este deja un excelent 
argument ştiinţific. 


4.4. ARGUMENTARE ŞI RETORICĂ 

Argumentarea intervine atât în construirea cât şi în producerea de 
discursuri cu intenţie persuasivă. Parţial, preocupările specifice argu¬ 
mentării se suprapun cu cele ale retoricii (ca teorie a elocinţei). Spre 
deosebire de logică, argumentarea şi retorica au drept obiect comunicarea 
ideilor şi intenţia de a influenţa convingerile, credinţele şi atitudinile 
altora. Există însă şi diferenţe relevante: 

1) — Retorica utilizează preponderent discursul oral. 

— în argumentare se utilizează atât discursul oral cât şi cel din texte, 
cu precizarea că varianta a doua este utilizată într-o măsură mult mai mare. 

2) — Retorica se preocupă în principal de discursurile publice. 

— în argumentare sunt de egal interes discursul pentru auditoriul 
universal, cel adresat unei singure persoane (interlocutorul) şi chiar pentru 
subiectul aflat într-o stare de autodeliberare. 

3) — Retorica se preocupă şi de aspectele neargumentative ale artei 
discursului: resursele expresive ale limbajului (de pildă, figurile retorice) 
şi mijloacele nediscursive de realizare a persuasiunii (ţinuta oratorului, 
gestica, registrul vocal, intonaţia ş.a.). 

— în argumentare doar mijloacele discursive de realizare a con¬ 
vingerii sunt utilizate cu precădere, iar în cadrul acestora cele care se 
adresează raţionalităţii ocupă un loc aparte. 

Dacă la Aristotel „retorica* 1 însemna în primul rând arta producerii 
probelor în vederea convingerii (ceea ce numim astăzi „argumentare**) 
şi abia în al doilea rând stilul şi structura discursului, puţin mai târziu 
Cicero denumeşte retorica ars bene dicendi („arta de a vorbi bine**), arta 
de a convinge cu dovezi bine alese, dar şi printr-un stil bine elaborat. De-a 
lungul timpului însă, „retorica** sau ars bene discendi devine ars ornandi 
(„arta împodobirii discursului**), rezumându-se la o teorie a figurilor de 
stil şi dizolvându-se în poetică. 

Aşadar, raţionalitatea îmbracă diferite forme. Este însă eronată 
ridicarea la rang de model unic a unui tip de raţionalitate, la care să aspire 
şi să fie judecate toate celelalte performanţe intelectuale. Argumentarea 
este un tip relevant de raţionalitate, cu nimic mai prejos decât oricare alta, 
deoarece înlesneşte înţelegerea şi ameliorarea gândirii şi a comunicării 
ei, rămâne permanent în legătură cu practica întemeierii şi a criticii ideilor 
în toată diversitatea ei. 

V. ARGUMENT ŞI NONARGUMENT 
INDICATORI ARGUMENTATIVI 


5.1. TEXTUL ARGUMENTATIV, 
NONARGUMENTATIV SAU MIXT 

Argumentarea se materializează într-un ansamblu structurat de 
enunţuri, numit adesea „text argumentativ 11 , indiferent dacă discursul 
îmbracă formă orală sau scrisă. în textul argumentativ se regăsesc for¬ 
mulate atât teza (tezele) susţinută (susţinute) de argumentator cât şi 
temeiurile oferite de acesta în sprijinul ei (lor). 

în situaţii concrete, când ne dăm seama că ne aflăm în faţa unei 
argumentări şi nu suntem în faţa altei forme de discurs, de pildă forma 
descrierii, relatării, explicaţiei, naraţiunii? Sunt situaţii când textul 
argumentativ este mixt, deci conţine atât porţiuni argumentative cât şi 
altele neargumentative. 


5.2. INDICATORII ARGUMENT ATIVI 

De obicei, un text argumentativ conţine o serie de cuvinte sau expresii 
cu funcţie specială: de a semnala legăturile logice dintre enunţuri. Astfel 
de cuvinte sau expresii se numesc „indicatori ai argumentării 11 sau „mărci 
ale argumentării 11 . Indicatorii sau mărcile, ca semne de cele mai multe 
ori exterioare, structurează logic textul argumentativ. 

Câteva explicaţii generale despre indicatorii argumentativi sunt 
necesare: 

1) Unii indicatori (ex: deci, prin urmare, aşadar, în consecinţă, rezultă 
că, astfel, apoi, după spusele, ca o concluzie la, pentru că lucrurile stau 
astfel, urmează că, ceea ce implică, ceea ce dovedeşte, ceea ce înseamnă, 
de unde putem deduce, drept rezultat etc.) marchează faptul că enunţul 
sau enunţurile în faţa cărora stau au statut de concluzie (concluzii). Ei sunt 
indicatori de concluzie. 

„Părinţii noştri s-au înşelat odinioară, nepoţii lor se înşeală azi, ai noştri 
se vor înşela şi ei într-o zi. Să nu ne însuşim, aşadar , o opinie numai pentru 
că mulţi ţin la ea sau pentru că a elaborat-o vreun filosof; ci numai pentru 
că ne convingem că aşa trebuie să fie şi nu altfel... De aceea nu trebuie 
să credem despre un om decât ceea ce e omenesc, adică posibil şi 
obişnuit. 11 (Cyrano de Bergerac) 

„Materialele din natură (aerul, pământul, apa) care rămân neatinse de 
efortul uman nu aparţin nimănui şi nu sunt în proprietate. Urmează că un 
lucru poate deveni proprietate privată a cuiva numai dacă acesta lucrează 
asupra lui ca să-i schimbe starea naturală. De aici trag concluzia că tot 
ceea ce un om ameliorează prin munca mâinilor sale şi a creierului său 
îi aparţine lui şi numai lui.“ (John Locke) 

Ambele fragmente sunt veritabil argumentative, iar cuvintele şi 
locuţiunile subliniate în texte sunt indicatori de concluzie. 

2) Alţi indicatori (ex: fiindcă, deoarece, întrucât, căci, pentru că, din 
cauză că, având grijă că, fiind garantat că, acesta este adevărat pentru că, 
motivul este că, având în vedere faptul că, aşa cum se deduce din faptul 
că, aşa cum se arată prin, aşa cum se demonstrează prin etc.) semnalează 
că enunţul sau enunţurile care urmează după ele sunt folosite ca premise, 
ca temeiuri. Ei sunt indicatori de premisă. 

3) Există şi texte argumentative în care nu figurează indicatorii 
premiselor sau concluziei. Legăturile logice dintre componentele textului 
pot fi recunoscute atunci indirect, pe baza afinităţilor de conţinut şi a 
ordinii în care sunt dispuse. în practica analizei de text argumentativ, de 
regulă se procedează la reformularea lui, urmărind atât conţinutul cât şi 
ordinea dispunerii enunţurilor. 

„(l)N-are rost să-l mai aşteptăm. (2)Dacă nu a sosit până acum, nu 
are nicio şansă să mai vină“. 

„(l)N-are rost să-l mai aşteptăm. (2)îmi pare rău că am stat atât şi că 
te-am ţinut şi pe tine, care aveai alte treburi urgente de rezolvat". 

Deşi în textele de mai sus nu figurează niciun indicator argumentativ, 
ele se disting fundamental: în primul, cele două enunţuri sunt corelate, 
enunţul (2) este oferit ca temei pentru acceptarea enunţului (1); în cel de-al 
doilea, cele două enunţuri sunt doar alăturate, niciun enunţ nu este oferit 
drept raţiune pentru acceptarea sau respingerea celuilalt. 

4) Unele cuvinte sau expresii din familia indicatorilor argumentativi 
au în cadrul unui discurs şi alte utilizări, astfel că ele nu îşi îndeplinesc, 
atunci când stauîn faţa unui enunţ, statutul de premisă sau de concluzie. 

De pildă, „pentru că“ şi „deoarece" nu sunt obligatoriu indicatori ai 
premiselor, ci pot fi folosite şi pentru a marca o relaţie cauzală între ceea 
ce se exprimă prin două enunţuri, sau o relaţie dintre act şi motivele lui. 

Cuvântul „deci", nu întotdeauna semnalează existenţa indicatorului 
concluzie. în ambele situaţii putem să avem de-a face cu o explicaţie, 
relatare, descriere, şi nu obligatoriu cu o argumentare. Alteori însă, chiar 
dacă textul este argumentativ, aceste cuvinte sau expresii (deoarece, 
pentru că, deci etc.) pot să nu conteze în delimitarea componentelor sale 
logice. 

Să utilizăm acelaşi fragment din Cyrano de Bergerac: „Părinţii noştri 
s-au înşelat odinioară, nepoţii lor se înşeală azi, ai noştri se vor înşela şi 
ei într-o zi. Să nu ne însuşim, aşadar, o opinie numai pentru că mulţi ţin 
la ea sau pentru că a elaborat-o vreun filosof; ci numai pentru că ne 
convingem că aşa trebuie să fie şi nu altfel... De aceea nu trebuie să 
credem despre un om decât ceea ce e omenesc, adică posibil şi obişnuit." 

„Jurnalistul a folosit expresii violente pentru că vroia să provoace 
reacţii din partea celor vizaţi de articol". 

în primul text, locuţiunea „pentru că", chiarde trei ori subliniată, joacă 
rolul de simplă relaţie de la motiv la act, în cel de-al doilea, de locuţiune 
într-o eventuală explicaţie. 

5) Indicatorii argumentativi posedă şi o altă calitate, aceea de a exprima 
forţa (exprimată gradual) atribuită relaţiei logice între două sau mai multe 
enunţuri de către argumentator. Soliditatea, forţa sau tăria legăturii dintre 
premise şi concluzii face să existe în textele argumentative o varietate de 
indicatori. De pildă, cuvântul „rezultă" sau expresiile „rezultă cu nece- 

sitate“ şi „decurge absolut concludent" sugerează forţa legăturii logice; 
expresii ca „pare să rezulte", „este rezonabil să conchidem", „aşadar, nu 
ar fi exclus ca", „ar fi hazardat să conchidem" şi multe altele, sunt formule 
mai atenuate. Exemplele, bineînţeles, pot fi multiplicate. 

Unele cuvinte sau expresii nu joacă rolul strict de „indicatori ai 
argumentării". De pildă, cuvântul „dacă" şi expresia „dacă...atunci" 
mijlocesc legătura dintre două enunţuri pentru construirea unui enunţ 
compus, de tip condiţional (implicaţia). Nici expresia „sau.. .sau" nu este 
un indicator argumentativ, ci mijloc de legare a două enunţuri aflate în 
relaţie de opoziţie. Cuvântul „dar", atunci când este utilizat cu funcţii 
argumentative (şi nu din necesităţi stilistice sau textuale), are rolul de a 
arăta că două sau mai multe propoziţii sunt în relaţie de opoziţie în privinţa 
conţinutului. 

Aceste cuvinte sau expresii (sunt şi altele care pot fi descoperite cu 
uşurinţă) au rolul esenţial de a ne semnala în ce direcţie se mobilizează 
argumentarea şi care este dimensiunea argumentării. Pe scurt, ele 
exprimă relaţii logice, iar în cazurile descrise mai sus relaţii logice de 
condiţionare sau de opoziţie dintre argumentele expuse în vederea susţi¬ 
nerii sau respingerii tezei. 

VI. MODALITĂŢI DE REPREZENTARE 
A ARGUMENTĂRILOR 


6.1. REPREZENTAREA ANALITICĂ ŞI SUBSTANŢIALĂ 
LA STEPHEN TOULMIN 

Au existat şi există şi astăzi încercări de a construi modele structurale 
sau configuraţii care să poată explica cât mai adecvat relaţiile dintre 
elementele unui discurs argumentativ. Cel mai cunoscut şi mai răspândit 
model (şi nu numai în cultura anglofonă) este cel propus de Stephen 
Toulmin în lucrarea The Uses of Argument, considerat a fi o paradigmă 
explicativă asupra argumentaţiei (vide Cap. I). 

Scopul urmărit de Stephen Toulmin era acela de a descoperi articu¬ 
laţiile invariante ale argumentaţiei, dincolo de nenumăratele variabile reale 
sau posibile care se proiectează în funcţie de domeniul argumentării, 
disponibilităţile şi abilităţile argumentatorului ş.a. 

Deşi pentru Stephen Toulmin problematica argumentaţiei este o 
problemă de logică, ea nu se circumscrie exclusiv unei teorii logice, ci, 
cu precădere, unei logici aplicate. Drept urmare, conceptele fundamentale 
angajate de către autor sunt următoarele: 

1) Câmpul argumentării 

în general, argumentarea este o abstracţie utilizată doar de către 
teoreticieni. în mod obişnuit, argumentarea este „contextuală", utilizată 
şi utilizabilă în diverse „câmpuri" argumentative (juridic, politic, ştiin¬ 
ţific etc.). Argumentările din acelaşi câmp contextual sunt de acelaşi „tip 
logic"; în caz contrar, ele aparţin altui tip logic. Deci câmpul argumentării 
determină tipul logic al argumentelor, iar in cadrul fiecărui tip pot exista 
„criterii" de evaluare critică a argumentelor. 

2) Modalitatea 

Conceptul de „modalitate" pregăteşte terenul structurării modelului 
argumentării. Indiferent de domeniul de argumentare, trebuie să se indice 
toate posibilităţile demne de luat în seamă. Deci într-o argumentare con¬ 
cretă orice supoziţie, care are legătură cu teza, se poate actualiza. 

Evaluarea critică a argumentării are însă rezultate diferite, cu trei clase 
distincte: 

- clasa argumentelor necesare, adică determinante pentru susţinerea 
sau respingerea tezei; 

- clasa argumentelor imposibile, adică nerelevante, fără legătură cu 
teza argumentării, care nu sunt vehiculate prin mijloace adecvate, pe care 
argumentatorul nu se poate sprijini; 

- clasa argumentelor posibile, aflate în spaţiul de manevră dintre cele 
două clase anterioare. 

3) Forţa modalităţii 

Se referă la consecinţele practice ale utilizării modalităţii respective 
(necesarul, posibilul, imposibilul) într-o situaţie argumentativă, cu 
amendamentul că „forţa modalităţii" nu este dependentă de „câmpul 
argumentării". 

4) Criteriul (norma) modalităţii 

„Forţa modalităţii" argumentative este determinată prin raportare la 
un „criteriu" sau „normă" a modalităţii, care, la rândul ei, este dependentă 
de „câmpul" argumentării. 

în viziunea lui Stephen Toulmin, „argumentele necesare" unei înte¬ 
meieri sunt mai greu de identificat, iar „argumentele imposibile" nu sunt 
de mare ajutor într-o situaţie de întemeiere. Nu întâmplător Stephen 
Toulmin va analiza cu precădere conceptul de „probabilitate", dar nu în 
cadrele sau termenii unei teorii logice, ci în termeni care plonjează în 
contextual: acţiuni, credinţe, politici justificative etc. Pentru Toulmin 
„probabilul" are cel puţin patru funcţionalităţi contextuale: 

1) Atenuare a gradului de necesitate (siguranţă, certitudine) în legă¬ 
tură cu o acţiune viitoare, (ex: „Probabil voi veni sâmbătă la Târgul de 
Carte de la RomExpo"); 

2) Delimitare în raport cu afirmaţiile categorice care privesc acţiuni 
viitoare şi care nu pot fi realizate cu certitudine, (ex: „Probabil voi lua 
nota 10 la examenul de Teoria argumentării şi explicaţiei"); 

3) Distanţare de angajamentul total, neechivoc, (ex: „Probabil voi 
participa la constituirea Fondului de pensii private"); 

4) Indicarea măsurii sau gradului de încredere (mai accentuat sau 
vizibil diminuat) în raport cu enunţul despre realizarea unei viitoare 
acţiuni, (ex: „Probabil voi urca cândva pe vârful Moldoveanu"). 

Toate aceste aspecte funcţionale ale probabilului depind de „forţa 
întemeierilor justificative": dacă faptele empirice, condiţiile antecedente 
şi cadrele favorabile se manifestă pe direcţia producerii acţiunii, atunci 
„probabilitatea" se apropie de certitudine, iar dacă, dimpotrivă, aceste 
elemente nu susţin acţiunea, atunci „probabilitatea" se diminuează în mod 
evident. 

Pentru Stephen Toulmin enunţurile care constituie esenţa argumentării 
sunt următoarele trei categorii: 

a) Enunţuri care stabilesc o concluzie sau care sugerează o acţiune; 

b) Enunţuri prin care se furnizează date, informaţii, fapte care 
sprijină concluzia sau acţiunea propusă; 

c) Enunţuri care explică modul în care datele, informaţiile, faptele 
prezentate sprijină concluzia sau acţiunea pe care au sugerat-o. 

Plecând de la aceste trei categorii de enunţuri, dar utilizând termenii 
„claim“/“conclusion“ — „warrant" — „data" (concluzie/teză — 
justificare — temeiuri), Stephen Toulmin le ansamblează într-un model 
şi le „utilizează" ca „instrument analitic". Reprezentarea grafică de mai 
jos constituie modelul argumentului analitic. 



Părţile unui argument se articulează în cadrul acestui model astfel: 

1) Concluzia, teza (,,claim“/“conclusion“) este enunţul care este pre¬ 
zentat auditoriului pentru a adera la el. Concluzia poate avea un caracter 

general sau specific unei situaţii, după cum poate fi expusă în mod explicit 
sau subînţeles în mesaj; 

2) Justificarea, garanţia, întemeierea (,,warrant“) reprezintă un prin¬ 
cipiu cu caracter general, norma sau legea care se află la baza argu¬ 
mentului, uneori exprimată într-o formă entimematică. Justificarea ar 
trebui să stabilească validitatea concluziei pe baza relaţiei acesteia cu 
datele. Precizăm că justificarea este făcută de cel care argumentează; 

3) Temeiurile, datele, informaţiile (,,data“) reprezintă afirmaţii 
relevante pentru concluzie prin intermediul formulării justificării. Ele sunt 
făcute de către cel care argumentează pentru a-şi sprijini concluzia. 

Observaţia 1: Când se propune o teză, în mod necesar se aduc şi probe 
(temeiuri, date, informaţii, raţiuni) în favoarea ei. Dacă interlocutorul 
acceptă teza fără a cere probe, înseamnă că teza face parte din domeniul 
convingerilor lui şi, drept consecinţă, nu mai trebuie argumentată. Dim¬ 
potrivă, dacă interlocutorul cere probe, dar nu-i sunt furnizate, atunci 
argumentarea nu are loc, deşi este necesară. 

Observaţia 2: De obicei justificarea (fundamentul, garanţia) nu este 
menţionată în mod explicit în argumentări (majoritatea argumentărilor 
sunt entimematice), astfel încât se creează falsa impresie că în argumentări 
s-ar infera nemijlocit de la o informaţie la cealaltă. Dar dacă interlocutorul 
pune la îndoială trecerea de la temeiuri la concluzie, atunci justificarea 
apare îndreptăţită. în asemenea situaţii justificarea trebuie făcută explicit 
pentru a se putea reda argumentul în întregimea lui. Dacă interlocutorul 
nu cere justificarea trecerii de la temeiuri la teza argumentării, înseamnă 
că el cunoaşte legătura de întemeiere, iar explicitarea ei reprezintă un act 
superfluu, inutil, gratuit în argumentaţie. 

Fie următorul text: „(l)Televizorul Philips are un consum redus de 
energie electrică, întrucât (2)este construit pe principiul cristalelor 
lichide 1 '. 

Afirmaţia (1) este concluzia (teza argumentării), iar afirmaţia (2) joacă 
rolul temeiului (datul, informaţia care întemeiază teza). Acest argument 
este entimematic, deoarece lipseşte propoziţia generală care justifică, 
întemeiază teza (1) pe baza relaţiei cu informaţia (2): „Toate televizoarele 
Philips construite pe principiul cristalelor lichide au- un consum redus de 
energie electrică". 

Observaţia 3: Justificarea (fundamentul, garanţia) întemeierii este de 
regulă făcută din punctul de vedere al celui care argumentează. Ea poate 
fi conformă unor norme admise în mod unanim sau acceptate în mod 
particular de către interlocutor, dar poate fi şi greşită, exprimând numai 
punctul de vedere al celui care argumentează. De aceea putem avea „date, 
informaţii, temeiuri corecte 11 corelate cu o „justificare, garanţie, fun¬ 
damentare greşită 11 , după cum şi situaţia inversă, a unei „justificări 
corecte 11 corelată cu „date eronate 11 . 

Fie următorul text: „(l)Am din ce să trăiesc şi nu trebuie să mai lucrez. 

(2) Stau cu o mătuşă care are o pensie bunicică de vreo 450 lei, iar 

(3) băiatul meu, elev la o Şcoală de Arte şi Meserii, primeşte o bursă 
socială de 150 lei. (4)Fiind capul familiei, am dreptul să dirijez aceşti bani. 
Nu-i aşa?“. 

Aici afirmaţia (1) este concluzia (teza), (2) şi (3) sunt datele, infor¬ 
maţiile sau temeiurile, iar afirmaţia (4) joacă rol de justificare (garanţie) 
de trecere de la (2) şi (3) la (1). Se observă că „datele 11 sunt concrete 
(probabil exacte), dar „justificarea 11 , principiul, norma sau raţionamentul 
este greşit, de unde rezultă o „concluzie 11 nu numai greşită, ci şi imorală. 

Observaţia 4: Utilizarea modelului analitic înainte de argumentare se 
face de către argumentator în scopul examinării, din punctul de vedere 
al auditoriului, a concluziei propuse. Utilizarea modelului Jupă argu¬ 
mentare se face de către interlocutor (auditor), în scopul evaluării justeţei 
sau slăbiciunii tezei susţinute. In ultima situaţie, interlocutorul are posi¬ 
bilitatea să intervină cu argumente contrare. 

Există pentru Stephen Toulmin şi un alt tip de argumentare, numită 
substanţială (materială), care completează modelul analitic. El consideră 
că în puţine cazuri concluzia urmează cu necesitate din temeiuri pe baza 
justificării. 

în cele mai multe cazuri de argumentare, concluziei, tezei („claim 11 / 
"conclusion 11 ) trebuie să i se ataşeze un calificativ, un operator modal M 
(„qualifier 11 = probabil, presupunând, aproape sigur, cu destulă certitudine 
ş.a.) care poate fi anulat numai prin condiţii de rezervare sau de excep¬ 
tare R („rebuttal 11 = cu condiţia, dacă nu cumva, cu excepţia ş.a.) repre¬ 
zentând respingerea sau contraargumentul. Chiar şi legitimitatea 
justificării J („warrant 11 = întrucât) care face posibilă concluzia din 

temeiuri D („data“ = date, informaţii), deci care joacă rol de regulă de 
derivare, trebuie să fie susţinută cu argumente suport B („backing“ = pe 
baza). 

Iată reprezentarea grafică pentru modelul argumentului substanţial în 
viziunea lui Stephen Toulmin: 



Prin urmare modelul argumentării substanţiale cuprinde următoarele 
componente: 

1) Concluzia sau teza de argumentat (,,claim“/“conclusion“); 

2) Temeiurile D („data“ = date, informaţii), numite şi mijloace de în¬ 
temeiere; 

3) Justificarea J („warrant“ = întrucât), adică propoziţii generale care 
garantează derivarea concluziei din temeiuri după reguli de inferenţă. 
Precizăm că justificarea este făcută de cel care argumentează; 

4) Garanţii suplimentare B („backing“ = pe baza) care susţin pro¬ 
poziţiile generale J; 

5) Propoziţii cu operatorul modal M („qualifier" = probabil, posibil, 
presupunând, aproape sigur, cu destulă certitudine etc.), care, adăugând 
un calificativ (o apreciere sau o limitare), arată în ce măsură concluzia 
îşi menţine valabilitatea; 

6) Condiţiile de rezervare sau de exceptare R („rebuttal“ = dacă nu 
cumva, cu condiţia etc.) legate de operatorul modal M (,,qualifier“). 
Rezervarea este condiţia (clauza) pe baza căreia concluzia îşi pierde 
valabilitatea. 

Aşadar, dacă se pune la îndoială teza, de multe ori cu caracter sintetic, 
prin care sunt prezentate datele, sau dacă se pune la îndoială justificarea 
care leagă datele de concluzie, atunci cel care argumentează poate aduce 
informaţii noi (pentru a întări temeiurile), poate veni cu garanţii 
suplimentare pentru a întări regula de derivare (justificarea) şi/sau poate 
adăuga un calificativ (operator modal M) prin care să arate în ce măsură 
concluzia îşi menţine valabilitatea. 

Iată un exemplu de argumentare substanţială oferit de Stephen 
Toulmin: „Petersen aproape sigur nu este catolic, întrucât el este suedez, 
iar despre suedezi este aproape întotdeauna sigur că nu sunt catolici". Care 
este structura acestui argument substanţial? 

- Concluzia (,,claim“/“conclusion“): „Petersen nu este catolic"; 

- Concluzia cu operator modal („qualifier"): „Petersen aproape 
sigur nu este catolic"; 

- Temeiuri („data"): „Petersen este suedez"; 

- Justificare („warrant"): „Despre suedezi este aproape sigur că nu sunt 
catolici"; 

- Garanţii suplimentare („backing"): „în Suedia, catolicii reprezintă 
doar două procente"; 

- Condiţie de rezervare sau exceptare („rebuttal") legată de operatorul 
modal: „Petersen este fiu de preot". 

Pentru magistraţi oferim pe scurt şi situaţia unei anchete. S-a comis 
o crimă, iar specialiştii în balistică au stabilit că glonţul a fost tras de la 
mare distanţă de către un trăgător de elită. Lista suspecţilor se restrânge 
treptat, după verificarea alibiurilor celor bănuiţi iniţial. Anchetatorul 
raţionează astfel: „(l)Sunt aproape sigur că A este asasinul. (2)Verificând 
suspecţii, am aflat că A a făcut parte din trupele de elită ale Brigăzii de 

Luptă Antiteroristă. (3)Or, militarii din forţele speciale sunt buni 
trăgători, (4)ceea ce se verifică statistic prin numeroase cazuri observate 
şi este explicabil prin faptul că perfecţiunea în mânuirea armamentului 
este de importanţă vitală în lupta antiteroristă. Deci, (5)probabil, A trebuie 
să fi fost asasinul, (6)afară de cazul în care mai apar pe lista suspecţilor 
şi alţi indivizi buni trăgători". 

Un text cu problematică meteorologică: „(l)Vremea se va răci. 
(2)Presiunea atmosferică a scăzut mult. (3)Ori de câte ori presiunea scade, 
mase de aer rece se deplasează spre zonele cu presiune redusă. (^Nu¬ 
meroase observaţii meteorologice constată o covarianţă a presiunii 
atmosferice şi a deplasărilor maselor de aer dinspre zonele cu presiune 
ridicată spre cele cu presiune scăzută". 

în sfârşit, un text cu tentă financiară: „(l)Tu trebuie să-i restitui lui 
Andrei, până la sfârşitul lunii, 1000 lei. (2)Andrei ţi-a împrumutat banii 
doar pentru o lună. (3)Orice împrumut trebuie restituit până la termenul 
convenit. (4)împrumuturile fac posibilă o utilizare flexibilă a unor resurse 
limitate". 

Toate cele trei fragmente sunt veritabile argumente substanţiale, 
conform concepţiei lui Stephen Toulmin, deoarece în primele două 
relaţiile dintre enunţuri sunt logic contingente, iar în ultimul se susţine 
justeţea unei aserţiuni normative. 

Care este diferenţa dintre cele două modele, analitic şi substanţial? 
Argumentarea este „analitică" numai atunci când propoziţia suport B 
(„backing" = pe baza) al justificării J („warrant" = întrucât) conţine deja, 
explicit sau implicit, informaţie dată în concluzie (,,claim“/“conclusion“). 
în caz contrar, argumentarea este „substanţială". 

Modelul lui Stephen Toulmin permite să se distingă şi între demon¬ 
straţii şi argumentări. Atunci când concluzia (,,claim“/“conclusion“) 
rezultă cu necesitate din temeiuri D („data" = date, informaţii) şi justi¬ 
ficarea J („warrant" = întrucât), se atinge o garanţie raţională sinonimă 
cu o demonstraţie. 

De multe ori nu se poate realiza o astfel de derivare, deoarece ne 
lipseşte justificarea J („warrant" = întrucât) care să joace rolul de regulă 
de derivare. în aceste cazuri avem o argumentare. 


- 58 - 




6.2. DIAGRAMELE BEARDSLEY - THOMAS 


Analiza textelor argumentative cuprinde următorii paşi: 

1) Separarea porţiunilor propriu-zis argumentative de eventualele 
enunţuri neargumentative; 

2) Identificarea tezei; 

3) Identificarea tuturor enunţurilor din textul sau discursul argu- 
mentativ; 

4) Trasarea legăturilor logice dintre enunţuri, astfel încât acestea să 
ne conducă de la premisele ultime (puncte de plecare) la teză; 

5) Un sprijin important în operaţia de reiaţionare logică dintre 
enunţuri îl constituie indicatorii argumentării; 

6) Se marchează cu cifre (1,2, 3... etc.) sau cu minuscule latine (m, 
n, p... etc.) toate enunţurile, în ordinea în care apar în textul argumentativ; 

7) Se construieşte apoi diagrama Beardsley-Thomas. 

Observaţii: 

a) Unele texte argumentative pot avea o structură logică complexă sau 
stufoasă, altele o structură mai ascunsă. Se recomandă segmentarea 
textului argumentativ în unităţi logice, apoi realizarea ansamblului; 

b) Unele texte conţin elemente tacite, alteori mai problematice sau mai 
dificil de decriptat. Se recomandă o reconstruire a textului argumentativ 
pentru a evidenţia punctele de plecare ale argumentării şi/sau a con¬ 
cluziilor intermediare lăsate neformulate. 

Prezentăm câteva tipuri de structuri argumentative de bază reprezentate 
prin diagramele Beardsley-Thomas: 

1) Structură argumentativă simplă (cu argument unic), când există doar 
o pereche de enunţuri dintre care unul joacă rolul de temei (premisă), iar 
celălalt de concluzie. 

Dacă notăm primul enunţ cu (m), pe cel de-al doilea cu (n), iar rolurile 
lor logice printr-o săgeată dusă de la (m) la (n), atunci (n) reprezintă teza 
argumentării, iar (m) singurul său sprijin (temei). 

(m) 


(n) 

- 59 - 



Fie următorul text: „(l)Vitele bolnave pot transmite boli fatale oame¬ 
nilor care consumă produse din came de vită. Prin urmare, (2) inspecţia 
sanitară pentru depistarea unor astfel de boli este esenţială pentru 
siguranţa oamenilor 11 . 

Acest text conţine în mod clar un argument. Concluzia, propoziţia (2) 
este identificată prin locuţiunea „prin urmare 11 , aflată înaintea ei. 
Propoziţia (1), premisa, oferă un motiv pentru a susţine concluzia. Argu¬ 
mentul poate fi clasificat drept argument unic, iar structura argumentativă 
ca simplă. Diagrama este asemănătoare celei de sus. 

2) Structură argumentativă convergentă, când un enunţ (n) dintr-un 
text argumentativ este susţinut de cel puţin alte două enunţuri (premise), 
adică (m) şi (p). 

în acest caz fiecare premisă (m) şi (p) contează ca argument de sine 
stătător în favoarea lui (n), iar tripleta de enunţuri alcătuieşte întregul text 
argumentativ, cu (n) în rol de teză. De multe ori, aşa cum s-a specificat 
anterior, această structură este integrată ca verigă într-o structură 
argumentativă mai complexă. 

(m) (p) 



(n) 


Fie următorul decupaj dintr-un dialog despre bacşişuri, iar unul dintre 
interlocutori argumentează astfel: „( 1) Cred că acordarea de bacşişuri este 
o practică greşită. Pe de o parte, (2) face persoana care primeşte bacşi¬ 
şul să se simtă jignită. Pe d e altă parte, (3) duce la dezvoltarea unei pieţe 
negre a economiei". 

în acest text, fiecare propoziţie-premisă (2) şi (3) funcţionează 
separat, de sine stătător pentru a susţine concluzia (1). Se observă că sunt 
două argumente din consecinţe separate, deoarece fiecare motiv este 
identificabil prin locuţiunile „pe de o parte" şi „pe de altă parte". Structura 
argumentativă convergentă conţine de fapt două argumente separate, 
(2)—► (1) şi (3)-►(!). 

Diagrama este asemănătoare celei de mai sus, iar ambele structuri, 
luate separat, sunt asemănătoare structurii simple, cu argument unic. 

Un argument convergent avem şi în această situaţie discursivă, unde 
enunţul (1) este susţinut de enunţurile (2) şi (3): „(l)Culmile muntoase 
pustii reprezintă locuri bune pentru a privi stelele. (2)Fiind înalte, sunt 
mai aproape de stele. (3)Fiind uscate, sunt relativ ferite de opacitatea 
provocată adeseori de nori“. 

3) Structură argumentativă legată (cuplată), asemănătoare celei 
convergente, cu deosebirea că premisele (m) şi (p) sunt considerate împre¬ 
ună (cuplate), raportate unele la altele (alcătuind un singur argument) şi 
constituind un temei pentru (n). 

(m)-1-(P) 


(n) 

Fie următorul decupaj dintr-un dialog despre bacşişuri, iar unul dintre 
interlocutori argumentează astfel: „(1) Sunt de părere că acordarea de 
bacşişuri este bună pentru o economie sănătoasă, pentru că (2) răsplăteşte 
iniţiativa, şi (3) orice răsplăteşte iniţiativa este bun pentru o economie 
sănătoasă". 

Aici avem două propoziţii-premisă, (2) şi (3), şi amândouă funcţio¬ 
nează împreună (cuplat) pentru a oferi un motiv care să susţină concluzia 

(1) . Modul în care premisele se încadrează împreună într-o formă cu¬ 
noscută de inferenţă ne sugerează că acest tip de argument îl putem 
clasifica fără îndoială ca fiind legat (cuplat). 

Iată un alt exemplu de argument cu două premise cuplate, (2) şi (3): 
„(l)Eutanasierea poate fi acceptată din punct de vedere moral, deoarece 

(2) eutanasierea diminuează suferinţa umană şi (3)orice acţiune care 
diminuiază suferinţa umană poate fi acceptată din punct de vedere moral". 

4) Structură argumentativă divergentă, când acelaşi enunţ (n), cu rol 
de premisă (temei), este folosit pentru susţinerea a cel puţin două enunţuri 
(m) şi (p), cu rol de concluzii. 

(n) 



(m) (p) 


Fie următorul text: „(1) S-a dovedit că fumatul dăunează grav sănă¬ 
tăţii. Prin urmare, (2) reclamele la ţigări ar trebui interzise. Şi de asemenea, 
(3) avertizări că fumatul dăunează grav sănătăţii ar trebui tipărite pe toate 
pachetele de ţigări". 

Aici avem trei propoziţii implicate. Două dintre ele, propoziţiile (2) şi 
(3), sunt deduse drept concluzii separate din aceeaşi premisă (1). Struc¬ 
tura divergentă a argumentului este reprezentată de diagrama de mai sus. 

Două concluzii susţinute de un argument divergent avem şi în urmă¬ 
toarea situaţie discursivă: „( 1 )Aceşti senatori au votat împotriva partidului 
cu privire la proiectul de lege despre controlul averilor. Aşadar, (2)ar 
trebui pedepsiţi pentru violarea solidarităţii partidului. Şi (3)ar trebui 
admonestaţi pentru acţiunile lor nesăbuite". 

5) Structură argumentativă serială, când o pereche de enunţuri (m) şi 
(n), dintre care primul este susţinut de cel de-al doilea se poate dezvolta 
într-o structură mai complexă, adică cel de-al doilea enunţ (n) este 
susţinut, la rândul său, prin cel puţin un alt enunţ (p). 

(P) 


(n) 


(m) 

Fie următorul text: „(1) Psihologia este religia epocii modeme. (2) 
Dacă oamenii se simt nefericiţi, vinovaţi sau confuzi cu privire la viaţă. 

merg la psiholog. (3) Anul trecut, două milioane de oameni au mers la 
psiholog din cauza problemelor personale şi emoţionale". 

Structura argumentativă este compusă din trei propoziţii în următoarea 
ordine: (3)-*-(2), apoi (2)-*-(l). Propoziţia (1) este o concluzie 
controversată care are nevoie de o justificare pentru a deveni plauzibilă. 
O astfel de justificare ne este oferită de propoziţia (2), care funcţionează 
ca premisă pentru (1). Dar susţinerea lui (2) se realizează prin oferirea 
lui (3) ca premisă. Diagrama ne conduce la o structură argumentativă 
serială. 

6) Structură argumentativă complexă (stratificată), când unul sau mai 
multe enunţuri sunt susţinute de anumite premise, care, la rândul lor, 
servesc la susţinerea altor enunţuri. 

(P) -1-(q) 


(n) 


(m) 

Iată şi o altă variantă de macrostructură stratificată: 



(n) 


(m) 

Fie următorul text: „(l)Trebuie ca locatarii blocului să contribuie la 
cheltuielile privind amenajarea spaţiului verde din jur ? Desigur. Pentru 
că, (2)spaţiul verde din jur este atribuit clădirii respective, iar (3)o îngrijire 
necorespunzătoare ar da un aspect necivilizat blocului. Rezultă că (4)este 
necesară o reglementare privind contribuţia materială a locatarilor". 

Dacă analizăm textul, primele trei afirmaţii sunt legate prin indicatorul 
logic „pentru că“, iar afirmaţiile (2) şi (3) servesc ca suport raţional pentru 
(1); (1), (2) şi (3) formează o structură argumentativă convergentă. La 
rândul său, concluzia (1) serveşte ca suport pentru concluzia finală (4); 
(1) şi (4) formează o structură argumentativă simplă. Rezultă o structură 
argumentativă complexă (stratificată) cu următoarea diagramă: 




(3) 


( 1 ) 


(4) 


Fie următorul text: „Chiar în tinereţe poţi fi geometru, matematician 
şi, în genere, versat în astfel de lucruri, dar (1) nu şi înţelept. Cauza este 
că (2) înţelepciunea practică se aplică la ceea ce este particular, iar (3) 
aceasta se capătă numai prin experienţă. (4)Un om tânăr nu poate avea, 
însă, această experienţă,(5) ea necesitând timp îndelungat.“(Aristotel) 
în acest text argumentativ (1) este teza, sprijinită nemijlocit de (2),(3) 
şi (4), iar (4), la rândul său, se sprijină pe (5). 

( 5 ) 



( 1 ) 


Acelaşi text argumentativ poate fi configurat şi altfel, deoarece se 
observă că se omite o concluzie intermediară. în acest caz, din (2) şi (3) 
cuplate, decurge concluzia intermediară, notată cu (a) — „Cine nu posedă 
experienţă este lipsit de înţelepciune practică", iar (a), cuplată cu (4), 
conduce la teza (1). Concluzia (a) nu figurează în text, ci este degajată 
din analiza logică a acesteia. 

(2)-t-(3) (5) 


(a)-,-(4) 


(1) 


în concluzie, diagramele Beardsley-Thomas nu sunt un mijloc de a 
descoperi structurile sau configuraţiile argumentative, ci doar o modalitate 
intuitivă de a le „reprezenta" după ce au fost recunoscute. 

Adăugăm câteva observaţii suplimentare: 

1) Nu este simplu să stabileşti dacă structura argumentaţi vă este legată 
(cuplată) sau convergentă. Pentru a le diferenţia se pot utiliza patru tipuri 
de dovezi (după americanul Douglas Walton): 

a) Cuvinte indicatoare. 

Cuvinte sau locuţiuni ca „împreună cu aceasta/acela“, „de asemenea 
cerut" etc. indică un argument legat (cuplat); cuvinte ca „un alt motiv", 
„în plus", „pe de o parte", „pe de altă parte" etc. indică un argument 
convergent. 

b) Structuri de inferenţă. 

Dacă textul se înscrie într-o schemă deductivă familiară (ex: modus 
ponens, modus tollens, modus ponendo-tollens, modus tollendo-ponens, 
silogismul ipotetic, dilema simplă constructivă, dilema simplă distructivă, 
dilema compusă constructivă, dilema compusă distructivă etc.), aceasta 
dovedeşte că argumentul este cu siguranţă legat (cuplat); dacă se înscrie 
într-o schemă de tip argument din consecinţe separate, atunci acesta este 
convergent. 

c) Testul omiterii. 

Se încearcă omiterea unei premise. Dacă forţa de susţinere a concluziei 
scade radical, aceasta dovedeşte că premisa este componentă a unui 
argument legat (cuplat); dacăforţade susţinere scade doarpuţin sau deloc, 
înseamnă că argumentul este convergent. 

d) Contextul dialogului. 

Cu cât textul de discurs este mai bogat, acesta ne oferă oportunităţi 
de identificare a indicatorilor argumentativi (de premise şi de concluzii), 
deci şi dovezi mai clare de diferenţiere între un argument cuplat (legat) 
şi altul convergent. 

2) Un argument incomplet este cel care conţine ori concluzia, ori cel 
puţin o premisă neexplicită în textul discursului, dar care trebuie făcută 
explicită pentru a oferi o bază pentru evaluarea argumentului ca întreg. 
Pentru a construi corect diagrama se adaugă concluzii sau premise 
neafirmate folosind patru tipuri de transformări: suprimarea, adăugarea, 
permutarea şi substituţia. 

VII. TIPURI DE ARGUMENTARE 


Argumentele sunt extrem de variate, determinate de o serie de factori, 
printre care: 

a) Domeniul de cunoaştere sau de acţiune din care face parte, sau la 
care se raportează opinia aflată în discuţie; 

b) Natura opiniei (a tezei susţinute) care face obiectul argumentării; 

c) Atitudinea argumentatorului faţă de opinia pe care o susţine; 

d) Relaţia argumentator-auditoriu în cursul argumentării; 

e) Gradul de supunere sau de adeziune a acţiunii argumentative la o 
serie de condiţii, reguli sau canoane dinainte stabilite ş. a. 

Tipologiile diferă în funcţie de concepţia fiecărui autor. Le vom sem¬ 
nala doar pe cele mai des invocate. 

în funcţie de natura opiniei sau a tezei susţinute de argumentator putem 
deosebi: argumentări cu teză factuală, evaluativă şi acţională. 

a) în argumentările de tip factual (nu cel brut, ci în sensul de „construct 
teoretic 11 , asemănător conceptului epistemologic de „fapt ştiinţific 11 ) se 
aduc temeiuri în favoarea probabilităţii ca o opinie să fie adevărată, 
eventual în comparaţie cu alte opinii despre aceeaşi problemă aflată în 
dispută. Miza unei astfel de argumentări este valoarea teoretică (adevărul 
sau falsitatea) a opiniei, în sensul rezonabilităţii considerate, dat fiind 
nivelul cunoştinţelor din acel domeniu. 

Argumentări cu teză factuală întâlnim în lucrările ştiinţifice (susţinerea 
sau critica unor ipoteze pentru care nu există încă posibilitatea testării 
sistematice prin date de observaţie sau experimentale), în raţionamentele 
juridice (în vederea stabilirii faptelor contravenţionale sau penale, ante¬ 
rior încadrării lor juridice), în scrierile istorice, chiar şi în viaţa de zi cu 

zi, toate având drept scop convingerea. Iată câteva secvenţe discursive, 
unde teza susţinută (propoziţia subliniată) este de tip factual: 

„într-o capsulă se pun oxid de mercur şi bucăţele de cupru, apoi se 
încălzeşte amestecul la flacăra unui bec cu gaz. Se observă apariţia pică¬ 
turilor de mercur. într-un pahar cu soluţie de sulfat de cupru se introduce 
un cui de fier. Se observă că pe cui se depune cupru metalic, iar soluţia 
se decolorează. De aici se poate trage concluzia că metalele pot reacţiona 
g i uis mel akk, c u_ap â ^ £u acizii şi cu c o mpu -şii- altor m . etal e_roa j . puţi n 
active . form â ndU: § 6 -Q n we dive .r.ş itatc .dg_sijbstants.“ (Chimie — manual) 

„Adevărurile le cunoaştem în două moduri: pe unele direct şi prin ele 
însele; pe altele, prin intermediul altor adevăruri. Primele sunt obiectul 
intuiţiei... celelalte al inferenţei. Adevărurile cunoscute prin intuiţie sunt 
premisele iniţiale din care se inferă toate celelalte . Asentimentul nostru 
la concluzie fiind sprijinit pe adevărul premiselor, nu am putea niciodată 
să ajungem prin raţionament la vreo cunoaştere dacă n-am putea 
cunoaşte anumite lucruri anterior oricărui raţionament 14 (J.S. Mill) 

b) în argumentările de tip evaluativ tezele referitoare la fapte, eveni¬ 
mente, procese, persoane sunt calificate ori în termenii opoziţiilor 
bine-rău, drept-nedrept, legitim-nelegitim, egoist-altruist, nobil-josnic, 
recomandabil-nerecomandabil, ori prin apelul la criterii mai nuanţate de 
apreciere (explicite sau subînţelese). 

Exemplificăm acest tip argumentativ cu următoarea secvenţă dis¬ 
cursivă: „ Descrierea modului de desfăşurare a unui proces este un exer¬ 
ciţiu valoros din două motive. în primul rând, ea te obligă să te asiguri 
că ai înţeles cum se desfăşoară. în al doilea rând, te obligă să te asiguri 
că cititorul îl va înţelege la fel de bine ca tine.“ (W. Zinser) 

c) în argumentările de tip acţionai tezele propun influenţarea efectivă 
a deciziilor practice şi a comportamentelor auditoriului. Influenţarea poate 
fi ori directă, ca în cazul avocatului, a unui candidat în campania electo¬ 
rală, a predicatorului religios etc., ori sub forma unor proiecte sau strategii 
de acţiune în orice domeniu (cunoscute şi sub numele de „politici 11 ), iar 
argumentarea de acest tip are drept scop persuasiunea, pentru a câştiga 
auditoriul de partea unei acţiuni sau a unei cauze. 

Două secvenţe discursive ne ajută să înţelegem mai bine acest tip 
argumentativ, unde teza susţinută este propoziţia subliniată: 

„Să..D»-§l6.a.dep.agS de viată şi sarcj mte ^ubii£fi.niciun om care S<? simte 
înţelept , căci este un sacrilegiu să se sustragă de la ajutorarea celor care 
au nevoie de dânsul, este josnic să cedeze în faţa celor de reacredinţă şi 
o nechibzuinţă să accepte o conducere rea, decât să cârmuiască înţelept 
el însuşi. 11 (Seneca) 

„Din acte asemănătoare se nasc dispoziţii habituale de aceeaşi natură. 
De aceea, trebu.isji.fim, a tenţi la caliţaţga actelor pe care le îndeplinim , 
căci după diferenţele dintre ele se modifică diferit şi deprinderile. Şi nu 
e de mică importanţă felul în care ne obişnuim din fragedă copilărie, ci 
de una foarte mare, ba chiar totală. 11 (Aristotel) 

în funcţie de relaţia dintre argumentator şi auditoriu, adică de rolul 
pe care-1 joacă fiecare parte pe parcursul întregii argumentări putem 
deosebi: argumentări monologale şi dialogale. 

a) în argumentările monologale auditoriul este doar receptor pasiv. El 
evaluează argumentarea, acceptă sau nu teza avansată de argumentator, 
dar aceste reacţii se manifestă de regulă la sfârşitul activităţii acestuia. 

Următoarea secvenţă discursivă este convingătoare: „Se pune 
întrebarea dacă pentru un principe este mai bine să fie iubit decât temut, 
sau invers. Răspunsul este că ar trebui să fie şi una şi alta; dar întrucât 
este greu să împaci aceste două lucruri, spun că, este mult mai sigur pentru 
tine să fii temut decât iubit . 11 (N. Machiaveli) 

b) în argumentările dialogale auditoriul intervine şi influenţează mersul 
argumentării, uneori îşi joacă rolul de oponent, prin utilizarea 
contraargumentelor. Şi în cadrul acestui tip, argumentările pot fi 
pregnant dialogale (rolurile de argumentator şi de auditoriu alternează), 
sau în care cele două roluri nu sunt egal distribuite. Ambele variante sunt 
magistral utilizate de Platon în dialogurile sale. 

în funcţie de atitudinea argumentatorului şi auditoriului faţă de opinia 
aflată în discuţie şi de producerea de temeiuri pentru susţinerea ei putem 
deosebi: argumentări pro şi polemice. 

a) în argumentările pro se propun temeiuri în principal în favoarea 
acceptării opiniei în discuţie. Astfel, teza susţinută de J. S. Mill într-o 
secvenţă anterioară, că „adevărurile cunoscute prin intuiţie sunt premisele 
iniţiale din care se inferă toate celelalte", este de această formă. 

b) în argumentările polemice se urmăreşte răsturnarea unei opinii, prin 
utilizarea contraexemplelor, derivarea unor consecinţe inacceptabile, 
evidenţierea defectelor de întemeiere produse de opozant. Argumentarea 
polemică poate îmbrăca şi caracter dialogal. 

Iată un text care are drept scop răsturnarea unei opinii: 

„Dacă starea naturală a omului ar fi războiul, toţi oamenii s-ar sugruma 
unii pe alţii: de mult timp n-am mai exista.. .Dacă omul s-ar naşte pentru 
a-şi ucide vecinul şi a fi ucis de acesta, el şi-ar îndeplini în mod exemplar 
destinul... S-au văzut popoare care n-au cunoscut niciodată războiul... 
Războ iul. n . u ..e.st e , deci, esenţa spaciei-UJtnan e ." (Voltaire) 

în acelaşi context remarcăm modul în care Karl Popper îşi deschide 
expunera despre epistemologia fără subiect cunoscător, la un Congres 
internaţional de metodologie, logică şi filosofia ştiinţei: „Permiteţi-mi să 
încep cu o mărturisire. Deşi sunt un filosof foarte mulţumit, nu am, după 
o viaţă de prelegeri, nicio iluzie asupra a ceea ce pot să transmit într-o 
expunere. Din această cauză, nu voi încerca în această prelegere să vă 
conving. Dimpotrivă, voi încerca să vă provoc şi. dacă este posibil, să vă 
iriţ.“ 

în funcţie de gradul de supunere sau de adeziune a acţiunii argumen- 
tative la reguli, condiţii sau canoane dinainte stabilite putem deosebi: 
argumentările libere şi cu reguli prestabilite. 

a) în argumentările aşa-zis libere sunt respectate totuşi reguli mini¬ 
male şi subînţelese: argumentatorul să nu-şi retragă adeziunea la enun¬ 
ţurile pe care le-a folosit ca argumente, să nu susţină enunţuri 
incompatibile, să nu refuze să răspundă la eventualele obiecţii, să nu 
atribuie auditoriului credinţe care nu sunt împărtăşite ş.a. în caz contrar 
se corupe sau se anihilează caracterul argumentativ al discursului. 

b) în argumentările cu reguli prestabilite, canoanele sunt convenite de 
la început sau adoptate pe parcurs: alocarea timpului, pertinenţa 
argumentelor, ordinea intervenţiilor. Astfel de argumentări întâlnim în 
practica judiciară, în discursurile parlamentare, în confruntările politice 
între candidaţi pentru ocuparea unor funcţii eligibile, în cadrul întrunirilor 
ştiinţifice etc. 

în funcţie de domeniul de cunoaştere sau acţiune din care face parte 
sau la care se raportează opinia aflată în discuţie putem deosebi: argu- 

mentări ştiinţifice, filosofice, teologice, istorice, etice, juridice, politice 
etc. 

Secvenţa dialogală între matematicianul Poseidonius (notat cu P) şi 
filosoful Lucretius (notat cu L), dintr-o scriere a lui Voltaire sunt opinii 
aflate în dispută, care se circumscriu cu precădere filosofiei: 

P: „Noi, matematicienii, nu putem admite decât lucrurile dovedite în 
mod evident prin principii incontestabile." 

L: „Principiile mele sunt incontestabile. Din nimic, nimic nu se naşte, 
nimic nu poate să se întoarcă în nimic; şi că un corp nu este atins decât 
de către un alt corp.“ 

P: „Chiar dacă aş admite aceste principii... nu m-aţi convinge, totuşi, 
că universul s-a orânduit de la sine, în ordinea admirabilă în care îl 
vedem...." 

L: „Dar atunci cine a făcut lumea? 1 

P: „O fiinţă inteligentă, superioară lumii şi mie însumi..." 

L: „Dumneavoastră care nu admiteţi decât lucrurile evidente, cum 
puteţi recunoaşte un principiu despre care n-aveţi nicio idee?" 

P: „Tot aşa cum, înainte de a vă fi cunoscut, am spus despre cartea 
dumneavoastră că aparţine unui om de spirit." 

VIII. TEHNICI DE ARGUMENTARE 


Enunţurile, cu rol de probe într-o construcţie argumentativă, sunt 
organizate cu ajutorul unor tehnici de argumentare. Ele se concretizează 
în diverse mijloace de coroborare a argumentelor în relaţii de întemeiere, 
astfel încât, prin utilizarea lor judicioasă, argumentatorii produc 
schimbarea dorită în credinţele şi atitudinile auditoriului. 

Unii cercetători moderni ai argumentării au reluat preocuparea 
aristotelică de întocmire a unui inventar de tehnici de argumentare, cu 
scopul de a-1 face sistematic şi exhaustiv. încercare zadarnică şi 
neplauzibilă. 

Este preferabil să amintim doar câteva tehnici de argumentare cunos¬ 
cute din diversele manuale, tratate sau lucrări de logică, dar aplicabile cu 
multă abilitate în noile condiţii. Fără să apelăm la expresiile sau formulele 
mai puţin familiare cititorului, considerăm că situaţiile argumentative 
redate pentru fiecare aspect tehnic vor fi destul de sugestive. 

Tehnicile de argumentare bazate pe deducţie inferenţială asigură 
caracterul necesar al întemeierii tezei, în funcţie de relaţiile de adevăr 
existente între propoziţiile compuse ce constituie premisele argumentării. 

Aceste tehnici se diferenţiază în două categorii, în funcţie de scopul 
utilizării lor: 

a) Tehnici deductive inferenţiale de susţinere a tezei: 

al) Modus ponendo-ponens. 

„Dacă ai învăţat tehnicile de argumentare, atunci exerciţiile sunt uşor 
de rezolvat; dar ai învăţat aceste tehnici, deci exerciţiile sunt uşor de 
rezolvat". 

a2) Modus tollendo-ponens. 

„Rezervorul de benzină este gol sau bateria este descărcată. Rezervorul 
de benzină nu este gol, aşadar bateria este descărcată 11 . 
a3) Dilema constructivă (afirmativă) simplă. 

„Dacă nu te porţi după propria chibzuinţă, vei fi criticat. Dacă te porţi 
după cea a altora, tot criticat vei fi. Dar este necesar ori să urmaţi propria 
părere ori pe cea a altora; prin urmare, în ambele cazuri vei fi criticat 11 . 
a4) Dilema constructivă (afirmativă) complexă. 

„Dacă merg la Târgul de carte Gaudeamus, atunci mă întâlnesc cu 
prietenii tăi. Dacă merg la discotecă, atunci mă întâlnesc cu prietenii mei. 
Merg ori la Târgul de carte Gaudeamus ori la discotecă. Deci mă întâlnesc 
ori cu prietenii tăi ori ai mei“. 

b) Tehnici deductive inferenţiale de respingere a tezei: 
bl) Modus tollendo-tollens. 

„Dacă este ziuă, atunci este lumină; or nu este lumină, deci nu este 
ziuă.“ (Şcoala stoică) 

b2) Modus ponendo-tollens. 

„Acţiunile sunt ori obligatorii ori interzise. A frecventa cursurile 
gimnaziale este o acţiune obligatorie. Deci a frecventa cursurile gim¬ 
naziale nu este o acţiune interzisă 11 . 

b3) Dilema distructivă (negativă) simplă. 

„Dacă merg la film, îl voi vedea pe actorul meu preferat. Dacă merg 
la film, mă întâlnesc cu prietenul meu. Or nu l-am văzut pe actorul meu 
preferat sau nu m-am întâlnit cu prietenul meu. Prin urmare, nu am fost 
la film“. 

b4) Dilema distructivă (negativă) complexă. 

„Dacă stau în bibliotecă, pierd mult timp. Dacă îmi cumpăr manualele 
de care am nevoie, cheltuiesc mulţi bani. Dar nu pierd mult timp sau nu 
cheltuiesc mulţi bani. Prin urmare, nu stau în bibliotecă sau nu-mi cumpăr 
manualele de care am nevoie 11 . 

Tehnicile de argumentare bazate pe deducţie silogistică asigură înte¬ 
meierea unei teze când trecerea de la premise (argumente) la concluzie 
(teză) este în funcţie de relaţiile dintre noţiunile angajate în propoziţiile 
categorice (simple de predicaţie) care îndeplinesc rolul de premise (argu¬ 
mente). Aceste tehnici se diferenţiază în două categorii: 

a) Tehnici imediate de argumentare silogistică: 

al) Tehnici bazate pe pătratul logic al propoziţiilor categorice. 

„Unele păsări sunt vertebrate, fiindcă toate păsările sunt vertebrate. 11 

a2) Tehnici bazate pe operaţii logice aplicate propoziţiilor categorice: 
conversiunea simplă şi prin accident, obversiunea, contrapoziţia parţială 
şi totală, inversiunea parţială şi totală. 

Secvenţă fundamentată pe operaţia de conversiune: „Unii oameni 
imaginativi sunt poeţi, fiindcă toţi poeţii sunt imaginativi." 

Secvenţă fundamentată pe operaţia de obversiune: „Nicio persoană nu 
este lipsită de aptitudini într-o activitate, fiindcă orice persoană posedă 
aptitudini cel puţin într-o activitate." 

Secvenţă fundamentată pe operaţia de contrapoziţie: „Niciun om lipsit 
de imaginaţie nu este poet, fiindcă toţi poeţii sunt oameni imaginativi." 

Secvenţă fundamentată pe operaţia d e inversiune: „Unii oameni care 
nu sunt poeţi sunt lipsiţi de imaginaţie, fiindcă toţi poeţii sunt imaginativi." 

b) Tehnici mediate de argumentarea silogistică utilizate atât în susţi¬ 
nerea, cât şi în respingerea tezei: 

bl) Silogismul categoric. 

„Există plăceri care nu merită să fie căutate; deci există plăceri care 
nu sunt virtuoase, căci nimic din ceea ce nu merită să fie căutat nu este 
virtuos." (Louis Liard) 

„Toate persoanele politicoase sunt apreciate, deoarece cei discreţi sunt 
apreciaţi şi nicio persoană politicoasă nu este indiscretă." 

b2) Entimema. 

„Cuget, deci exist." (Cogito ergosum — R. Descartes) 

„Suferinţele morale, pe lângă care pălesc durerile fizice, stârnesc mai 
puţină milă, fiindcă nu se văd." 

„Nu judec oamenii după ce au murit decât prin operele lor, restul nu 
mai are nicio însemnătate pentru mine." 

b3) Polisilogismul progresiv. 

„Toţi timizii sunt suspicioşi, iar toţi superstiţioşii sunt timizi, deci toţi 
superstiţioşii sunt suspicioşi. Unii tineri sunt superstiţioşi, deci unii tineri 
sunt suspicioşi." 

b4) Polisilogismul regresiv. 

„Toate viperele sunt şerpi veninoşi şi toţi şerpii veninoşi sunt ofidiene, 
deci toate viperele sunt ofidiene. Toate ofidienele sunt reptile, deci toate 
viperele sunt reptile. Toate reptilele sunt vertebrate, deci toate viperele 
sunt vertebrate." 

b5) Soritul progresiv. 

„Niciun paralelogram nu este trapez; toate dreptunghiurile sunt 
paralelograme; toate pătratele sunt dreptunghiuri; aşadar, niciun pătrat 
nu este trapez." 

b6) Soritul regresiv. 

„Cine este prevăzător este şi moderat; cine este moderat este şi sta¬ 
tornic; cine este statornic este şi netulburat; cine este netulburat nu este 
mohorât; cine nu este mohorât este fericit; aşadar, omul prevăzător este 
fericit." (Seneca) 

„Supraproducţia mărfurilor aduce supraofertă; supraoferta aduce lipsă 
de cumpărători; lipsa de cumpărători aduce scăderea preţurilor;scăderea 
preţurilor aduce micşorarea veniturilor; micşorarea veniturilor aduce 
licenţierea lucrătorilor; licenţierea lucrătorilor provoacă starea de şomaj; 
aşadar, supraproducţia mărfurilor provoacă starea de şomaj." 
b6) Epicherema. 

„Independenţa individuală este prima dintre necesităţile modeme. în 
consecinţă, nu trebuie să se pretindă niciodată sacrificarea ei pentru 
instituirea libertăţii politice. Rezultă că, niciuna din numeroasele 
instituţii, atât de lăudate, care în republicile antice limitau libertatea 
individuală, nu e admisibilă în vremurile modeme." (Benjamin Constant) 
„Minciuna provoacă neîncredere, deoarece este un enunţ necores¬ 
punzător adevărului; măgulirea este o minciună, deoarece este o dena¬ 
turare a adevărului; aşadar, măgulirea provoacă neîncredere." 

La cele de mai sus putem adăuga şi variante mai modeme: 
b7) Silogismul în interpretare propoziţională. 
b8) Silogismul în interpretare predicaţională. 
b9) Silogismul în interpretare deductiv-naturală etc. 

Tehnicile de argumentare bazate pe inducţie (trecerea de la premise 
la concluzie se întemeiază pe analiza particularului şi are caracter de 

probabilitate) asigură întemeierea unei teze. Aceste tehnici se diferenţiază 
în două categorii: 

a) Tehnici bazate pe forme inductive de argumentare: 
al) Inducţia completă (totalizantă). 

„Toţi domnii Ţării Româneşti din secolul XIV au făcut parte din 
familia Basarabilor, deoarece Basarab I, Nicolae Alexandru, Vlaicu, Radu 
I, Mircea cel Bătrân şi Vlad I sunt toţi din marea familie a Basarabilor 
şi, cunoaştem din istorie, că au fost domnitori ai Ţării Româneşti, în 
ordinea mai sus amintită, aproape tot secolul XIV“. 
a2) Inducţia incompletă (amplificatoare). 

„Toţi cei care vin la medicul de familie sunt preocupaţi de sănătatea 
lor, fiindcă majoritatea pacienţilor sunt preocupaţi de sănătatea lor şi de 
aceea vin la medicul de familie. 11 
a3) Inducţia prin eliminare. 

„Fenomenul care trebuie explicat este durerea abdominală. Tratatele 
de medicină afirmă că există cel puţin patru posibilităţi etiologice şi 
anume: (a) durerea provine de la afecţiunile organelor extraabdominale; 
(b) durerea provine de la bolile metabolice; (c) durerea este de origine 
neurologică; (d) durerea provine din cauze propri-zis abdominale. Pentru 
descoperirea cauzei unei dureri abdominale putem proceda astfel: cer¬ 
cetăm (a), apoi (b) şi, în sfârţit, (c); dacă nici (a), nici (b) şi nici (c) nu 
conţin cauza, atunci ne oprim la probabilul (d).“ 
a4) Inducţia prin analogie. 

„Rezultatul celui de-al doilea război mondial va fi o victorie a aliaţilor, 
fiindcă primul război mondial s-a încheiat cu o victorie a aliaţilor şi, de 
asemenea, există asemănări semnificative între primul şi cel de-al doi¬ 
lea război mondial." (extras din discursul lui Charles de Gaulle, Londra, 
1942) 

Adăugăm la cele de mai sus şi alte variante: 
a5) Inducţia prin simpla enumerare. 

a6) Inducţia de la singular la singular (educţia sau transducţia). 

b) Tehnici bazate pe cercetarea relaţiilor cauzale: 
bl) Metoda concordanţei. 

„Apelăm la o serie de circumstanţe pentru a explica apariţia febrei 
tifoide într-o colectivitate umană. în primul rând se cercetează apa de la 

diferitele ei surse, apoi hrana. Se constată că singura circumstanţă comună 
este faptul că toţi au mâncat stridii cumpărate de la aceeaşi piaţă. Pre¬ 
supunem că stridiile conţineau virusul care a declanşat febra tifoidă. 41 
bl) Metoda diferenţei. 

„Albert Einstein calculase că razele de lumină care trec pe la soare nu-1 
vor traversa în linie dreaptă, cum cerea vechea teorie a lui Huyghens, ci 
se vor curba datorită forţei de atracţie a soarelui. Deoarece nu este posibil 
să se observe razele de lumină care trec pe lângă soare când acesta 
străluceşte, eclipsa oferea în mod oportun posibilitatea să se studieze 
influenţa soarelui asupra luminii care trece pe lângă el. Două expediţii 
au fost trimise de British Astronomical Society, una la Sobral, în Brazilia, 
alta la Principe, în Vestul Africii. în ambele locuri se producea eclipsa 
totală. Eclipsa începea la 29 mai 1919. Mai multe fotografii au fost făcute 
în timpul eclipsei. Altele, după eclipsă. Rezultatele celor două cazuri, 
diferite într-o singură privinţă (dispariţia soarelui, într-un caz şi apariţia 
lui în altul) au fost anunţate de ambele expediţii. Expediţia de la Sobral 
dădea 1,98 ; cea de la Principe 1,62; media este 1,8. Einstein prevăzuse 
1,75, deci foarte aproape. în acest fel calculele lui Einstein au fost 
confirmate. Prin urmare, consecinţa forţei de atracţie a soarelui este 
curbura razelor de lumină". 

b3) Metoda combinată a concordanţei şi diferenţei. 

„Să presupunem că un automobil are trei bujii Bl, B2, B3. Con¬ 
ducătorul auto observă deodată că motorul său merge numai cu doi 
cilindri. El bănuieşte că o bujie este defectă. în acest caz, pentru a des¬ 
coperi bujia defectă, el foloseşte următoarea metodă: el scoate mai întâi 
fişa bujiei B3, astfel încât să nu mai funcţioneze decât Bl şi B2; scoate 
apoi fişa bujiei B2 şi pune pe prima la loc, astfel încât să funcţioneze 
numai B1 şi B3; la sfârşit face combinaţia B2 şi B3. Dacă el observă că 
într-una din aceste combinaţii, să zicem B2 şi B3, motorul nu funcţionează 
mai rău decât înainte de îndepărtarea fişei bujiei Bl, aceasta înseamnă 
că bujia B1 este cauza fenomenului." 
b4) Metoda variaţiilor concomitente. 

„Multă vreme a dominat ideea că natura are „oroare de vid" şi ascen¬ 
siunea apei din pompele hidraulice se explică prin atracţia exercitată de 
către vid asupra apei. Această explicaţie era limitată de faptul că 

lichidul nu se ridica decât până la o anumită altitudine. în 1646, Toricelli 
a cufundat cu gura în jos într-un vas plin cu mercur un tub de sticlă cu 
mercur (lung de 80 cm, diametrul de 7 mm), observând cum coloana din 
tub coboară numai până la înălţimea de 76 cm. S-a născut ipoteza că 
greutatea coloanei de mercur este echilibrată de presiunea exercitată de 
greutatea aerului. Blaise Pascal, aflând despre această experienţă şi despre 
explicaţia ipotetică, scrie cumnatului său din Munţii Auvergne să 
verifice ipoteza. Acesta urcă munţii, având sub observaţie tubul cufundat 
în lichidul de mercur. Pe măsură ce el urcă munţii, coloana cobora, până 
ce, în vârful muntelui, coloana coborî cu 8 cm faţă de înălţimea avută la 
punctul de plecare. în concluzie, dacă presiunea atmosferei este cauza 
nivelului atins de coloana de mercur, atunci odată cu variaţia presiunii 
atmosferice, trebuie să varieze şi înălţimea coloanei de mercur 11 . 

b5) Metoda reziduurilor (rămăşiţelor). 

„După ce s-a calculat orbita planetei Uranus, descoperită în 1781, s-au 
observat unele nepotriviri între prevederile calculelor şi drumul real al 
planetei. Uranus întârzia pe orbită în mod inexplicabil. Astronomul 
francez Leverrier a presupus atunci că perturbaţiile constatate se dato¬ 
rează acţiunii unei planete necunoscute. El a calculat orbita acestei 
presupuse planete şi a determinat locul de pe bolta cerească unde ea ar 
putea fi identificată într-un anumit moment. Pe baza acestor indicaţii, noua 
planetă a fost într-adevăr descoperită la 23 septembrie 1846 de către 
astronomul berlinez Galle şi a primit numele de Neptun. Perturbaţiile lui 
Neptun au îngăduit să se descopere pe aceeaşi cale, în 1930, planeta 
Pluton 41 . 

Observaţie: pot fi utilizate sau utilizabile şi alte tehnici de argumentare, 
în măsura în care ele asigură întemeierea tezei aflată în discuţie, 
dezbatere sau dispută. 

IX. EXAMINAREA CRITICA 
A ARGUMENTĂRILOR 


Examinarea critică a argumentărilor este în esenţă similară cu modul 
în care examinăm demonstraţiile. în ambele cazuri avem de-a face cu 
raţionamente care au menirea de a susţine sau de a respinge o propoziţie. 

Există şi numeroase deosebiri. Cel mai important aspect care trebuie 
semnalat este acela că, în cazul argumentărilor, criteriile de evaluare nu 
sunt limpezi, univoce şi tranşante. De aceea evaluarea unei argumentări 
nu mai are nici caracter definitiv, şi nici nu reprezintă o întreprindere 
foarte simplă şi la îndemână. însă, dacă întemeierea tezei s-a făcut în 
conformitate cu cerinţele de corectitudine a unei argumentări, atunci 
argumentarea poate fi supusă acţiunii de evaluare critică. 

în acest caz se utilizează două criterii izvorâte din chiar structura 
oricărui argument: 

1) Criteriul validităţii materiale a argumentării, care se referă la 
corectitudinea argumentelor şi a propoziţiilor argumentative. în acest caz, 
criteriul priveşte conţinutul demersului argumentativ, deci vizează 
argumente care se concretizează în judecăţi argumentative şi au rolul de 
premise ale argumentării. 

2) Criteriul validităţii formale a argumentării, care se referă la corec¬ 
titudinea tehnicilor de argumentare. în acest caz, criteriul se aplică pentru 
a dovedi dacă argumentarea este corectă. 

în primul caz, al criteriului validităţii materiale a argumentării, pot fi 
utilizate următoarele subcriterii: 

a) Criteriul veridicităţii, adică analiza adevărului temeiurilor argu¬ 
mentării, problemă nu tocmai uşoară. Există însă posibilitatea de a deter- 




mina adevărul probelor (argumentelor) în baza observaţiilor empirice 
(directe sau indirecte), a experimentului sau pe calea analizei formale. 

Fie secvenţa discursivă: „(l)Senzaţiile sunt cognoscibile, fiindcă 
(2)sunt procese psihice, iar (3)procesele psihice sunt cognoscibile." Teza 
(1) are drep temei două propoziţii argumentative, (2) şi (3), ambele 
adevărate. 

Determinarea adevărului probelor în baza observaţiei empirice directe: 
„(l)Conferinţa la care am asistat nu a trezit prea mult interes, fiindcă (2)în 
sală erau doar vreo 20 de ascultători". 

Determinarea adevărului probelor în baza observaţiei empirice 
indirecte: „(1) Napoleon a fost un mare strateg militar, fiindcă ^Napo¬ 
leon a obţinut o victorie strălucită la Austerlitz". 

Determinarea adevărului probelor în baza experimentului: „(1 peta¬ 
lele reacţionează cu apa, fiindcă (2)o vergea de metal introdusă într-un 
pahar cu apă se acoperă de un strat de culoare ruginie". 

Determinarea adevărului probelor în baza analizei formale: „(l)Lumea 
în imensitatea ei nu poate fi cunoscută, fiindcă (2)simţurile şi raţiunea sunt 
limitate în posibilităţile lor". 

b) Criteriul suficienţei, condiţie cu sens logic şi referitoare la temeiuri 
(suficiente sau insuficiente) pentru a justifica propoziţia-concluzie ca 
adevărată. Dacă temeiurile sunt insuficiente, trebuie găsite altele, şi atunci 
argumentarea, ca dispută critică, poate continua. în caz contrar, teza 
trebuie abandonată. 

Fie secvenţa discursivă: „(l)Batracienii nu nasc pui vii şi nu îi hrănesc 
cu lapte, fiindcă (2) nu sunt mamifere şi (3)numai mamiferele nasc pui 
vii şi îi hrănesc cu lapte". Teza secvenţei discursive (1) se fundamentează 
pe două temeiuri, (2) şi (3), care sunt suficiente. 

în cazul următor, cele două temeiuri nu mai sunt suficiente: „( 1 )Andrei 
nu a obţinut o notă de promovare la examenul de Teoria argumentării, 
fiindcă (2)este leneş şi (3)toţi cei leneşi nu au obţinut o notă de promovare 
la examenul de Teoria argumentării “. 

c) Criteriul acceptabilităţii temeiurilor (probelor) se referă în special 
la premisele ultime, atunci când nu putem cere să li se aplice condiţia de 
adevăr. Deoarece în argumentări este prezentă intenţia de a convinge un 
auditoriu, acceptabilitatea premiselor (de regulă ultime) este relativă la 

cunoştinţele şi capacitatea de înţelegere ale acestuia, la valorile sau scările 
de valori admise de el. Acest criteriu este totuşi un reper, adaptabil, de 
la caz la caz, în aprecierea şi critica argumentărilor. 

Fie secvenţa discursivă: „(l)Deoarece electronii au masă diferită de 
a protonilor, (2)vitezele electronilor şi ale protonilor se vor modifica 
diferit 11 . Teza secvenţei discursive (2) se fundamentează pe un temei (1) 
acceptabil care exprimă un adevăr necesar domeniului de specialitate. 

Cele mai multe teze se fundamentează pe temeiuri care exprimă 
adevăruri specifice cunoaşterii comune: „(l)Astăzi trebuie să te îmbraci 
mai gros când mergi la facultate, fiindcă (2)astăzi este mult mai rece afară 
decât ieri“. 

Unele teze se fundamentează pe temeiuri rezultate ale unor mărturii: 
„(l)Acuzatul este principalul suspect de comiterea crimei, fiindcă 
(2)martorul declară că l-a văzut pe acuzat acasă la victimă în chiar ziua 
când s-a săvârşit crima 11 . 

Există şi temeiuri care exprimă invocarea lirică a autorităţii divine: 
„( l)Niciun muritor nu poate scăpa de la a comite fapte reprobabile dacă 
Zeus i-a trimis nenorociri; (2)este inadmisibil deci să îndurăm rătăcirile 
trimise de zei.“ (Sofocle) 

în ce) de-a) doi)ea caz, a) criteriului validităţii formale a argumentării, 
pot fi utilizate următoarele suberiterii de decidabilitate: 

a) Criteriul decidabilităţii aplicabil în cazul tehnicilor argumentative 
prin deducţie inferenţială. Aici se pot aplica: 

- metoda tabelelor de adevăr (metoda matricială); 

- metoda reducerii la absurd (metoda tabelelor de adevăr parţiale); 

- metoda contraexemplelor (cine posedă cunoştinţe de logică poate 
apela la o metodă similară, cea a grafurilor semantice propusă de E.W. 
Beth); 

- metoda deducţiei naturale ş.a. 

b) Criteriul decidabilităţii aplicabil în cazul tehnicilor silogistice de 
argumentare. Aici se pot aplica: 

- metoda reducerii directe (utilizată încă de Aristotel); 

- metoda reducerii indirecte (metoda reducerii la absurd); 

- metoda diagramelor (metoda Euler, Venn ş.a.); 

- metoda deducţiei naturale ş.a. 

c) Criteriul decidabilităţii aplicabil în cazul tehnicilor inductive de 
argumentare. Aici se poate urmări în special: 

- numărul mai mare de cazuri investigate sau folosite ca temeiuri 
(probe) ale argumentării; 

- diferenţierea mai riguroasă între trăsăturile esenţiale şi cele acci¬ 
dentale ale cazurilor investigate. 

X. CONVINGERE, PERSUASIUNE ŞI 
MANIPULARE ÎN PRACTICA DISCURSIVĂ 


Argumentarea are drept scop convingerea auditoriului cu privire la teza 
aflată în discuţie, dezbatere sau dispută. Pentru a se obţine acest rezultat 
sunt puse în mişcare variate tehnici de argumentare prin intermediul cărora 
se vehiculează un anumit conţinut de idei (enunţuri). 


10.1. CONVINGEREA 

Convingerea (acţiunea de a convinge) înseamnă a face pe cineva să 
accepte adevărul unei teze, să adere la o opinie. Aici putem vorbi mai 
degrabă despre rezultatul unui demers raţional, chiar logic, constrângător, 
în sensul că rezultă din prezentarea unor probe indubitabile. 

Această explicaţie ne este sugerată chiar de originea cuvântului, 
convictio (de la vincere), „înfrângere completă 11 , în cazul de faţă „victorie 
a raţiunii 11 . 

Dacă în argumentare se trece cu succes de filtrul criteriilor de evaluare, 
atunci ea devine convingătoare. în caz contrar este neconvingătoare pentru 
auditoriul vizat, întrucât, deşi pot fi utilizate enunţuri adevărate sau 
acceptabile, ele sunt vehiculate cu tehnici de argumentare neadecvate. 

Fie secvenţa discursivă: „(l)Clorul este monovalent, fiindcă (2)este 
halogen“. 

Sub aspectul tehnicii de argumentare, a conţinutului de idei vehiculată 
de propoziţia-temei şi a legăturii de determinare între teza (1) şi temeiul 
(2), secvenţa are drept scop convingerea interlocutorului. 

10.2. PERSUASIUNEA 


Există însă şi o altă situaţie, când argumentatorul utilizează tehnici de 
argumentare adecvate, însă enunţuri cu valabilitate locală sau individuală 
prezentate ca fiind general-valabile pentru auditoriul implicat în dialog, 
în acest caz argumentatorul urmăreşte persuasiunea auditoriului său. 

Persuasiunea (acţiunea de a persuada) înseamnă a determina pe cineva 
să acţioneze în sensul dorit, bineînţeles în urma argumentării. Aici putem 
vorbi despre tehnici de influenţare care vizează dimensiunea emoţională, 
imaginaţia, sugestia şi pare a avea ca scop adeziunea liberă a interlocu¬ 
torului, aşa cum sugerează chiar originea cuvântului persuasio (de la 
suadere, „a sfătui"), deci „a influenţa decisiv". Deci „a persuada" în¬ 
seamnă mai mult decât „a convinge", fiindcă se adaugă şi obţinerea forţei 
necesare trecerii la acţiune. 

Persuasiunea este determinată mai mult de atitudinea interlocutorilor 
faţă de valabilitatea argumentelor şi de legătura lor cu teza susţinută. 

Aşadar, persuasiunea nu este o limită (cu atât mai puţin o eroare) a 
actului de argumentare, ci, dimpotrivă, există numeroase situaţii 
argumentative când este dificil să găseşti temeiuri care să fie acceptate 
de auditoriu şi ale căror legături cu teza să fie unanim recunoscute. 
Disputele argumentative cele mai animate se poartă în legătură cu 
temeiurile şi tezele care lasă loc construcţiilor alternative, prin susţinerea 
sau respingerea tezei şi susţinerea tezei opuse. 

Fie secvenţa discursivă: „( 1 )învinuitul ar trebui să primească pedeapsa 
minimă, întrucât (2) are o familie numeroasă". 

Sub aspectul tehnicii de argumentare, a conţinutului de idei vehiculată 
de propoziţia-temei şi a legăturii între teza (1) şi temeiul ei (2), secvenţa 
are drept scop persuadarea auditoriului. De ce? Argumentul nu mizează 
pe legătura necesară teză — argument, ci pe cazul individual al unui 
învinuit, apărat de către un avocat care urmăreşte să influenţeze completul 
de judecată prin apelul la milă, la situaţia dificilă din familia inculpatului. 

10.3. MANIPULAREA 


în sfârşit, iată şi o altă situaţie, când argumentatorul utilizează atât 
tehnici de argumentare voit eronate şi enunţuri aparent valabile, fără ca 
auditoriul să conştientizeze acest lucru. Intenţia este de a induce în eroare 
auditoriul şi de a obţine un succes cu mijloace ilicite. în acest caz avem 
de-a face cu manipularea. Aici intervine iresponsabilitatea morală a celui 
care argumentează. 

Aşadar, înţelegem prin manipulare impunerea unei teze prin 
înşelătorie, fie prin prezentarea unor argumente false (afirmaţii min¬ 
cinoase), fie prin folosirea în mod intenţionat a unor raţionamente greşite, 
dar având aparenţa corectitudinii (sofismele), care urmăresc inducerea 
în eroare a interlocutorului. 

Fie secvenţa discursivă: „Dacă iei cât mai multe medicamente, atunci 
te îngrijeşti de propria sănătate; or eu mă îngrijesc de propria sănătate, 
deci eu trebuie să iau cât mai multe medicamente". 

Sub aspectul tehnicii de argumentare, a conţinutului de idei vehiculată 
de propoziţia-temei şi a legăturii de determinare între teză şi temei, 
secvenţa are drept scop manipularea auditoriului. 

Manipularea prin argumentare este utilizată astăzi în forme din ce în 
ce mai subtile, uneori agresive: de la dezbaterile politice şi disputele 
polemice pe diferite teme de actualitate, până la discuţiile cotidiene din 
viaţa noastră privată, publică, profesională, când se urmăreşte obţinerea 
succesului cu orice preţ. 

XI. SOFISMUL ÎN PRACTICA 
ARGUMENTATIVĂ 


11.1. VARIETATEA ERORILOR DE ARGUMENTARE 

Evaluarea critică a argumentărilor se realizează prin analiza argu¬ 
mentelor şi prin utilizarea variatelor metode ale fiecărei categorii de 
tehnici de argumentare. Un astfel de demers, nici definitiv şi nici simplu 
de realizat, urmăreşte să evidenţieze, de multe ori similar cu modul de 
examinare a demonstraţiilor, dacă întemeierea tezei s-a făcut în 
conformitate cu cerinţele de corectitudine. Nu întotdeauna aceste cerinţe 
sunt respectate. Calificarea unor argumentări ca „eronate", „defectuoase" 
sau taxarea lor ca „jonglerii logice" şi „trucuri logice" ne conduce spre 
tema noastră — sofismul în practica argumentativă. 

Sofismul (sophisma în limba elină sau fallacia în limba latină) are 
înţelesul de „şiretlic", „înşelătorie" şi desemnează o serie de erori logice 
întâlnite în practica justificării ideilor prin demonstraţii sau argumentări, 
indiferent dacă ele sunt comise intenţionat sau nu. însă cercetătorii au 
încercat să distingă aceste erori logice şi în funcţie de aspectul lor inten¬ 
ţionat sau neintenţionat. De aici distincţia împământenită între „sofisme" 
(erori logice intenţionate) şi „paralogisme" (erori logice neintenţionate). 

începând cu Aristotel (vide lucrarea Respingerile sofistice), continuând 
cu John Stuart Mill în epoca modernă şi cu cercetătorii contemporani 
Irving M. Copi, Daniel J. Sullivan, Barbara Wamick şi Edward S. Inch, 
Christian Plantin, C.L. Hamblin, John Woods şi Douglas Walton, Frans 
H. van Eemeren şi Rob Grootendorst ş.a., sofismele au fost supuse încer¬ 
cării de analiză şi de sistematizare. 

Sunt multe aspecte care ne determină să respingem exclusivismul 
acestor încercări, iar tabloul erorilor de argumentare este mult mai extins 
şi, înainte de toate, deschis. Ne oprim însă în cele ce urmează doar asupra 
unora, considerate ca frecvente în mai toate domeniile sau situaţiile 
argumentaţi ve. 


11.2. CELE MAI FRECVENTE SOFISME 
ÎNTÂLNITE ÎN PRACTICA DISCURSIVĂ 

11.2.1. Erori referitoare la ambiguitate 

Unele erori se referă la detalii în construcţia argumentelor, la ambi¬ 
guitatea termenilor sau propoziţiilor conţinute. Există mai multe tipuri 
de ambiguitate: 

a) Ambiguitatea lexicală, apare atunci când un termen cu două sau mai 
multe sensuri este folosit astfel încât propoziţia care îl conţine poate fi 
înţeleasă în mai multe moduri. într-un dialog utilizarea ambiguă a 
termenilor poate bloca orice posibilitate de acord. în alte cazuri, dialogul 
contradictoriu, deci cu premise diferite ale argumentelor asumate, ar putea 
ajunge la aceeaşi concluzie, dar pe căi diferite, datorită ambiguităţii 
lexicale. 

De pildă, sofismul ambiguităţii este exploatat magistral del. L. Caragiale 
în schiţa Căldură mare, unde sensurile diferite pe care le au în replicile 
celor doi interlocutori verbul „a pleca“ („a ieşi din casă“, a pleca din oraş") 
şi adverbul „acasă" („în casă", „în oraş") generează o pagină demnă de 
teatrul absurdului. Redăm scurtul dialog între F şi D: 

„F: Apoi, a luat cheia la dumnealui când a plecat. 

D: Care va să zică a plecat. 

F: Nu, domnule, n-a plecat. 

D: Amice,eşti...idiot! 

F: Ba nu, domnule. 

D: Zici că nu-i acasă. 

F: Ba-i acasă, domnule. 

D: Apoi, nu ziseşi c-a plecat? 

F: Nu, domnule, n-a plecat. 

D: Atunci e acasă. 

F: Ba nu, da’ n-a plecat la ţară, a ieşit aşa.“ 

în aceeaşi categorie se pot încadra şi neologismele utilizate imprecis 
de unii vorbitori. De pildă, adjectivul „fortuit 11 (înseamnă „întâmplător 14 ) 
este uneori folosit cu sensul de „forţat 11 , „obligatoriu 11 , iar adjectivul 
„lucrativ 11 (înseamnă „care aduce beneficiu") cu sensul „care lucrează", 
„de lucru" în expresiile „şedinţă lucrativă", „activităţi lucrative" ş.a. 

„Fenomenul infracţional din acest an se situează la nivel normal. Ceea 
ce este normal nu trebuie combătut. Aşadar, fenomenul infracţional din 
acest an nu trebuie combătut." Se observă că polisemia termenilor din care 
sunt alcătuite propoziţiile înlănţuite în această construcţie argumentativă 
reprezintă o ambiguitate lexicală. 

b) Un tip de ambiguitate lexicală este şi echivocaţia, în care acelaşi 
termen sau expresie este folosit de două sau mai multe ori într-un argu¬ 
ment, dar de fiecare dată într-un sens diferit. 

De pildă, o reclamă recentă, legată de numele unei beri, exploatează 
echivocul cuvântului „nume". Unui urs i se atrage atenţia că o firmă de 
bere i-a folosit numele (n.n. numele comun, al speciei). Ursul se simte 
îndreptăţit să ceară o recompensă şi pretinde: „Daţi-mi o halbă de Martin " 
(n.n. numele propriu). 

Când nu sunt deliberate, echivocaţiile iau naştere din neatenţie. însă 
multe cazuri de echivocaţie implică deliberat o înţelegere greşită, deci 
reprezintă o formă de sofistică sau, eventual, de gândire deziderativă. 

O formă extremă de ambiguitate lexicală este aşa-zisa „strategie 
Humpty Dumpty", denumire provenită de la un personaj creat de 
scriitorul englez Lewis Carroll, care, în discuţiile cu Alice oferă un înţeles 
particular cuvintelor în folosirea lor cotidiană. Este de fapt un caz extrem 
de definiţii stipulative şi sensuri idiosincratice ale cuvintelor din uzul 
comun, prin urmare un mod confuz de folosire a limbajului 

în aceeaşi arie tematică putem integra şi jargonul, în sensul de limbaj 
sofisticat de specialitate (inclusiv filosofic), modalitate de a face ca unele 
subiecte să pară mai dificile şi mai importante decât sunt în realitate. 
Jargonul, folosit cu obstinaţie, este un truc retoric care mimează 
profunzimea, dar care poate fi deconspirat ca ignoranţă, necinste sau lipsă 
de sens. 

O formă extremă a jargonului este „newspeak“, denumire dată de 
scriitorul George Orwell în romanul O mie nouă sute optzeci şi patru 
limbajului creat de conducătorii unei societăţi imaginare. „Newspeak“ 
trebuie să controleze gândirea, să facă unele idei nu doar neinteligibile, 
ci pur şi simplu imposibil de gândit. 

Această abordare a limbajului implică asumţia controversată că 
limbajul dă formă gândurilor noastre până la punctul în care nu mai putem 
gândi ceva dacă nu avem un cuvânt pentru el. 

c) Ambiguitatea referenţială, apare atunci când un termen este 
folosit astfel încât poate fi considerat ca referindu-se la oricare din două 
sau mai multe lucruri. 

d) Ambiguitatea sintactică, întâlnită şi sub numele de amfibolie, apare 
atunci când ordinea cuvintelor permite două sau mai multe interpretări. 

De pildă, prin folosirea neadecvată a genitivului apar construcţii de 
tipul „premierea Uniunii Scriitorilor", „controlul Guvernului" ş.a. Iată şi 
alte două exemple: 

Regele Cresus a întrebat oracolul din Delphi dacă să facă sau nu război 
cu perşii. I s-a răspuns: „Dacă va face război cu perşii, Cresus va distruge 
un regat puternic". încurajat, Cresus a intrat în război şi a fost înfrânt. 
Preoţii sanctuarului s-au dezvinovăţit, susţinând că profeţia s-a dovedit, 
din nefericire, nu în sensul dorit de Cresus. 

Logicianul W.J. Jevons semnalează expresia „De două ori doi plus 
trei", ceea ce poate însemna fie „(De două ori doi) plus trei", adică 
(2 x 2) + 3 = 7, fie „De două ori (doi plus trei)", adică 2 x (2 + 3) = 10. 

Aceste ultime două forme de ambiguitate pot fi preîntâmpinate prin 
rigoare şi gândire critică, fără a cădea în pedanteria analizei detaliilor unui 
argument, ca formă de retorică ce pierde adeseori din vedere ceea ce este 
realmente important în argumentare. 


11.2.2. Argumentum ad hominem 

Acest tip de argument, numit de multe ori şi argumentum adpersonam 
reprezintă încercarea de a discredita un argument prin referire la 
persoane sau la competenţele celui care aduce argumentul. 

Este de cele mai multe ori o tehnică retorică, deoarece discreditarea 
sursei unui argument lasă de obicei argumentul în sine intact. Dacă se 
utilizează într-un dialog sau dezbatere de către unul dintre interlocutori, 
aceasta îl va determina şi pe celălalt să contraargumenteze tot prin 
argumente ad hominem. Se ajunge în acest fel la o escaladare de argu¬ 
mente direcţionate către persoane, emoţiile înlocuind logica, discuţia 
degenerând într-o aprigă şi sterilă dispută. Acest argument se prezintă sub 
patru forme: 

a) Argumentum ad hominem abuziv, explică , de pildă, specificul 
gândirii unui filosof prin caracterul său moral, nefericirile sau accidentele 
biografiei sale. Iată şi un exemplu mai actual: „Declaraţia martorului nu 
este demnă de încredere, deoarece există dovezi că a participat la 
demonstraţii de protest împotriva politicii guvernului". 

b) Argumentum ad hominem circumstanţial sugerează că oponentul 
satisface un interes personal susţinând o anumită aserţiune spre a submina 
tocmai această aserţiune. 

Secvenţa dialogală concretizează această eroare: 

Cum de poţi găsi plăcere în împuşcarea unui animal lipsit de 
apărare? Găsesc neîndoielnic faptul că uciderea pentru amuzament a unei 
căprioare sau a unui păstrăv este o barbarie." 

„— Dacă eşti atât de afectat de lucrul acesta, atunci de ce mănânci 
carnea acestor animale? Nu cumva te contrazici?" (William Jackson) 

c) Argumentum ad hominem tu quoque , este un tip de argument al 
complicităţii la vinovăţie. Pentru întemeierea sau respingerea unei 
aserţiuni se invocă faptul că şi oponentul a acceptat-o cândva sau a 
susţinut altădată contrariul ei. 

Secvenţa următoare aparţine acestei categorii: „Teoria X nu este bună, 
pentru că autorul ei nu a mai prezentat până acum altă lucrare ştiinţifică." 

d) Eroarea proastei companii este o formă de retorică ce urmăreşte să 
convingă că un punct de vedere nu poate fi acceptat, pe temeiul că acesta 
a fost susţinut de o persoană indezirabilă, care, deşi a enunţat anumite 
opinii false, multe altele sunt adevărate. 

Această eroare poate fi privită în contrast cu „eroarea bunei companii", 
argument care apelează la respectul nemăsurat sau la aşa-zisa competenţă 
universală a expertului. 

11.2.3. Argumentum ad verecundiam 

în esenţă se invocă o autoritate (expert) în vederea întemeierii sau 
respingerii unei aserţiuni. Medievalii, de pildă, au invocat multă vreme 
infailibilitatea ştiinţifică a lui Aristotel pentru a determina acceptarea unor 
aserţiuni, multe dintre ele, în fapt, greşite. 

Aristotel spunea că „Soarele este incoruptibil 11 . La începutul timpurilor 
modeme, graţie instrumentelor perfecţionate, s-au observat însă pete în 
soare. Un student, comunicându-i profesorului său acest fapt, a primit 
următorul răspuns: „Amice, am citit pe Aristotel de două ori de la un capăt 
la altul şi ştiu că nu pot fi pete pe Soare. Şterge mai bine sticlele (ochelarii 
— n.n.) dumitale. Dacă petele nu sunt în lunetă, ele nu pot fi decât în ochii 
dumitale". 

Există mai multe forme ale acestui tip de argument: 

a) Autoritatea cuprinzătoare se bazează pe lipsa totală de punere la 
îndoială a competenţei expertului. 

b) Competenţa universală supralicită competenţa într-un domeniu 
drept indicator pentru un domeniu înrudit. De pildă, opiniile lui Newton 
în domeniul filosofiei, sau comentariile lui Albert Einstein despre 
natura societăţii trec dincolo de domeniul lor de specialitate, care a fost 
fizica. 

c) Autoritatea deformată se bazează pe schimbarea semnificaţiei unei 
aserţiuni rupând-o din context. 

d) Autoritatea referenţială postulează o anumită autoritate în domeniu 
şi se refuză orice devianţă de la opiniile acesteia. De pildă, cunoscuta 
formulă „Magister dixit“ devine sofism atunci când tinde să se substituie 
spiritului critic. 

e) Autoritatea venerabilă se referă la tentaţia, destul de răspândită de 
a lua pe cei din trecut ca autorităţi incontestabile. Din faptul că Ludwig 
Wittgenstein a susţinut o concepţie care a revoluţionat filosofia nu rezultă 
o dovadă pentru a conchide pur şi simplu că orice aserţiune a filosofului 
trebuie să fie adevărată. Respectul peste măsură faţă de experţi (de pildă, 
cunoscuta formulă Magister dixit) poate degenera în servilism şi 
umilinţă excesivă, stavile sigure în calea gândirii critice. Deşi Friedrich 
Nietzsche este un gânditor care merită tot respectul, nu pot fi luate în 
serios, fără o abordare critică, anumite sentinţe despre diferite aspecte ale 
problematicii social-umane. 

Respectul faţă de experţi este şi mai nepotrivit, uneori periculos, atunci 
când se caută adevărul în probleme controversate, în care nu există un 
consens al experţilor. Nimeni nu contestă faptul că există foarte bune 
temeiuri pentru a ţine cont de părerea experţilor într-o serie largă de 
probleme. 

Totuşi se cuvine să păstrăm un anumit grad de scepticism atunci când 
se bănuieşte că opinia expertului se poate baza pe premise false, raţio¬ 
namente greşite sau interese personale. 

Există şi o eroare conversă a autorităţii, ce constă în a tăgădui orice 
merit celor din trecut pentru motivul că aparţin ireversibil trecutului. 


11.2.4. Argumentul complicităţii la vinovăţie 

Este folosit de obicei cu intenţia de a slăbi forţa unui argument, arătând 
că cerinţa de consistenţă ar trebui să-l determine pe susţinător să aplice 
aceleaşi principii şi în alte situaţii, sau să fie explicit în legătură cu ceea 
ce se consideră a fi unic pentru subiectul în discuţie. 

De pildă, Iisus a împiedicat mulţimea furioasă să ucidă cu pietre pe 
femeia prinsă în adulter prin sugerarea ideii că acela care este fără păcat 
ar trebui să arunce primul piatra. Desigur, natura păcatelor este destul de 
diferită, dar aceasta nu justifica cruda practică a uciderii cu pietre. 

Uneori acest argument îmbracă forme neacceptabile în discursul public 
sau privat, urmărindu-se justificarea unor comportamente indezirabile. 
A apela la formula „oricine face la fel“, prin ambiguitatea contextului când 
cuvintele „toţi“ şi „unul“ sunt omise, poate conduce la efecte dezastruoase 
sub aspect social şi moral. 

în alte situaţii este o tehnică retorică ce poate fi utilizată şi prin evitarea 
răspunsurilor directe, asemănătoare minciunii prin omisiune. 


11.2.5. Argumentum ad ignorantiam 

Este o eroare neformală în care lipsa unor dovezi cunoscute împotriva 
unei opinii este considerată o indicaţie că aceasta este adevărată. Imposi¬ 
bilitatea de moment în a dovedi contradictoria unui punct de vedere nu 

demonstrează că nu ar putea exista dovezi contra lui; în cel mai bun caz, 
este un sprijin indirect pentru acesta. 

De pildă, argumentul „există extraterestri, pentru că nimeni nu a putut 
dovedi că nu există 11 este tot atât de inconsistent ca şi contrariul, „nu există 
extraterestri, pentru că nimeni nu a putut dovedi că există"; în mod 
asemănător, argumentul „Imunitatea faţă de pericolul răspândirii unei 
maladii contagioase este sigură, căci nu au fost identificate cazuri de 
îmbolnăviri." Este o construcţie de tip argumentum ad ignorantiam. 


11.2.6. Ignor atio elene hi 

Această eroare este numele latin pentru ignorarea a ceea ce este stabilit, 
însemnă, deci, nerelevant. Concret, se referă la deturnarea discuţiei de 
la problemă prin introducerea unor subiecte care nu au legătură cu ea. Sub 
aspect retoric este un truc sau o tehnică de evitare a răspunsurilor la 
întrebările directe. 

Cel mai adesea este determinată de lipsa unei concentrări mentale, 
adică rezultatul incapacităţii de a aprecia exact ceea ce este în discuţie. 
Aceasta presupune ori introducerea unei premise nerelevante, ori con¬ 
cluzia pentru care se argumentează este ea însăşi nerelevantă. 


11.2.7. Non sequitur 

Este un tip de argument care pare logic, poate chiar suna logic, dar o 
examinare a premiselor demonstrează că nu există nicio legătură cu 
concluzia, însemnând literal „nu rezultă că" sau „nu decurge". 

Concluziile non sequitur sunt cel mai clar sesizate când sunt absurde. 
De regulă sunt des anunţate prin folosirea greşită a indicatorului de con¬ 
cluzie „deci" sau „prin urmare". 

„Dacă Palermo este cel mai mare oraş din Sicilia, iar Palermo este port 
la mare, atunci Palermo este plin de mafioţi." Concluzia este de tip non 
sequitur, adică deziderativ absurdă. 

Orice eroare formală are o concluzie non sequitur şi sunt prin definiţie 
forme de raţionare nevalide. Există însă multe concluzii non sequitur 
autentice care provin din neatenţie sau datorită gândirii deziderative, adică 

fondate pe credinţa că ceva trebuie să fie adevărat pentru că se doreşte 
acel ceva. 


11.2.8. Eroarea temeiurilor nesatisfăcătoare 

Este O eroare formală care presupune că, dacă temeiurile oferite pentru 
concluzie sunt false, atunci concluzia trebuie să fie şi ea falsă. în realitate 
sunt posibile derivări ale unor concluzii adevărate din premise false, sau 
derivări din premise adevărate, dar prin intermediul unor raţionamente 
incorecte. Desigur, în ambele ipostaze concluziile pot fi adevărate, dar 
nu în mod sigur adevărate. 

Caracteristica acestei erori este că susţinerea unei opinii pe baza unor 
premise false sau a unei forme de raţionament nevalide nu este întemeiată 
în mod adecvat. în prima variantă situaţia este asemănătoare cu opiniile 
adevărate fundamentate pe aşa-zisele „dovezi anecdotice", dovezi slabe 
care implică în mod caracteristic generalizări pripite. Uneori însă există 
temeiuri să ne încredem în sursa acestor dovezi, astfel încât acestea să 
ajute la susţinerea sau la subminarea unei concluzii. Oportunitatea 
utilizării dovezilor anecdotice depinde în întregime de context şi de tipul 
de dovadă care este asumată. în cel de-al doilea caz, se comite eroarea 
temeiurilor nesatisfăcătoare prin intermediul unui raţionament nevalid de 
tip non sequitur. 

Premisele unui argument pot fi adevărate, dar modul în care a fost 
derivată concluzia este şubred şi nu arată dacă concluzia este adevărată 
sau nu în mod sigur. Aceasta arată că se poate ajunge la concluzii 
adevărate din întâmplare sau ele pot fi asertate fără dovezi potrivite care 
să le susţină. 


11.2.9. Post hoc ergo propter hoc 

Este eroarea care înseamnă literal „după aceasta, de aceea, din această 
cauză". 

Fie secvenţele discursive: „De aceea mi-a mers rău toată săptămâna, 
pentru că mi-a tăiat calea o pisică neagră."; „Deoarece primăvara graurii 

sosesc mai târziu decât ciorile pe câmp, şi aceasta an de an, înseamnă că 
sosirea ciorilor pe câmp este cauza sosirii graurilor. 11 

Aici nu se face diferenţa dintre „după aceea" şi „deoarece". Doar 
pentru că un anumit eveniment survine după un alt eveniment nu atrage 
cu necesitate concluzia că primul a fost cauza celui de-al doilea. Deci este 
o eroare să luăm coincidenţa drept cauză. Cu toate acestea, eroarea este 
o formă de raţionament către care oamenii sunt special înclinaţi, în sensul 
că orice corelaţie oferă o dovadă a unei legături cauzale directe. 

în realitate o asemenea corelaţie poate rezulta dintr-o cauză comună 
celor două evenimente, din pură coincidenţă, sau poate să ofere o dovadă 
pentru o ipoteză alternativă, precum şi pentru aceea care se presupune că 
decurge din ea. 


11.2.10. Generalizarea pripită 

Este în fond un argument prin exemplificare care a scăpat de sub 
control sau, altfel spus, o generalizare bazată pe un număr insuficient de 
exemple atipice. „învăţământul românesc este compatibil, chiar superior 
celui occidental"; afirmaţia, des auzită în diferite medii, se bazează doar 
pe faptul că unii elevi români sunt performanţi la olimpiadele inter¬ 
naţionale, iar afirmaţia „toţi politicienii sunt corupţi" — pe extinderea 
pripită a cazurilor particulare. 

Un alt exemplu celebru: „Europa este cea mai frumoasă parte a lumii. 
Franţa este regatul cel mai frumos din Europa. Parisul este cel mai frumos 
oraş din Franţa. Colegiul din Beauvais este cel mai frumos colegiu din 
Paris. Camera mea este cea mai frumoasă din camerele colegiului din 
Beauvais. Eu sunt cel mai frumos bărbat din camera mea. Deci, eu sunt 
cel mai frumos om din lume." (Edmond Rostand) 

Este o eroare destul de răspândită emiterea sau acceptarea unei gene¬ 
ralizări făcută pe baza unui eşantion foarte restrâns sau nereprezentativ. 
O concluzie obţinută inductiv nu este valabilă pentru toate cazurile de 
referinţă. Multe dintre aceste generalizări sunt rodul prejudecăţilor, al 
superstiţiilor, al însuşirii unor opinii insuficient analizate sau al 
extrapolării unei experienţe limitate la toate cazurile întâlnite. Când unele 
trăsături particulare sunt extrapolate la nivelul unor colectivităţi (naţiuni, 

popoare, rase, comunităţi religioase, categorii sociale, categorii 
profesionale ş.a.), atunci sofismul generalizării pripite, folosit abuziv de 
către politicieni sau mass-media, poate genera situaţii chiar periculoase. 

Sub acelaşi titlu putem include şi eroarea de a folosi excepţia pentru 
a demonstra regula. 


11.2.11. Argumentul pantei alunecoase 

Această eroare presupune că acceptarea unor practici relativ inofensive 
sau săvârşirea unei anumite acţiuni va duce inevitabil ori la un întreg lanţ 
de evenimente nedorite, ori la legalizarea unor practici indezirabile. Această 
formă de argumentare poate avea o anumită forţă, dar pentru a o evalua 
este nevoie de informaţii suplimentare despre presupusa inevitabilitate 
a coborârii către ceea ce poate fi mai rău. Probabil că în spatele acestei 
maniere de a raţiona se ascunde un argument prin exemplificare. 

Panta alunecoasă nu este în esenţă decât o tactică de intimidare şi 
niciodată un argument logic. în formele sale extreme acest tip de retorică 
poate fi uşor de ridiculizat. De regulă, panta alunecoasă este folosită de 
criticii unui argument, nu şi de susţinătorii lui, cu scopul de a caricaturiza 
argumentul oponentului. 


11.2.12. Eroarea analogiilor slabe 

Această construcţie este o formă de argument nesigură, deşi uneori 
este convingătoare şi eficientă din punct de vedere retoric. Eroarea este 
vulnerabilă, deoarece se bazează adesea pe o comparaţie care poate fi 
contestată, sau se fundamentează pe gândirea deziderativă. 

Sub forma unei analogii figurate, este cunoscută sub numele de 
„eroarea Van Gogh“: dacă pictorul a fost sărac şi neînţeles în timpul vieţii, 
şi totuşi acum este recunoscut ca un mare artist, atunci orice artist sărac 
şi neînţeles va fi recunoscut ca un mare artist în viitor. 

Şi în domeniul filosofiei sunt destui închipuiţi care publicând câte ceva 
comit o astfel de eroare. 

11.2.13. Argumentul bazat pe aparenţă sau statistică 


Este în esenţă un raţionament inductiv vulnerabil, care se bazează pe 
fenomene sau aparenţe care sunt exterioare lanţului cauzal. în spatele unei 
concluzii de acest fel, fie explicit, fie implicit, poate să se afle un argument 
prin exemplificare. 

Un astfel de argument poate face apel şi la dovezi care se bazează pe 
diverse statistici mai mult sau mai puţin convingătoare. Legăturile cu 
diversele statistici sunt vulnerabile, deoarece ele nu permit predicţii care 
să confere un grad rezonabil de siguranţă. în plus, deoarece nu există o 
legătură cauzală, nu avem niciun motiv să acceptăm faptul că dacă ceva 
a fost adevărat din punct de vedere statistic în trecut, acest ceva va fi 
neapărat adevărat şi în viitor. în anumite situaţii argumentul statistic 
reprezintă un mod de a ascunde adevărul, variantă cunoscută şi sub 
numele de „minciună statistică" sau „omisiune prin statistică". 


11.2.14. Argumentul „sau — sau“ 

Aceasta este o eroare cunoscută şi sub numele de „falsă dihotomie" 
sau „opţiuni insuficiente". 

Prezentarea greşită a alternativelor existente se construieşte după 
modelul „este sau A sau B“, neglijându-se astfel situaţiile intermediare 
posibile. 

De pildă, întâlnim falsa dihotomie între aserţiunile „Dumnezeu 
există" sau „Dumnezeu nu există". în realitate există şi o variantă 
agnostică ce susţine că nu există dovezi suficiente în această problemă. 
Mai mult, pentru a elimina şi o falsă trihotomie, există o variantă filosofică 
în care se susţine că problema este în sine lipsită de sens şi, deci, nici 
adevărată, nici falsă, nici nedemonstrată. Dintr-o apreciere incorectă a 
poziţiilor existente poate rezulta accidental o falsă dihotomie. Când însă 
este deliberată, este o formă de sofistică. 

Sunt însă şi cazuri în care modelul „sau-sau" îşi găseşte aplicabilitate, 
mai ales din motive de ordin practic. O situaţie în care se aplică de multe 
ori, nefiind posibil altfel, este cea a deciziilor. Chiar termenul latin, 
decisio, înseamnă „a îndepărta prin tăiere". Din această cauză în 

adoptarea unei decizii se recomandă utilizarea unor standarde riguroase 
cu care să se confrunte alternativele disponibile. 

Bineînţeles, lista capcanelor argumentării sau a argumentărilor 
patologice este foarte lungă. Amintim, în treacăt, de argumentum ad 
populum, frecvent utilizat în domeniul politicii şi publicităţii, prin ape¬ 
larea la sentimente, idei, prejudecăţi, opţiuni larg răspândite; de 
argumentum ad misericordiam, prin invocarea unor circumstanţe 
capabile să trezească mila; de argumentum ad baculum, utilizat uneori 
în negocierile politice şi sociale (de pildă, avertismentul cu greva), însă 
nelegitim în educaţie (pedeapsa cu nota sau cu exmatricularea etc.) şi 
nepermis în dezbaterile teoretice; de sofismul dezacordului între „a spune“ 
şi „a face“, când medicul fumează în timp ce vorbeşte împotriva 
fumatului; de petitioprincipii (sau sofismul circularităţii), prin admiterea 
anticipată tocmai a ceea ce ar fi trebuit să se admită în urma argumentării. 
Iar lista lor este permanent incompletă. 

XII. DEBATE IN FORMAT KARL POPPER 


12.1. FORMATE DE DEZBATERI 

Dezbaterea academică în format Karl Popper a fost iniţiată de Open 
Society Institute şi filialele Fundaţiei Soros în anul 1994. Scopul 
declarat a fost acela al formării deprinderilor de gândire analitică şi de 
exprimare personală, precum şi de toleranţă faţă de pluralismul opiniilor. 

Lucrarea lui Karl Popper care a marcat fundamentarea unui Program 
internaţional de dezbateri cu numeroase filiale, inclusiv în România, este 
The Open Society and Its Enemies. Scrisă în anii celui de-al doilea război 
mondial, când Karl Popper a fost nevoit să emigreze în Noua Zeelandă, 
lucrarea a apărut în anul 1945, urmată, după 1946, când autorul s-a stabilit 
în Anglia, de a doua ediţie revizuită, în 1951 şi, de a treia ediţie, ame¬ 
ricană, în anul 1957. 

în traducere românească. Societatea deschisă şi duşmanii ei a apărut 
în 1993. împreună cu o altă carte a sa, The Poverty of Historicism 
(„Mizeria istoricismului“), ea face parte din efortul lui Karl Popper de 
a identifica tradiţia intelectuală care a favorizat totalitarismul politic şi 
de a o critica radical. 

După Karl Popper, dacă cunoaşterea avansează treptat, atunci con¬ 
cluziile sunt provizorii. Cunoaşterea avansează prin formularea unor 
ipoteze şi respingerea acestora, printr-o verificare publică rigu-roasă a 
ideilor şi opiniilor. Cei implicaţi în debate învaţă treptat să gândească 
analitic şi să se deprindă cu comportamente specifice participării active 
la viaţa democratică bazată pe dezbatere. Participanţii la debate care 
gândesc analitic învaţă să coboare în profunzimea unui argument, să 
formuleze presupoziţii, să gândească coerent şi, mai presus de toate, învaţă 
cum să gândească abstract. Prin dezbateri devin capabili să înţeleagă că 

disputele, deşi sunt animate de puncte de vedere diferite, pot avea drept 
obiect nu numai aspecte materiale sau trecătoare, ci, în primul rând, valori 
şi principii care pot fi susţinute de fiecare dintre părţi. 

De aici rezultă marele avantaj de natură educativă oferit de participarea 
la dezbateri. 

Dezbaterea datează încă din Grecia antică, unde constituia parte in¬ 
tegrantă din democraţie. în Atena, cetăţenii se întâlneau pentru a 
dezbate cum să fie formulate legile. Tinerilor li se preda arta dezbaterii 
şi ei învăţau cum să pledeze o problemă, atât pro cât şi contra, pentru a 
o înţelege mai bine. 

Şi în perioada Evului Mediu, educaţia includea pregătirea pentru dis¬ 
cursul public şi dezbateri. în perioada modernă fenomenul se extinde, în 
primul rând, în universităţi. 

Astăzi există mai multe tipuri sau formate de dezbateri care necesită 
diferite abordări: 

a) Dezbaterea Lincoln — Douglas, inspirată din celebrele dispute 
pentru preşedenţia Statelor Unite, este cunoscută şi sub numele de 
„dezbatere de valori". Participanţii îşi propun examinarea unor idei şi 
valori care îşi revendică întâietatea şi care se află incluse în moţiune, 
înfruntarea are la bază principiile care susţin acea parte din moţiune 
apărată de combatanţi. Dovezile sunt de natură filosofică şi literară. Prin 
urmare, participanţilor nu le revine răspunderea de a discuta şi modalităţile 
transpunerii în practică a poziţiei lor. 

b) Dezbaterea de strategie se centrează pe punerea în practică a unei 
anumite poziţii. Deşi moţiunea implică o serie de valori, accentul se pune 
acum pe motivele de natură practică şi statistică pentru adoptarea unei 
anumite strategii. 

c) Dezbaterea de tip parlamentar este inspirată de procedura folosită 
în parlamentul englez. Fiecare echipă este formată din doi participanţi. 
O echipă reprezintă guvernul, iar cealaltă opoziţia. Primei echipe îi revine 
răspunderea de a defini termenii moţiunii. Participanţii la dezbaterile de 
tip parlamentar au libertatea de a avansa atât argumente filosofice, cât şi 
de ordin practic. 

Ca şi acest ultim tip de dezbatere, formatul Karl Popper reprezintă o 
combinaţie între dezbaterile de tip Lincoln — Douglas şi cele de strate- 

gie, dar echipele sunt formate din câte trei membri. Iniţial dezbaterea de 
tip Karl Popper punea accent doar pe modul de construire a raţiona¬ 
mentelor şi pe formarea deprinderilor de raţionare critică. 

Ulterior el şi-a găsit o identitate proprie, prin includerea dezbaterii în 
stilul celor de strategie, adică prin identificarea unor soluţii viabile la 
problemele aflate în discuţie, cu scopul conturării unor contribuţii la 
procesul schimbării democratice. 


12.2. CONCEPTE FUNDAMENTALE 

Dezbaterile în format Karl Popper se bazează pe trei concepte funda¬ 
mentale: „moţiune bine formulată", „criteriu" şi „strategie argumentativă". 

1. Moţiunea bine formulată 

Pentru ca dezbaterea să aibă loc trebuie să existe anumite probleme 
disputabile. Scopul activităţii este clarificarea naturii conflictelor. Orice 
moţiune trebuie mai ales să dezvăluie conflictele de natură abstractă care 
se află adeseori în spatele problemelor practice, dar şi implicaţiile de 
natură practică ale propoziţiilor teoretice. în dezbaterea de acest tip 
problema, numită „moţiune", este clar precizată, urmând ca participanţii 
să se declare de acord sau împotrivă. Aspectul esenţial nu este cel de 
clarificare a unor probleme de ordin practic, ci, în primul rând, a unor 
conflicte de principii. 

O moţiune bine formulată trebuie să includă un conflict de valori sau 
principii, subînţelegându-se faptul că fiecare dintre părţi are, în aproape 
egală măsură, dreptate. Nu pot fi moţiuni bine elaborate cele care se 
centrează pe probleme de natură personală sau religioasă, nici cele care 
implică prea multe cunoştinţe de strictă necesitate. în aceeaşi situaţie se 
află şi moţiunile care favorizează, prin însăşi ceea ce enunţă, doar o parte 
a posibilei dezbateri. 

O moţiune bine elaborată se concentrează asupra unui conflict real 
între valori importante, cum ar fi cel de libertate, dreptate, echitate ş.a., 
dar include, într-o anumită măsură, şi considerente de ordin practic. Iată 
conţinuturile câtorva moţiuni bine formulate: înfruntarea dintre „libertate 
şi ordine", „libertate individuală şi răspundere socială", „drepturile 

individului şi binele general 11 , „drepturile minorităţilor şi conducerea 
exercitată de majoritate 41 , „suveranitatea naţională şi drepturile omului 44 , 
„domnia legii şi nesupunerea civică 44 etc. Moţiunea se elaborează prin 
întrebări din sfera valorilor: Ce este drept? Ce este echitabil? Ce este bine? 
Care sunt drepturile cetăţenilor? Care sunt limitele unor drepturi? Ce 
drepturi are societatea? Care este aria de extindere a drepturilor 
societăţii? Care sunt strategiile şi cum se va proceda pentru a stabili care 
arie este mai întinsă atunci când aceste drepturi intră în conflict? ş.a. 

în acelaşi timp, moţiunea nu trebuie să fie prea vagă sau prea ambiguă. 
Definirea precisă a termenilor reprezintă o parte integrantă din îndatoririle 
participantului la dezbatere. O moţiune bine formulată include ter- 
meni-cheie bine definiţi. Chiar soarta unei runde de dezbateri depinde 
hotărâtor de gradul de definire a termenilor moţiunii. Definirea terme- 
nilor-cheie este o obligaţie a echipei afirmatoare. Dacă aceştia nu folosesc 
această şansă sau dacă nu există consens, atunci echipa negatoare capătă 
libertatea de a încerca să impună propriile sale definiţii. De aceea, înaintea 
desfăşurării dezbaterii, ambele echipe trebuie să ajungă la consens cu 
privire la înţelesul termenilor cuprinşi în moţiune. Evitarea sensurilor 
ambigue sau nefuncţionale ale termenilor este o cerinţă pentru o 
dezbatere realistă, pentru a nu aduce iluzorii avantaje strategice sau pentru 
a nu cădea în capcana sofismelor de tot felul. Uneori disputa se instalează 
la nivelul termenilor din moţiune, iar disputa se va da pentru stabilirea 
echipei care are definiţiile mai rezonabile. Alteori, chiar termenii 
moţiunii se pretează la interpretări contradictorii, ceea ce conferă dez¬ 
baterilor o valoare în plus. în acest fel gândirea analitică îşi face apariţia 
pe parcursul dezbaterilor. 

Pentru ca o moţiune să se dovedească bine formulată, moderatorul 
poate cere în prealabil participanţilor să genereze idei pozitive sau 
negatoare despre o anumită problemă. Tehnica de tip brainstorming ar 
fi indicată în astfel de cazuri. La sfârşit, ideile neinspirate vor fi excluse, 
iar cele inspirate vor fi circumscrise şi enumerate pentru a indica ordinea 
valorică a ideilor. O altă tehnică ar fi tabelele de tip T care enumeră de 
o parte şi de alta a liniei verticale perechi complementare de idei şi 
asociaţii de idei, asemănătoare dihotomiilor clasice ale gândirii filosofice. 
De pildă, conceptele de libertate şi ordine sunt concepte pozitive, dar 

legate în opoziţie. în general, o creştere a gradului de libertate personală 
într-o societate produce o scădere a gradului de ordine socială şi invers. 
Participanţii la dezbateri vor trebui să pledeze pentru ambele părţi, iar 
tabelul de tip T consemnează tocmai acest lucru. în sfârşit, o altă tehnică 
ar fi chiar binecunoscutele diagrame Venn. Ideile contrare sunt în afara 
intersecţiei. Ideile acceptate de ambele părţi sunt în zona de intersecţie. 

De fapt, prin aceste tehnici de mai sus, participanţii la dezbateri 
încearcă primii paşi de generare a ideilor. în acest sens se poate lucra 
individual sau în echipă. Dar pentru a le conferi un plus de veracitate se 
recomandă ca moderatorul să poarte o discuţie cu caracter exploratoriu 
în vederea clarificării ideilor, surprinderii nuanţelor sau a eventualelor 
obiecţii, inclusiv a sugerării unor idei noi. Moderatorul trebuie să 
urmărească realizarea în prealabil a unui consens general între participanţi 
pentru identificarea argumentelor bune în favoarea, respectiv, împotriva 
moţiunii. în această activitate preliminară argumentele nu vor fi complete 
sau în formă definitivă, deoarece scopul este stabilirea unei direcţii 
generale, cât şi extinderea unora prin efort ulterior. 

2. Criteriul 

în centrul dezbaterii se află cazul. Fiecare echipă îşi propune propriul 
caz argumentând fie în favoarea, fie împotriva moţiunii. Natura con¬ 
flictului în dezbateri este disputa între principii, între valori. Dar valorile 
legate de conceptul de „bine“ şi „drept“ cunosc o paletă extrem de largă, 
de la cele din viaţa cotidiană până la cele ideale, abstracte. în plus, în sfera 
socio-umanului valorile intră în conflict în mod obişnuit. De aceea, când 
se elaborează cazul pentru dezbateri, este necesar să se identifice cea mai 
importantă valoare care va fi susţinută. De aici necesitatea criteriului. în 
funcţie de criteriu, cea mai mare valoare poate fi libertatea individuală 
sau ordinea socială, binele colectiv sau domnia legii, dreptatea sau 
bunăstarea generală etc. Deci valorile sunt relevante în contexte diferite 
şi pentru moţiuni diferite. 

în procesul selectării criteriului, membrii fiecărei echipe vor alcătui 
o listă de motive prin care să arate de ce criteriul ales are cea mai mare 
importanţă. Criteriul este modul în care trebuie înţeleasă o valoare în 
contextul unei dezbateri şi reprezintă standardul pe baza căruia se 
evaluează dezbaterea. 

Dar criteriul apărat trebuie circumscris moţiunii şi nu ca o chestiune 
abstractă şi absolută. La fel de neproductivă este şi oferta unui criteriu 
vag, ambiguu sau prea puţin circumscris. Criteriile trebuie să fie relevante 
şi utilizabile pentru ambele echipe aflate în dispută, deoarece dezbaterea 
autentică se desfăşoară între poziţii apărabile. 

în unele situaţii există riscul ca partea adversă să conteste criteriul şi 
să-l avanseze bine motivat pe al lor. în alte situaţii, criteriul nu este parte 
a conflictului, ci a căilor de maximizare a valorii susţinute de criteriu. 
Totuşi, valoarea iniţială trebuie susţinută cu argumente relevante. 
Acestea trebuie astfel concepute încât să susţină ideea-teză. 

3. Strategia argumentativă 

înaintea desfăşurării dezbaterii, fiecare echipă trebuie să-şi redacteze 
cazul în forma finală şi apoi să-l supună la încercări de tot felul. Este 
recomandabil ca cele două echipe să lucreze la redactarea ambelor 
perspective ale cazului, deşi cea mai mare parte din dezbatere se desfă¬ 
şoară spontan. Examinarea propriei poziţii şi pregătirea anticipată a 
obiecţiilor oponenţilor cu argumente viguroase este o necesitate. Desigur, 
fiecare echipă pledează ambele perspective ale moţiunii în runde 
diferite. De aici şi necesitatea pregătirii anticipate cu argumente şi 
contraargumente a unei potenţiale obiecţii, inclusiv a acelora pe care ei 
înşişi nu le-ar utiliza în timpul dezbaterii. Aceasta impune reprize de 
pregătire care să simuleze dezbaterea reală prin tehnica „jocului de rol“. 
Fiecare membru al echipei îşi asumă pe rând rolul de oponent în vederea 
antrenării coechipierului. în acelaşi timp, fiecare echipă trebuie să-şi 
conceapă strategii generale de apărare şi de respingere. Verificarea soli¬ 
dităţii argumentelor este un aspect fundamental. Argumentele trebuie să 
fie asemănătoare celor ştiinţifice şi filosofice. Dacă un argument se 
bazează pe presupuneri sau se centrează pe evidenţe, pot să apară impli¬ 
caţii asemănătoare „efectelor perverse", când o presupunere rezonabilă 
despre un argument cauzal este un fapt real. 

De cele mai multe ori în dezbateri sunt folosite atât argumentele 
deductive, cât şi cele inductive. Primele sunt puternice prin natura lor; 
celelalte sunt incomplete şi sunt mai des utilizate în dezbateri cu cazuri 
desprinse din sfera social-umanului. în dezbateri pot fi folosite modelele 
clasice ale deducţiei şi inducţiei, inclusiv modelul silogismului aristotelic. 



Dar fiind vorba de sfera social-umanului se recomandă cunoaşterea 
aprofundată şi utilizarea în dezbateri a modelului argumentativ al lui 
Stephen Toulmin. Conform lui Stephen Toulmin, silogismul clasic este 
o formă de raţionament care strecoară presupuneri neverificate, adică 
premisele se dovedesc a nu fi prea solide pentru fundamentarea concluziei. 
Problema este şi mai dificilă când silogismul nu se referă la fapte 
verificabile, ci la valori. în astfel de situaţii, concluzia este, în concepţia 
lui Stephen Toulmin, o afirmaţie şi, deci, un punct de plecare, nu unul 
final. Pentru a dovedi este nevoie de o justificare, de un principiu de bază 
care, la rândul lui, trebuie demonstrat. în modelul lui Stephen Toulmin, 
concluzia nu poate fi dovedită decât dacă şi justificarea şi temeiurile au 
fost dovedite. Acest model este compatibil cu problematica dezbaterii 
academice. Concluzia corespunde poziţiei participantului la dezbatere, 
fie în favoarea, fie împotriva moţiunii; justificarea corespunde criteriului, 
iar temeiurile corespund dovezilor aduse de participanţi. în cadrul acestui 
model elevii vor înţelege mai bine cum se articulează părţile unui 
argument, cum să construiască argumentele, cum să le respingă. Fiecare 
echipă poate folosi şi alte strategii de argumentare: prin analogie, prin 
exemplificare, cauzală, pe bază de aparenţe etc. Ele sunt frecvent folo¬ 
site în dezbateri, deoarece sunt convingătoare şi chiar eficiente sub aspect 
retoric. Dar limitele lor le fac vulnerabile pentru un oponent cunoscător 
al subtilităţilor unor astfel de strategii. Când argumentele sunt corect 
concepute, participanţii la dezbateri trebuie să găsească modalităţi 
eficiente de respingere a argumentelor deductive şi inductive. 

Sunt însă şi situaţii în care se strecoară numeroase erori logice în 
argumentele concepute. Ne referim la erori precum generalizarea pripită, 
post hoc ergo propter hoc, argumentam ad hominem, argumentul 
autorităţii, non sequitur, panta alunecoasă, petitio principii etc. Elevilor 
care se pricep la erori de logică le va veni mai uşor să respingă argu¬ 
mentele oponenţilor lor. Este însă necesar ca acestea să fie cunoscute 
anticipat de ambele echipe printr-o pregătire logică serioasă. De altfel, 
modelul lui Stephen Toulmin şi celelalte strategii de argumentare, 
împreună cu situaţiile lor patologice (sofismele) au fost deja prezentate 
detaliat într-un alt context al acestei lucrări. Rămâne doar să precizăm că, 
pe baza acestor elemente minimale, participanţii la dezbateri pot 

identifica mai uşor punctele slabe în chiar propriile argumente şi acţiona 
în consecinţă pentru a-şi îmbunătăţi cazurile. 


12.3. CONDIŢII SPECIFICE 

Spre deosebire de alte tipuri sau formate de dezbateri, debate-ul în 
format Karl Popper presupune respectarea unor condiţii specifice: 

1. într-o rundă de dezbateri există două echipe concurente, aflate în 
competiţie. Fiecare echipă este formată din trei membri. O echipă susţine 
moţiunea, cealaltă o respinge. Cele două echipe rămân în aceeaşi com¬ 
ponenţă în fiecare rundă pe parcursul întregii competiţii. Echipa va alterna 
doar pledarea părţilor, pe măsură ce competiţia avansează. Fiecare 
participant la dezbateri se va manifesta individual, dar ei vor fi judecaţi 
după prestaţia echipei ca întreg. De aceea membrii echipei trebuie să 
conlucreze coerent atât pentru susţinerea, cât şi pentru respingerea mo¬ 
ţiunii. Fiecare participant la dezbateri nu poate reuşi decât dacă ascultă 
cu atenţie şi notează minuţios ce spun oponenţii, inclusiv contraargu- 
mentele coechipierilor lui. 

2. Spre deosebire de alte forme de dezbateri care adesea se desfăşoară 
în jurul unor probleme formulate în termeni imprecişi, în cazul dezbaterii 
academice cazul în dispută, adică moţiunea, este clar precizat. Deoarece 
dezbaterea se axează pe disputa dintre valori sau principii, iar fiecare 
perspectivă are sens şi validitate, atunci ea merită să fie susţinută. Când 
două principii valide intră în conflict, se impune luarea unei decizii menite 
să fixeze care dintre ele este mai importantă. De aceea moţiunea trebuie 
bine formulată. în caz contrar dezbaterea îşi pierde rostul. 

Debate-ul este de natură competitivă, spre deosebire de alte forme ale 
dezbaterii. Cei implicaţi trebuie să-şi convingă ascultătorii şi, nu în ultimul 
rând, moderatorul. Sensul pledării ambelor perspective de către fiecare 
echipă este formarea unei gândiri holistice, a capacităţii de înţelegere şi 
evaluare corectă a propriilor idei, ca şi a celeilalte poziţii, astfel încât 
decizia să se fundamenteze pe informaţii pertinente şi principii. Pledarea 
ambelor părţi ale unei moţiuni determină participanţii să admită că nu 
există un monopol asupra adevărului. Mai mult, participanţii sunt 

abilitaţi în spiritul unei raţionale toleranţe, în sensul că schimbarea opiniei 
sau convingerilor contrare nu se poate realiza decât prin respingerea 
presupoziţiilor pe care se întemeiază acea poziţie. Chiar în situaţia în care 
se tinde să se dea câştig de cauză doar unei perspective, acest lucru impune 
o atentă analiză a tuturor celorlalte posibilităţi. Dacă moţiunea este 
formulată mai abstract, atunci participanţii trebuie să reflecteze la 
sensul termenilor şi al principiilor, la gradul aplicabilităţii acestora în 
situaţii similare. Dacă moţiunea este adevărată, ea are acelaşi atribut în 
toate situaţiile de aplicabilitate; iar dacă moţiunea este falsă sau rău 
construită, atunci în toate situaţiile va fi la fel. 

O moţiune adevărată şi abstractă îi va determina pe participanţi să se 
concentreze asupra valorilor şi principiilor care se află în spatele 
conflictelor. în acest fel debate în format Karl Popper reprezintă un 
exerciţiu intelectual care îi pregăteşte pe dibateri să participe în viitor 
într-un mod justificat la dezbaterile existente într-o societate democratică. 

3. Nicio dezbatere nu se lansează înainte de a fi minuţios pregătită de 
participanţi împreună cu moderatorul lor. Aceasta implică: 

a) Alegerea cazului şi construirea corectă a moţiunii. Tehnica brain- 
storming-ului, tabelele de tip T sau diagramele Venn reprezintă paşi 
preliminări pentru testarea validităţii moţiunii. 

b) Necesitatea studierii tuturor pistelor legate de cazul în dezbatere. 
Aceasta înseamnă un plan de cercetare prealabil pentru coroborarea 
datelor suplimentare, a principiilor, a teoriilor necesare construirii cazu¬ 
lui. Munca de cercetare pentru adoptarea unei strategii eficiente implică 
clarificarea interpretării anumitor principii, interacţiunea dintre acestea 
şi modalităţile de a le transpune în practică. De aici necesitatea întocmirii 
unor fişe detaliate cu definiţii ale termenilor, cu planuri de idei, cu 
argumente desprinse din lucrările de specialitate, cu dosare tematice şi 
dosare cu citate. Desigur, dezbaterile nu depind de trimiterile făcute la 
autorităţi în domeniu, ci se decid pe baza solidităţii argumentelor 
avansate. 

c) însuşirea corectă a strategiilor. în redactarea prealabilă a cazului, 
participanţii la dezbateri trebuie să-şi imagineze diferite strategii argu- 
mentative pentru a-şi putea susţine poziţia, a preîntâmpina obiecţiile 
oponenţilor şi a le specula punctele slabe. în acest sens, aspectele teoretice 



sunt insuficiente, dacă participanţii nu sunt exersaţi în numeroase 
exemplificări şi în aplicarea diferitelor argumente şi contraargumente pe 
cazuri similare. 

4. Moderatorul are o dublă calitate: antrenor şi arbitru. Adevărata 
menire a moderatorului este să înlesnească participanţilor dezvoltarea 
deprinderilor de gândire independentă. El nu trebuie să formuleze 
adevăruri livreşti, ci să-i determine pe participanţi să emită adevăruri noi. 
El trebuie să asculte, să pună întrebări, să ofere comentarii, să călăuzească 
discuţiile. Moderatorul trebuie să dezvolte la participanţi spiritul critic, 
să elimine inhibiţiile pentru opinii chiar contrare celor formulate de el 
însuşi. Stabilirea unor atitudini morale acceptabile, crearea unui climat 
de respect între participanţi şi oferirea unui model de conduită personală 
sunt standardele comportamentale specifice unei activităţi de acest tip. 

Implicarea în pregătirea fiecărei echipe şi a fiecărui membru este o 
sarcină fundamentală. Inevitabil, moderatorul va cunoaşte anticipat 
prestaţia fiecărui membru al echipelor. Din punct de vedere practic, mode¬ 
ratorul trebuie să arbitreze dezbaterile şi să comenteze asupra prestaţiei 
participanţilor. Numai în situaţii de concurs, moderatorul nu poate arbitra, 
conform unor reguli deja consfinţite. 

Din perspectiva de arbitru, moderatorul trebuie să ţină seama de o serie 
de aspecte: 

a) dezbaterea are drept scop să exploreze şi să analizeze dispute im¬ 
portante în care există câte ceva de spus în favoarea fiecăreia dintre părţi; 

b) echipa câştigătoare va fi aceea cu cele mai importante idei şi valori, 
susţinute prin argumente convingătoare; 

c) arbitrul este imparţial şi nu joacă rolul unui expert sau al unui 
înţelept; 

d) atenţia trebuie să se limiteze asupra participanţilor la dezbatere şi 
la ceea ce susţin aceştia; 

e) nu există o formulă prestabilită pentru a arbitra o dezbatere; 

0 decizia arbitrului trebuie să fie holistică; 

g) motivarea deciziilor este o chestiune de echitate care implică o 
minuţioasă completare a fişelor de arbitraj; 

h) arbitrul trebuie să decidă câştigătorul fiecărei runde şi să ofere 
motive pentru acestea. în plus, el trebuie să se asigure că runda este 
cronometrată corect şi că atmosfera din sală este pozitivă; 

i) pe parcursul fiecărei runde arbitrul trebuie să exprime fiecărei echipe 
încurajare şi sprijin; 

j) tăcerea arbitrului înseamnă aprobare; 

k) motivele oferite pentru deciziile luate reprezintă cea mai importantă 
datorie a arbitrului. 

5. Caracteristicile dezbaterii în format Karl Popper sunt similare în 
esenţă cu cele din societate, în sensul că participanţii trebuie să gândească 
analitic la probleme reale şi relevante, să înţeleagă şi să decidă asupra 
principiilor care fundamentează strategiile aflate în dispută. 

Sub aspectul formei există însă multiple deosebiri. Dezbaterea 
academică are o structură, o restrângere a conflictului şi o decizie de tip 
competiţional. Ea diferă şi faţă de alte tipuri de dezbateri. De pildă, în 
alte formate de dezbateri echipa afirmatoare are obligaţia de a dovedi ceea 
ce susţine. în acest caz moţiunea este altfel formulată, constituindu-se pe 
conflictul dintre schimbare, care cade în sarcina echipei afirmatoare şi 
menţinerea poziţiei, care cade în sarcina echipei negatoare. 

în formatul Karl Popper se alocă răspunderi egale echipelor aflate în 
dispută, deoarece chiar moţiunea impune ca fiecare dintre părţi să spună 
ceva constructiv. Aceasta înseamnă că sarcinile celor două echipe 
aflate în dezbatere sunt similare. Ambele echipe trebuie să prezinte cazuri 
cu motive care afirmă şi, respectiv, infirmă moţiunea; ambele echipe 
trebuie să respingă cazurile oponenţilor; ambele echipe trebuie să se apere 
împotriva acestor respingeri. Pentru ambele echipe nu este suficientă o 
simplă respingere a oponenţilor. Echipa câştigătoare trebuie să prezinte 
un caz propriu, suficient de convingător, care să încline balanţa în favoarea 
ei. Deci obligaţia de a dovedi ceea ce se susţine revine ambelor echipe. 

Aşa cum s-a precizat deja, moţiunea în formatul Karl Popper este mult 
mai clar şi mai precis formulată. Schimbul de opinii se desfăşoară în 
cadrul unui format strict, diferit de alte tipuri de dezbateri. Există 10 
secţiuni în formatul Karl Popper, fiecare cu rol bine precizat şi cu reguli 
clare. în acest sens oferim desfăşurătorul formatului dezbaterii academice. 



Nr. 

Secţiunea 

Timpul alocat 

Vorbitor 

0 

1 

2 

3 

1 . 

Pledoarie constructivă 
afirmatoare 

6 minute 

Afirmator 1 

2. 

Prima chestionare încrucişată 
negatoare 

3 minute 

Negator 3 întreabă 
Afirmator 1 
răspunde 

3. 

Pledoarie constructivă 
negatoare 

6 minute 

Negator 1 

4. 

Prima chestionare încrucişată 
afirmativă 

3 minute 

Afirmator 3 
întreabă 

Negator 1 
răspunde 

5. 

Prima pledoarie afirmativă de 
reconstrucţie 

5 minute 

Afirmator 2 

6. 

A doua chestionare 
încrucişată negatoare 

3 minute 

Negator 1 întreabă 
Afirmator 2 
răspunde 

7. 

Prima pledoarie negatoare de 
reconstrucţie 

5 minute 

Negator 3 

8. 

A doua chestionare 
încrucişată afirmatoare 

3 minute 

Afirmator 1 
întreabă 

Negator 2 
răspunde 

9. 

A doua pledoarie afirmatoare 
de reconstrucţie 

5 minute 

Afirmator 3 

10. 

A doua pledoarie negatoare de 
reconstrucţie 

5 minute 

Negator 3 


Din acest format rezultă următoarele aspecte: 
a) argumentele fundamentale privitoare la moţiune sunt conţinute în 
secţiunile 1 şi 3, în cele două pledoarii constructive, câte una pentru 
susţinere, respectiv, pentru respingere; 

b) pledoariile de reconstrucţie, câte două de fiecare echipă, au drept 
scop obiecţiile faţă de argumentele avansate de oponenţi şi apărarea 
propriilor argumente împotriva obiecţiilor avansate; 

c) întrebările încrucişate, câte două de fiecare echipă, au rostul de â 
lămuri anumite neclarităţi ale argumentelor avansate şi de a pune 
bazele pentru obiecţiile care vor fi ridicate în pledoariile de reconstrucţie; 

d) cele 10 secţiuni însumează 44 minute, câte 22 minute pentru fiecare 
echipă. Pentru pledoariile constructive şi de reconstrucţie sunt alocate 16 
minute, iar pentru întrebările încrucişate 6 minute; 

e) rolurile vorbitorilor, de afirmatori şi de negatori, variază pentru 
fiecare membru al echipei. Vorbitorul 1 apare în trei secţiuni, cu o 
prezenţă totală de 12 minute: 6 minute de pledoarie, 3 minute de 
chestionare încrucişată în care răspunde la întrebări şi 3 minute în care 
pune întrebări. Vorbitorul 2 şi respectiv 3 apar în două secţiuni, cu o 
prezenţă care totalizează 8 minute pentru fiecare: 5 minute de pledoarie 
şi 3 minute în care răspunde la întrebări; 

f) în afară de secţiunile schiţate, fiecare rundă include câte 8 minute 
oferite ca timp de pregătire. Fiecare echipă poate folosi acest timp în 
manieră proprie. 


12.4. MODUL FORMAL DE DERULARE A DEZBATERII 

în continuare vom prezenta pe scurt modul formal de derulare a 
pledoariilor şi a chestionarelor încrucişate. 

1. Pledoaria constructivă afirmatoare 

Acest tip de pledoarie prezintă cazul afirmator în totalitate, adică 
motivele fundamentale care îi asigură valabilitatea. Sub aspectul formei 
pledoaria trebuie să fie clară, coerentă, să explice ceea ce îşi propune să 
susţină, ca şi modalitatea în care intenţionează să o facă. în acest scop 
se recomandă să fie redactată în întregime prin acordul celor trei 
membri ai echipei afirmatoare. Claritatea pledoariei este în funcţie de 
argumentele avansate. 

O echipă bine antrenată nu va înghesui prea multe argumente în cele 
6 minute alocate, va omite argumentele mai slabe sau cel mult le va schiţa 
în pledoarie. 

Etapele pledoariei: 

a) Introducerea 

Aceasta include o prezentare formală a moţiunii dezbătute. Se 
creează un context pentru moţiune şi se sugerează importanţa ei. 
Introducerea trebuie să fie scurtă şi, eventual, să îmbrace forma unui citat 
semnificativ sau a unei anecdote. Primul vorbitor are obligaţia să se 
prezinte, după care îi prezintă şi pe ceilalţi doi membri ai echipei. 

b) Definirea termenilor 

Este vorba despre termenii-cheie ai moţiunii şi de termenii neclari sau 
neobişnuiţi. Definiţiile de termeni trebuie să fie clare şi construite cu un 
lexic obişnuit. Uneori definiţiile pot fi citate dintr-un dicţionar de 
specialitate. Definiţiile au menirea să furnizeze temeiurile pentru o 
dezbatere echitabilă. 

Desigur, şi partea negatoare poate avansa, în secţiunea alocată ei, 
propriile definiţii pentru termenii moţiunii. Dacă nu se foloseşte acest 
prerogativ, atunci rămân valabile definiţiile propuse de afirmatori pe tot 
parcursul dezbaterii. Dacă se avansează însă definiţii alternative, partea 
negatoare trebuie să-şi motiveze decizia. Dar dezbaterea va cunoaşte altă 
traiectorie, cu totul nereuşită. în loc să urmeze o dezbatere orientată pe 
valori şi problematici, se va dezbate steril între definiţii contrare. 

c) Prezentarea criteriului 

Criteriul este principiul pe care echipa doreşte să-l susţină. Pledoaria 
trebuie să justifice criteriul, să susţină valoarea prin care se fundamentează 
moţiunea. Toate argumentele invocate în caz trebuie să aibă legătură cu 
criteriul. Criteriul este standardul după care se va arbitra dezbaterea. De 
aceea criteriul trebuie clar formulat, explicat şi susţinut în raport cu 
contextul moţiunii. în anumite situaţii, criteriul este inclus în însuşi felul 
în care este formulată moţiunea. Dar aceasta nu exclude prezentarea 
explicită a criteriului ca element distinct al pledoariei. în acelaşi timp, 
echipa afirmatoare trebuie să ştie ce intenţionează să dovedească, cum 
anume să acţioneze şi în ce mod criteriul este evaluat. 



d) Argumentele 

Este etapa prezentării propriu-zise a cazului. Toate argumentele 
avansate trebuie să aibă legătură cu principiul sau valoarea centrală for¬ 
mulată drept criteriu. Uneori, cazul poate fi redactat după modelul unui 
argument deductiv. Alteori, pot exista şi alte tipuri de strategii argu- 
mentative. Se recomandă numerotarea argumentelor deoarece unii 
vorbitori le pot relua în pledoaria de încheiere. Mai mult, numerotarea 
lor este şi un reper pentru arbitru, ca şi pentru echipa negatoare. Pledoaria 
constructivă afirmatoare se încheie prin anunţarea disponibilităţii pentru 
chestionarea încrucişată, deci pentru următoarea rundă a dezbaterii. 

2. Chestionarea încrucişată 

Esenţa ei este schimbul de întrebări şi răspunsuri. Cele patru secţiuni 
de chestionare încrucişată, câte două pentru fiecare echipă, pot constitui 
o modalitate de organizare a activităţii pentru runda următoare de 
dezbateri. Ideile prezentate în aceste secţiuni trebuie incluse în pledoariile 
ulterioare. Acest lucru necesită colaborare, cu atât mai mult cu cât vor¬ 
bitorul care continuă dezbaterea este altul decât cel care pune întrebările. 

Chestionarea încrucişată îndeplineşte trei funcţii: 

a) permite clarificarea poziţiei adoptate de către oponenţi. Participanţii 
pot pretinde precizie şi claritate pentru orice definiţie sau argument vag 
sau neclar. în caz contrar, acestea nu pot fi respinse; 

b) permite identificarea punctelor slabe din argumentele oponenţilor, 
deci evidenţierea contradicţiilor şi implicaţiile acestora asupra cazului; 

c) permite dreptul de a pune întrebări pentru a obţine concesii generale 
în sprijinul propriului caz. 

Modul de a interoga în cadrul secţiunilor de chestionare încrucişată 
include nu numai o bună pregătire prealabilă, ci şi formarea unor abilităţi 
specifice: 

a) întrebările trebuie astfel formulate, încât să producă răspunsuri clare 
şi complete. Timpul necesar unui răspuns complet trebuie să fie rezonabil. 
Dacă răspunsul este prea simplu sau este în afara problemei, oponentul 
poate fi întrerupt. Dacă oponentul adresează el însuşi o întrebare, vorbi¬ 
torul care întreabă îl poate atenţiona că echipa din care face pane are o 
secţiune ulterioară pentru aceasta; 

b) întrebările trebuie să sugereze oponentului un răspuns la ceea ce 
s-a dorit. Una dintre tehnici este includerea alternativei în construcţia 
întrebării adresate; 

c) unele întrebări au scopul de a stabili problemele asupra cărora părţile 
sunt de acord. Răspunsul rezonabil nu poate fi decât unul singur. Alte 
întrebări se referă la aspecte controversate, la dezacorduri evidente; 

d) întrebările sunt parţial generate de notiţele de pe fişa de desfăşurare 
a dezbaterii. Dar este o eroare să nu se ţină cont de situaţia de moment, 
adică adresarea acelor întrebări care au menirea de a clarifica problema. 
Vorbitorul care pune întrebări trebuie să fie flexibil în astfel de situaţii, 
întrucât cel care răspunde urmăreşte să ofere afirmaţii neutre, care nu pot 
fi folosite împotriva sa. Sunt şi situaţii când se evită un răspuns la obiect, 
indiferent de câte ori se repetă întrebarea. Se recomandă să se evidenţieze 
starea de derută a oponentului şi trecerea la următoarea întrebare. Tăcerea 
oponentului poate fi exploatată în pledoariile ulterioare; 

e) întrebările profitabile sunt de regulă mai puţine şi cu un ţel mai 
precis. Ele trebuie formulate clar, precis, succint şi direct. Uneori, între¬ 
bările de tip analogic sunt productive. Ele pot furniza răspunsuri care 
includ recunoaşteri vulnerabile din partea oponentului. Alteori, întrebările 
ipotetice pot avea acelaşi succes. Se recomandă însă ca întrebările de tip 
analogic sau ipotetic să nu fie forţate, greoaie sau exagerate; 

f) cea mai importantă întrebare nu trebuie lăsată la urmă. Timpul alocat 
întrebărilor este doar de 3 minute. Pe de altă parte, dacă au fost epuizate 
întrebările într-un timp mai scurt, se poate încheia runda fără dificultate. 
Este însă o greşeală să se continue cu întrebări nepregătite şi cu efect slab, 
numai pentru a epuiza timpul alocat. Impresia generală va fi nefavorabilă 
asupra întregii secţiuni şi poate cauza prejudicii în rundele următoare. 

La rândul său, modul de a răspunde implică anumite abilităţi: 

a) participantul care răspunde trebuie să fie atent la întrebări şi precaut 
în limitele rezonabilului, pentru a sesiza implicaţiile subtile conţinute de 
acestea şi să nu fie determinat să facă observaţii care pot şubrezi cazul 
echipei din care face parte. în acelaşi timp, el trebuie să se gândească bine, 
să nu se precipite pentru a răspunde; 

b) răspunsul oferit poate fi complet, dar nu mai mult decât cerinţa 
întrebării. Aceasta nu elimină adoptarea şi a unei poziţii ferme, deoarece 

s-a intrat în dezbatere pentru susţinerea unei anumite poziţii şi nu trebuie 
să se cedeze când ea este atacată. Nuanţarea răspunsurilor prin reafirmarea 
argumentului de o manieră care întăreşte poziţia apărată este o tactică 
recomandabilă; 

c) pentru întrebări construite ca alternative se recomandă un răspuns 
care sugerează a treia posibilitate, dar fără să creeze impresia de eschivă 
la întrebare. Este acceptabilă şi respingerea analogiilor sau construcţiilor 
interogative ipotetice; 

d) excluzând invocarea neînţelegerii doar pentru a evita un răspuns, 
este rezonabil să se solicite reformularea unor întrebări neclare sau ne¬ 
glijente; 

e) refuzul de a răspunde lasă impresia unei poziţii vulnerabile. Este 
eronată şi poziţia negativă la orice fel de întrebare, chiar conciliantă; 

0 pe tot parcursul secţiunilor de chestionare încrucişată, cel care 
răspunde trebuie să ofere răspunsuri oneste. 

3. Pledoaria constructivă negatoare şi respingerea 

Echipa negatoare are o dublă menire: 

a) să expună cazul său împotriva moţiunii prin intermediul pledoariei 
constructive negatoare; 

b) să atace cazul afirmator. 

Partea constructivă a acestei pledoarii nu diferă fundamental de cea 
de tip afirmator. Din cauza timpului limitat, pledoaria va fi mai scurtă 
pentru a se acorda timp pentru respingere. Pentru echipa negatoare etapa 
respingerii este crucială. Nu există un algoritm pentru a conduce o 
respingere. Ea depinde şi de ceea ce a susţinut cealaltă parte. Indiferent 
de tactica pentru care se optează, respingerea trebuie să se încheie cu o 
concluzie solidă. Dacă echipa negatoare adoptă o strategie greşită sau nu 
reuşeşte să identifice problemele-cheie prezentate de echipa afirmatoare, 
şansele de a câştiga dezbaterea sunt prea mici. 

De regulă echipa negatoare urmăreşte să respingă cele trei niveluri pe 
care echipa afirmatoare le-a expus în prima secţiune: definiţiile, criteriul 
şi argumentele. 

Conform regulilor formatului Karl Popper, definiţiile afirmatorilor sunt 
considerate ca fiind acceptate dacă nu sunt atacate de echipa negatoare. 
Dar, în construirea cazurilor de către cele două echipe aflate în dispută, 


- 119 - 



rareori definiţiile termenilor sunt identice. Dacă diferenţele sunt minore, 
nu se recomandă atacul asupra definiţiilor, ci concentrarea asupra celor¬ 
lalte nivele. Situaţia ideală este atunci când definiţiile sunt neutre şi accep¬ 
tabile pentru ambele echipe. 

Există însă trei situaţii care trebuie explorate: 

a) când diferenţele sunt suficient de importante, încât se justifică un 
atac asupra definiţiilor; 

b) când definiţiile afirmatorilor sunt prea limitate sau trunchiate, ceea 
ce justifică iniţierea unui atac; 

c) când cazul echipei negatoare se bazează pe o interpretare complet 
diferită dată moţiunii. Deşi atacul se justifică, dezbaterea alunecă spre o 
nereuşită, deoarece este lăsată în plan secund disputa între valori, între 
principii. 

Dacă definiţiile propuse de afirmatori nu sunt contestate, există posi¬ 
bilitatea unui atac asupra criteriilor. Sunt posibile trei tipuri de respingeri 
la acest nivel: 

a) ambele echipe susţin criterii complet diferite. în această situa-ţie, 
echipa negatoare îşi asumă o dublă obligaţie. Pe de o parte, trebuie să 
pledeze împotriva criteriului susţinut de echipa afirmatoare, iar pe de altă 
parte, trebuie să pledeze împotriva argumentelor care susţin criteriul 
respectiv; 

b) ambele echipe susţin acelaşi criteriu doar la nivel de formulare. 
Diferenţa constă în ceea ce priveşte definirea şi înţelesul respectivei valori; 

c) ambele echipe sunt de acord asupra criteriului şi a înţelesului aces¬ 
tuia. Diferenţa priveşte evaluarea acelei valori, cât şi modalitatea de 
promovare maximă a acesteia. în această variantă, disputa va implica şi 
argumentele de susţinere. 

Echipa negatoare poate opta să nu angajeze disputa nici la nivelul 
definiţiilor şi nici la nivelul criteriului. Dar nu poate evita încleştarea la 
nivelul argumentelor. Aici este terenul unei dezbateri reuşite. Conform 
regulilor, partea afirmatoare trebuie să-şi numeroteze argumentele pe 
măsură ce le prezintă; partea negatoare trebuie să le respingă punct cu 
punct. Argumentele pot fi respinse în diverse moduri: 

a) pe temeiul că sunt „virusate“ cu erori de logică; 

b) pe motivul că nu sunt susţinute cu date corecte sau relevante; 

c) pe considerentul că sunt forţate sau cauzatoare de prejudicii; 

d) pe sesizarea faptului că sunt incompatibile cu alte argumente ori 
afirmaţii făcute pe timpul chestionării încrucişate. 

Indiferent de măsurile de respingere pe care le poate decide echipa 
negatoare, se aşteaptă ca ea să răspundă cât mai complet cazu-lui afirmator 
la acest moment al rundei. Obiecţii complet noi nu sunt permise în rundele 
ulterioare. 

4. Respingerea şi reconstrucţia afirmatoare 

Vorbitorul afirmator va avea o dublă obligaţie: a respingerii şi a 
reconstrucţiei. Desigur, obligaţia poate să crească în funcţie de numărul 
diverselor niveluri de conflict. Respingerea trebuie însă să aibă prioritate. 
Tactica ofensivei, atacul poziţiei oponentului este parte componentă a 
celei de-a doua pledoarii afirmatoare. 

Structura respingerii va fi aceeaşi cu aceea a primei pledoarii nega¬ 
toare. Echipa afirmatoare trebuie să ofere toate obiecţiile pe care le are 
faţă de cazul negator, întrucât ea nu mai poate introduce ulterior obiecţii 
noi. 

Tehnicile de respingere sunt similare cu cele utilizate de echipa nega¬ 
toare. Sarcina fundamentală este aceea de a răspunde la atacul întreprins 
de echipa negatoare în prima ei pledoarie. 

Reconstrucţia reprezintă o tactică aparent defensivă. Dacă poziţia a 
fost atacată de către oponent, atunci, prin reconstrucţie, se încearcă resta¬ 
bilirea validităţii poziţiei iniţiale. O reconstrucţie eficientă nu constă într-o 
repetare a cazului afirmator din prima secţiune, ci reprezintă respingerea 
unei respingeri. Vorbitorul trebuie să se refere la fiecare dintre argu¬ 
mentele pe care oponentul le-a adus împotriva cazului său. 

Tehnicile folosite în reconstrucţie nu diferă radical de cele folosite în 
respingere. Evidenţierea eventualelor erori de logică, presupuneri nefon¬ 
date, dovezi insuficiente sau diferitele incompatibilităţi trebuie relevate 
în vederea respingerii oponentului. O reconstrucţie reuşită redă validitatea 
cazului originar prin demonstrarea faptului că respingerea a fost 
inechitabilă, neadevărată sau fără obiect. Cu cât negatorul şi-a extins 
nivelele de atac, cu atât vorbitorul afirmator are mai mult de reconstruit 
în pledoaria sa. Aceasta îl obligă să atace într-o manieră similară. Vor¬ 
bitorul afirmator trebuie să prezinte toate obiecţiile sale faţă de cazul 


- 121 - 




negator. El nu mai poate prezenta noi obiecţii în penultima secţiune a 
rundei. 

Dar sarcina de a reconstrui nu este limitată doar la această rundă. O 
altă ocazie i se oferă când vorbitorul negator va reconstrui după respin¬ 
gerile aduse de echipa afirmatoare. 

Vorbitorul afirmator va trebui să încerce în această rundă direcţiile 
majore spre care se îndreaptă dezbaterea, cu atât mai mult cu cât ambele 
echipe şi-au stabilit deja poziţiile de bază. Este momentul unui rezumat 
al deosebirilor fundamentale şi al încercării de a stabili strategia şi tactica 
rundelor următoare. 

5. Pledoariile sumative 

Pe măsură ce dezbaterile se îndreaptă spre final, disputa devine tot mai 
evidentă. în ultimele trei runde regăsim schimbul dintre respingere şi 
reconstrucţie. Uneori acest schimb poate semăna cu o dispută sterilă. 
Pentru a se evita acest lucru trebuie identificate ariile de conflict, în special 
conflictul cu valoarea cea mai mare: aceea de la începutul disputei, în 
urma chestionarelor încrucişate şi respingerilor, sau apărută spre finalul 
dezbaterilor. 

Niciuna din părţi nu mai poate elabora noi modalităţi de argumentare. 
Sarcina supremă este încercarea de a reduce disputa la cea mai simplă 
formulare posibilă. 

Pledoariile finale se impun prin puterea de analiză. Cu această ocazie 
se pot invoca punctele slabe identificate la oponenţi. De pildă, că nu s-a 
respins un argument, că nu s-a reconstruit după o respingere etc. Este însă 
datoria moderatorului-arbitru să evidenţieze cu precizie, conform foii de 
arbitraj, ce anume s-a respins şi dacă respingerea a fost sau nu eficientă. 
Verdictul final nu se bazează pe considerente de natură tehnică, ci pe 
puterea de analiză a echipei. Ultimii vorbitori trebuie să fie în stare să 
identifice cele mai importante idei care au fost discutate şi disputate şi 
tot ei trebuie să fie capabili să-şi motiveze mai convingător poziţia. Să 
presupunem că echipa negatoare nu s-a preocupat să reconstruiască un 
argument după o respingere afirmatoare. La prima vedere este un punct 
câştigat pentru oponenţi. Dar ultimul vorbitor motivează că acest aspect 
nu l-au considerat hotărâtor asupra dezbaterii în ansamblu. în schimb el 
demonstrează lipsa de obiect sau vaguitatea criteriului afirmator. Este 

limpede că, odată criteriul discreditat, cazul în întregimea sa nu are nicio 
valoare, chiar dacă argumentele luate individual sunt adevărate. Mode- 
ratorul-arbitru trebuie să cântărească cu precizie pledoaria finală a 
vorbitorului negator şi să considere disputa câştigată de echipa din care 
acesta face parte. 

La sfârşitul unei dezbateri academice în format Karl Popper câştigul 
cel mai de preţ este formarea deprinderilor de gândire analitică: 

- de a raţiona critic; 

- de a separa informaţia relevantă de cea irelevantă; 

- de a identifica şi de a circumscrie problema; 

- de a evalua cauzele şi efectele posibile; 

- de a surprinde aspectele invariante şi variabilele unei probleme; 

- de a separa faptele de opinii; 

- de a argumenta în registre strategice diferite; 

- de a fi creativ în rezolvarea de probleme; 

- de a evalua dovezile; 

- de a folosi diverse procedee şi tehnici creative; 

- de a evalua propriul proces de gândire; 

- de a lucra în echipă etc. 

Echipele combatante ca şi spectatorii, foşti sau viitori participanţi la 
astfel de dispute, au şansa formării unor competenţe intelectuale de rang 
înalt. Dar există şi o sumă de alte motive care pledează în favoarea unor 
astfel de dezbateri, deoarece conduc la formarea unor deprinderi care pot 
fi utile în actuala sau viitoarea carieră profesională şi personală. 

